
BOGORODIČINE TREŠNJE 

Djeca užegla svijeću i skupila se oko stola pa nešto 
živo gledaju i pričaju. Kristina otvorila vrata u kuhinju, 
da im bude toplije. Napolju se podigao vjetar, pa je za- 
hladilo, a u peći nema dakako vatre, jer je u kalendaru 
prošla polovica svibnja. 

No dok se vani raspakostila olujina, u sobi je bilo 
prijatno, a djeca složna, jer su se namjerila na zani- 
mljivu zabavicu. Potrbuške se pružili po stolu, noge istu- 
rili naokolo, pa sad njima vitlaju gore dolje, okrenuli 
tabane uvis, glave sastavili povrh šarena zemljovida i 
gledaju, kako se to po svijetu voza Kolumbo tražeći 
Ameriku, zemlju nečuvenih čudesa. 

Ćiro priča, a drugo dvoje sluša. Zanijele ih sve troje 
zgode i nezgode velikog moreplovca, pa ih odvele daleko 
od njihove kuće. Okrugli im se stol pretvorio u silni 
ocean, soba se razmakla u neizmjerne prostore između 
neba i zemlje, te oni sada plove sa slavnim putnikom po 
nepoznatim krajevima, po strahovitom moru, od žurbe 
i hitnje sve im noge življe veslaju po zraku. Oko njih se 
stere crna i tajanstvena vasiona, ali pred njima je svi- 
jetlo, prijatno svijetlo, petrolejska lampa. 

Avaj lampa! Baš ona kvarila je čistu harmoniju ove 
tihe večernje pričice. A to je doista neobično, jer je 
inače u druge dane upravo lampa bila veselo središte či- 
tave kuće i porodice. Kad se svi oko nje skupe, a ona po- 
nosito posred stola na onoj svojoj jednoj nozi stojeći i 

smješkajući se onim svojim jedinim plamenim okom 
osvjetljuje unaokolo sva lica, onda samo što ne progo- 
vara uvjerljivo i umirljivo, kao dobra teta ili strina svo- 
jim gostima: 

— Samo vi bez brige gledajte svojim očicama, či- 
tajte, pišite, krpajte i pletite, ja nad vama bdijem i svi- 
jetlim, doklegod je duše u meni i ulja u mojoj utrobi. 

A eto danas kako se to samo naježila. Sva je pri- 
lika, nešto joj nije pravo. Ljuti se. Plamen joj se otegao 
kao koplje, pa vrhom liže po stijeni staklenoga valjka i 
srdito ga mrči. I da je onaj jezičac, što je lizao uza sta- 
klenu stijenu, znao govoriti, sigurno bi zaciknuo: 

— • Zar nitko ne vidi, da ja stojim gdje mi nikako nije 
mjesto? Na samom rubu stola, s jedne strane Dragoševo 
koljeno, s druge strane Ćirin lakat — svak će lako prosu- 
diti, da se ne može ni zamisliti nezgodni ji položaj za lampu. 
I ne znaju li, da je meni i osim toga vrlo neprijatno u dru- 
štvu same djece? Ako se dogodi nesreća, koga će kriviti? 
Mene, mene! Ih, a šta bi svijet bez mene? Zar bi mogao da 
vidi, da radi, i baš fino da vidi raditi po noći kao po danu? 
Kakova su im bila samo svjetlila prije moga dolaska na 
svijet. Baš su imali čime da se osvijetle. Nijedna se svje- 
tiljka ne može mjeriti s mojim sjajem i svijetlom, ni go- 
spodska voštanica, pa bila debela koliko joj drago, da ne 
spomenem kukavnu lojanicu ili čak — pih — smrdljivi 
žižak, što se hrani sasvim prostom domaćom mašću. Moja 
hrana dolazi iz daleke zemlje, čak iz Amerike! No da, i 
to se zna, sve, što valja, dolazi iz tuđine. 

Tu se sada lampa od silnoga ponosa nadula kao pro- 
sjačka tikva. Ali se odmah sama prekine u riječi, jer 
samo što nije pala od straha u nesvijest. Eto zašto. Na 
moru su sada nastale svakakove neprilike, jer Kolumbo 
dugo nije mogao da nađe Ameriku. I zaprijetili mu mor- 
nari, da će ga ubiti. Istina, tri se već mjeseca voze po 


moru, a novoj zemlji nigdje ni traga ni glasa. Pa onda i 
to je bila istina, odmamio čovjek ljude iz domovine, obe- 
ćavao im zlata i meda i svakakoga blaga, a Amerika još 
ni blizu. A može ih oluja upropastiti, i brod potonuti, i 
oni se nikada ne vratiti kući svojoj. I zato eto sve- 
zaše Kolumba i baciše u rupu. I tu sada od velikoga 
saučešća s bijednim putnikom Dragoš omahnuo nogom, 
a Ćiro laktom, da se lampa među njima dvoma našla u 
krajnjoj stisci. Zacvili joj srce u stijenju, i ona od muke 
propišti: 

— I onda još ljudi viču: djeco, čuvajte se lampe! 
A tko će mene čuvati od njih? Ta gdje ste već, vi mame 
i Kristine, ili barem sjetite se svoje dužnosti, vi tamo 
gore, čuvari krilati ove nestašne mlađarije! 

Ko da mame od puke besposlice ostavljaju svoju 
djecu samu! A zar one nemaju i drugih briga? Eto, mo- 
rala je jutros zorom u donji grad zbog popravaka u sta- 
roj kući, ali na odlasku kao prava mati tri puta prikri- 
čala Kristini, da čuva djecu. A Kristina to uzela k srcu 
i pazila od jutra do mraka. Ali zar i Kristina nema osim 
toga još i svoga posla? I još kakova. Jeste li ikada po- 
znali žensku glavu, kad pere ruho, ili ga slaže, i tako. 
c ^ a J°j l a J posao ne bi ispunio čitavu ama čitavu pamet, 
svaki kutić pameti? I gdje su tu još drugi poslovi, koje 
treba nesamo popamtiti nego i posvršavati! 

A Kristina je evo već ne znam koliko puta zavirila 
kroz vrata u sobu — vjerno i savjesno, sve otkad se djeca 
poredala oko stola. Istina je, ona lampu nije užegla. Ona 
je svojom rukom zapalila lojanicu, ali Anici nije bilo 
pravo, ona voli lampu, jer bolje svijetli, sve se ljepše 
vidi. No i pored lampe sve je u najboljem redu. 

Ne čupaju se, ne tuku se, ne pravdaju se, štaviše, 
lijepo se uče i pristojno razgovaraju. U najvećoj se slozi 
naklonili nad nekakovom figuricom, čudnovatom, nije ni 

na što nalik, ni na čovjeka ni na životinju, ali vele, da je 
to Amerika. No, neka im je; u gospodskih ljudi imade 
svakakovih besposlica. Glavno je, da je u sobi mir, i 
Kristina mogla se smireno vratiti svome poslu. Slaže ru- 
blje i kuha večeru. A dosta je već i toga rublja. Puna 
usta riječi, a kamoli ne ce biti pune ruke. Ovolike ko- 
šulje i košuljice sklopiti, pa ponjave, pa gaćice, ih,^ a 
istom čarape! Dok se samo sastave dvije po dvije, ča- 
rapa s čarapom! I nijedna dječja čitava. 

Tu sad iznenada na ognjištu nešto zacvrlji. Podigne 
se sumnjiva para ispod zaklopca. Kristina do lakta zaro- 
nila u jednu čarapu, naročitu čarapu bezdanu, pa se u 
nju zagledala, pa se duboko zamislila u razjapljenu petu, 
što je zinula taman kao da će vola progutati. 

O Bogo moj i sveta Majčica! zaklimala Kristina gla- 
vom, kako će se to samo zakrpati ta provalija od rupe? 
Bit će bome fina posla za mamu, dok sve te ranjenike 
pozacijeli i poiskrpi. 

U loncu sve jače cvrči; para štipa za nos i oči, čisto 
od muke zapomaže. I to Kristina ne može više da ne čuje. 
Baci čarapu pa k ognjištu. Pa sada da se ne ljutiš! Za 
cigla dva minuta, što nije prigledala, pripalio se kupus. 
Ne možeš se nikada pouzdati u vatru. Razgori se kao 
pakao, kad ne treba, a kad treba, ni da se makne. Sada 
neka samo još dođe gospodin i finim nosom nanjuši pa- 
lež, odmah će se narugati, da domaćice i sluškinje u dane 
pranja naprosto nijesu kao u obične dane, — kako ono 
samo kaže? — malo su kao izvan sebe, ne mogu ni na što 
drugo da misle nego na ponjave i košulje i tako. 

Pošto popravi kako tako kvar na ognjištu, utone 
vjerna sluga nanovo među bijelo platno. Svakako bi 
htjela da obraduje gospođu poslaganom rubeninom. Si- 
gurno će joj biti drago, kad se vrati, pa sutradan treba 
samo da se srolja i uglača. I Kristini je sasvim pravo, što 

još nema gospođe. Tako će moći stalno i svršiti preuzeti 
posao. 

Međutim mama dakako nije izostajala, jer joj je 
bilo drago, nego zato, jer je morala. Treći već dan putuje 
u donji grad, da nadzire zidare. Kad radnici ne osjete 
kraj sebe gazdu, onda kakogod samo sprčkaju posao, pa 
niti je trajan niti sjajan. Došla ti nam pred neki dan 
poruka, da su na kući parcovi provalili zid i neka odmah 
tkogod dođe, da se kvar popravi. Sada mama šta će? 
Tata ne može od škole, nema druge, mora ona sama da 
ode i da vidi. A imala je i šta vidjeti. Pod samim kreve- 
tom ogranuli parcovi i izrovali veliku rupu. Mama zalomi 
rukama. Takova šta još se nije čulo! 

Stanari dočekali mamu s velikom grajom: 

— Kako su nam se samo djeca prepala, kad se odjed- 
nom po sobi ušetao golem parcov! — govorahu s puno 
prijekora. — Kažem vam, bio je velik kao pseto. 

— I još veći, mnogo veći, — kao tele! — zakrije- 
štalo petero djece stanara. 

— I molim vas, — nastavi mati ove čestite djece — 
kako mi dolazimo do toga, da nam u sobu provaljuju 
tako gadne životinje? Kakova mi je to kuća, gdje se ta- 
kovo što može dogoditi? 

Kao kiša oborili se prigovori i prijekori na sirotu 
mamu, da nije mogla do riječi. Najposlije prozbori u 
čudu: 

— Jest, to sam baš i ja htjela pitati, kako je to bilo 
moguće. Ta valjda nije parcov kroz jednu noć podrovao 
zid, trebalo mu je i nekoliko dana za taj posao. Pa onda 
kako da vi nijeste ništa čuli ni primijetili, ni noću, dok 
su rovali, ni danju, ako ste, kako treba, metlom svaki dan 
pomeli ispod kreveta? 

Mama se strašno ljutila, ali nije ništa Malje kazala, 
jer nije htjela da se pravda. Prekodan bila je kod kume 

i krpala ponesene dječje čarape, pa je kadikad prešla pri- 
jeko, da vidi, kako zidari popravljaju štetu. 

Dok je tako prolazio dan, počelo se oblačiti nebo, 
podigao se vjetar, i prelijepo se proljetno jutro pretvo- 
rilo u burno studeno veče. I bilo je već pokasno, kad su 
radnici napokon svršili posao. Mama je bila kao na 
iglama. Nikada ona svoju kuću i djecu nije tako dugo 
ostavljala bez sebe. Brže bolje još jednom pogleda, je li 
sve u redu, isplati radnike, pa kumi, da se s njom oprosti. 

— Molim te, draga kumo, pripazi malo na tu moju 
kolibu. Otkad smo se iz nje odselili, još se ni jesmo sta- 
narinom omastili. Svaki se mjesec stanarina sharči to na 
popravke, to na porez. Upravo ko da je i nemamo, 
uzdahne mama uzimajući šešir. 

— Eh, tako ti je to, moja kumiee, — odgovori kuma. 
Kuća ti je samo onda od koristi, ako u njoj stanuješ. 
Svaki joj je stanar rođeni dušmanin. Da su ono ljudi, 
kao što smo mi, ti i ja, onda bi bilo lako pripaziti. Ali 
tako ... Zar oni misle, da treba i tuđe čuvati i štediti. To 
su ti nekakove prave haračlije. Kad im se kaže, da ne 
daju djeci tako harati i nemilice rušiti, onda odgovaraju: 
»Pa mi plaćamo stanarinu!« jesi li vidjela, što načinise 
od bunara? Nema čitava prozora, sve brave pokvarene. 
Kažem ja tebi, ako ovi ljudi još pol godine ostanu u tvo- 
joj kući, strušit će je svu. Ja bih im smjesta otkazala, da 
je kuća moja. 

— Kako ću, draga kumo? — uzdahne mama. iko ce 
ih uzeti s petero djece? 

— A šta se ti brineš za njih i njihovu djecu. A 
brinu li se oni za te i za tvoju teško stečenu kuću? A zar 
i ti nemaš djece? 

— Pa baš zato, što i ja imam djece, — odgovori 
mama, — ne mogu da im otkažem. Zar ne znam, da svi 
gazde pitaju, kada tkogod traži stan, imaju li djece. Mo- 


glo bi se i meni kadgod desiti, da ću sa svojom po tuđim 
kućama seliti, pa kako bi mi bilo, da mi kažu, da ne će 
primiti nikoga s djecom? Ali zaboga, ja tu brbljam, a 
moja djeca sama kod kuće. Htjela bih da stignem na 
omnibus, eto noć, pa kiša i vjetar. Baš kao meni za inat. 

— Zar ne znaš, da su u kalendaru ledenjaci? Još 
koji dan, i opet će se vrijeme popraviti, — rekne kuma. 
Sva sreća, da je voće već sve ocvalo i da je obrodilo kao 
odavno što nije. Još ja nijesam doživjela takova cvata 
kao proljetos. Popnem ti se onomad na tavan, a to ti 
preda mnom kroz prozor jedna prava ljepota. Kao da si 
svako stablo zaronila u kajmak. Sve bašče naokolo kao 
snijegom pokrivene, a po toj bjelini one rumene breskve 
kao ružice. Osobito trešnje cvale su kao pomamne. Svaka 
grana kao ovčjim runom debelo omotana. Bit će voća 
ljetos, ako Bog da. 

1 — Da Bog da! — ponovi mama. — I treba djeci; jer 
kuda ćemo s djecom, ako im nema voća? 

Kad su se kume opraštale, rekne kuma mami: 

— Nešto si mi se uljetila već, da ti dam toplu ma- 
ramu ? 

— A tko je jutros mislio, da će vrijeme tako okre- 
nuti, — odgovori mama. No maramu ne će, jer eto nije 
daleko do pijace, tu će sjesti u omnibus. 

Ali omnibusa dakako nije bilo, i sada je morala ići 
pješice. I čim ostavi za sobom posljednju kuću, zahvati 
je u drvoredu vihar i vitlao haljinom i šeširom i kosama, 
da je prava strahota. Kiša je pljuštila, bičuje sa svih 
strana, da je kišobran bio samo kao na sprdnju. Mama 
trči, štogod bolje može, upire se protiv vjetra, znoji se, 
jedva diše. Otegao joj se put kao nikada još. Mrak sve 
veći, studen počela stezati, a mamu hvata sve veća briga 
za kuću i djecu, je li sve u redu. jesu li doma, šta rade, 
ne svađaju li se. 

I mama ili gleda duhom, gdje sjede za stolom, pred 
njima hrpe knjiga, pisanaka, igračaka. U sredini gori 
svijeća . . . 

Gori svijeća! Možda čak i lampa! 

Naopako, lampa petrolejka, i djeca s njom! 

Mama od strave protrne od glave do pete. Stane još 
jače bježati. Samo da je već kod kuće. Anica je tako ne- 
oprezna. Sigurno je ona zapalila lampu. Njoj je duša 
zapal jivati svijeću ili vatru. Ako se kome vatra ne da, 
samo treba Anicu zvati, odmah će planuti. Šta samo voli 
sjediti pred ognjištem ili pred pećkom pa gledati u mo- 
dre plamene jezike i crvenu žeravicu. Kao malo dijete 
umalo jednom da ne zapali kuću. Nađe se jednom sama 
u sobi pa ni pet ni šest stane lopaticom izgrtati žaru i baš 
na pojastučenu stolicu. Pomislite samo! 

Mama još brže poteče. Što joj se danas otegao put. 
A ipak kestenovi pored nje samo tako lete. I ne vidi, 
kako su se divno zakitili. Ponaticali po svojim granama 
guste kićanke bijelih cvjetova, te izišli kao božićna 
drveta s debelim duplirima. Ali kiša i vjetar s Drave ne- 
milice ih šiba i čupa, pa će brzo nestati ljepote. 

Uto stigne mama do mosta. I sad će još morati i da 
čeka, dok prođe željeznica! Upravo pred nosom spustiše 
joj ogradu pred prijelazom. Ah, a njoj se žuri. I zima je 
trese, kako je svu znojnu mlati vjetar. Prođe ju jeza. 

Željeznica prolomoće. Da je Dragoš tu, što bi uži- 
vao gledajući, kako iz nje suklja para i dim. Nema mu 
ništa nad željeznicom i parobrodom. Ko djeca, po- 
misli mati i pohrli dalje, čim se otvori put. 

Što rade? Osvojila ih pripovijest, da je sve troje na 
sve oko sebe zaboravilo. Stari ih stol strpljivo na sebi 
nosi, i njih i njihove osjećaje, sav zanos, saucesce, strah 
i sumnje, nade i razočaranja, štogod može da snosi dječja 
duša. Divni, ubogi Kolumbo. I lampa — šta će, kako će 


— ne može drugo jači je, snašla se u svojoj nepriličnoj 
situaciji, pa kako se Ćirino pripovijedanje vuče, tako i 
ona suče plamen, mrči staklo i sladogorko žmiri na de- 
belo more Kolumba moroplovca i osvjetljuje tri dječja 
lica, rumena i sjajna od zanosa, i sjajucka se u njihovim 
očima. 

Kad al odjednom bane na kuhinjska vrata mama. 
Napolju još je odvezala vrpcu od šešira i svukla ruka- 
vice. Hvala Bogu, sve je mirno i u redu. U sobi spokojno 
gori lampa, dječje glave naklonjene nad stolom. 

— Kristina, jesu F djeca kod kuće? 

— A gdje bi i bila? Eno ih u sobi. Joj, al sam se pre- 
pala! — rekne Kristina i iz ruke ispadne joj ruho. 

Mama jednim pogledom shvati položaj. Poleti u sobu 
pa k stolu, zgrabi lampu za nogu i metne je na klavir. A 
onda ko bez duše klone na stolicu pa zastenje. 

— Djeca, za Boga, lampa! 

— Ao, mama, zagrajaše djeca, sad ništa ne vidimo. 

A onda kao da su se istom dosjetila dolasku ma- 
minu, zaviknuše: 

• — Mama, ti si to! — pa se prepadoše, ni sami ni jesu 
znali zašto. 

— Kako ste to postavili lampu? Tako blizu kraja! 
Da se jedno od vas maklo, eno je na zemlji, razbita, ulje 
razliveno, vatra, požar, nesreća . . . 

— A joj, pa još se nije ništa dogodilo, — veli Ćiro 
mirno, — zašto se ljutiš, mama? 

— Ali moglo se dogoditi, — rekne mama, i u glasu 
joj zadršće strava. Barem ti, Anice, mogla si imati toliko 
pameti, da je namjestiš na sigurnome mjestu. 

— Pa mi smo morali gledati, kako se Kolumbo vozio 
po moru, i bili smo uvijek mirni, sve dok ti ni jesi došla, 
— pravdao se Dragoš. 

S vrata zaori tatin smijeh. 

— No eto ti, mamice, reče, tko sad pravi nemir? 

Mama ništa ne reče, samo uzdahne. A kad mama 
uzdiše, onda se Anici odmah srce skruši. Osjetila je, što 
je mama prepatila u ove posljednje časove, te pristupi 
i zagrli je nježno, nespretno: 

— Mama, nemoj se ljutiti. Ta mi smo već dosta ve- 
liki, da možemo i sami na se paziti, kad ti ni jesi kod kuće. 
Ali sad je ipak puno ljepše, kad si opet tu. 

Nego u danima, što sad dođoše, nije bilo lijepo. Od 
silne trke mama se nahladila i teško oholila i morala leći 
u krevet. I dolazio je gospodin doktor, opipavao mamino 
bilo, ogledavao jezik i zapisivao lijekove, a Ćiro ih ili 
Anica donosili iz ljekarne. I u kući nitko nije smio gala- 
miti, ni nogama lupati, ni vikati ni nemira činiti. Svi su 
hodili na prstima, i kad su govorili, šaptali su. Anica je 
imala pune ruke posla, da miri i ostavlja braću, i trebalo 
je dosta samozataje da budu mirni. Osobito je bilo teško 
uputiti Dragoša, kako treba hoditi, da se ništa ne čuje, 
ama ni najmanja lupa. Jer on pored svega toga, što ne 
bi htio svojoj mamici buniti mir, ipak pokadšto zabo- 
ravi, da samo na prstima treba ići. Osim toga baš i nije 
bilo lako ići tiho u cipelama, koje su poradi poznatih 
razloga bile naokolo okovane gvožđem kao konjska ko- 
pita. I tu je onda dolazilo više puta do bučnijih sukoba, 
tako da bi se čak iz bolesničke sobe javljao glasak maj- 
čin, pun blagoga prijekora: 

— Anice, ta pusti ga na miru. 

Te onda Anica odmah dušu u se i dođe k sebi pa 
pomisli puna samoprijekora: 

— Gle, kako sam nesretna, htjedoh dobro, a uči- 
nili zlo. 

Srećom došla kuma, da dvori mamu i da pripazi na 
kuću i gospodarstvo. A toga nema, tko se ne bi kumi po- 


korio. Ni Dragoš ne može. On je kao janje, kad je kuma 
kod njih u gostima, jer kuma nema samo punu torbu 
dobrih stvari nego i punu pamet svakakovih pripovije- 
daka, sve to dakako samo za dobru djecu. 

Uto se mamina bolest dala sve više na zlo. Dani pro- 
lazili u gluhoj strepnji i brizi. Gospodin doktor dolazio 
i po dva puta na dan, tata je iza svakoga sata potekao iz 
škole, da vidi, kako je mami. Kristina neprestance trla 
oči i nos i kupila djecu oko sebe i pričala im priče u bes- 
kraj, samo da ih drži u miru, pa da ne galame. A priče 
su joj bile ovaj put, da bi i kamen od miline proplakao 
kamoli ne bi dječja srca meka i milostiva. Tako im neki- 
dan ispriča pripovijest o Josipu i njegovoj braći, i tako 
je pričala, da su se Anica i Ćiro sasvim suzama polili, 
premda su tu pripovijest učili u školi i znali je malone 
napamet. Ali Kristina je pripovijest tako udesila, da je 
izlazila kao nova. Osobito je slatko prikazala, kako su 
braća dolazila Josipu, koji je postao veliki gospodin, bo- 
gat i silan, i kako ih je iskušavao i ustavio Benjamina, 
pa onda kako je stari otac zakukao za najmlađim sinom 
i najposlije, kako se Josip odao, da je on njegov sin. Pa 
su se onda svi od radosti grlili i bili sretni i veseli. 

I još im je pričala o Isaku i Abrahamu, kako je Bog 
iskušavao Abrahama, hoće li ga poslušati. I Abraliam je 
bio gotov učiniti tešku žrtvu i zaklati svoga sina za lju- 
bav Božju. Bilo mu je dakako vrlo teško. Kako ne će, 
kad je volio maloga Izaka. I bio je Izak jako dobro i bo- 
gobojazno dijete, poslušno i umiljato. Kako se samo 
nježno opraštao s majkom, kad su pošli na goru, kamo 
ih je Gospod Bog pozvao. Rekao je, neka se mati nimalo 
ne plaši, Bog će već dati, da će se s ocem opet sretno vra- 
titi. Ali mati kao mati plače plače od jutra do mraka za 
sinkom. I ona je bila u strahu, da mu se štogod ne 
dogodi. 

Tu se Dragoš pun razumijevanja umiješao u priču 
zaviknuvši iznenadno: 

— Baš tako je bila kao moja mama, je 1’ te, Kristina? 

Onda tekla priča dalje, kako su otac Abraham i 
sinak stigli na goru i sve spremili za žrtvu. Napravili 
veliku lomaču, pripravili vatru, namjestili veliki nož. Te 
sad Izak zapita oca: 

— Oče, evo nam sve, što treba za žrtvu, ali gdje 
nam je žrtvena životinja? 

I Kristina je pričala dalje o poslušnosti Izakovoj i 
njegovoj ljubavi prama ocu, pa kako se Bog napokon 
smilovao Izaku i poslao svojega anđela s ovcom za žrtvu. 

I tu se Izak najprije sjetio majke te reče: 

O, što će nam biti vesela majka, kad joj se opet 

živi i zdravi vratimo. 

— Pa onda, Kristina, kako je bilo dalje? zapita 
Dragoš, kad je Kristina časom stala, da prisluškuje 
spram sobe, gdje je mama ležala. 

Dobro je bilo, odgovori Kristina i pogladi Dra- 

goša po kosi. 

Je li se mama Izakova puno brinula za svoga 

sinka? . . 

— To se zna, i Bogu se molila, da se sretno vrati, i 

najljepšega pijevca je zaklala i Bogu žrtvovala za zđia- 
vlje svoga sinka. I kad je došao s ocem Abrahamom, od 
radosti samo što se nije onesvijestila. Samo ga je grlila 
i plakala od sreće. 

To je Dragoš vrlo dobro razumio, jer i on je volio 
svoju mamu, i kad bi ona otišla od kuće, a on nije smio 
s njom, onda mu je uvijek vrlo teško bilo, i dok je još 
bio malen, vrištao je i plakao. 

Sad izađe kuma na prstima u kuhinju, poda Kristini 
forintu i rekne joj, neka odmah sjutra ujutru kupi de- 

belu voštanu svijeću i neka je odnese u crkvu na oltar 
Majke Božje. Neka bude žrtva za mamino zdravlje. 

Dragoš odmah radoznalo upita, kako će se to svijeća 
nositi u crkvu, i što je to žrtva. Kristina mu kaže, šta je 
i kako je. 

— Aha, — rekne Dragoš, — to je onako isto, kao 
kad si ti ljetos odnijela svetome Antunu svoj srebrni 
križić. Je li, Kristina, a šta si ti htjela, da ti dragi Bogo 
dade za nj? 

Kristina ne odgovori na to, već samo ustane i spremi 
novce u svoj ormar. Uto se Dragoš dosjetio drugome 
čemu. 

— I ja hoću da nešto žrtvujem za mamino zdravlje, 
— klikne i odmah poleti u svoj kutak, da štogod nađe za 
žrtvovanje. Ali tu su bili sami vojnici, topovi, kolica, 
čake i sablje, nekoje još čitavo, nekoje porazbijano i 
svakako osakaćeno. I kako je razgledao komad po ko- 
mad, nijedan mu se baš nije činio doličan, da se položi 
na oltar Majke Božje. I onda što će Majci Božjoj vojnik 
ili top ili čako? Pa neka je baš lijep kao ovaj mali topić 
od žute mjedi i koji on najviše voli od svih svojih igra- 
čaka, ipak nije bio siguran, bi li mu se Majka Božja puno 
obradovala. Doduše vrlo je zgodan. Kad mu u ždrijelo 
metneš zrno od graška ili kukuruze i straga potegneš za 
kolutić i opet ispustiš, onda zrno izleti kao pravo prav- 
cato tane topovsko i prasne, da se Anica odmah od straha 
strese. A Jankov je top na primjer veći, i kad pukne, ono 
još jače tutnji i vidi se čak i vatra i sve kao istinski top. 
Anica bi sigurno vrištala, kad bi to vidjela. Jer ona — 
ko žensko — boji se već kad se praznom puškom u nju 
strijelja, a sad istom, kad zazbilj puca. 

Ali dakako njegov, Dragošev top nije ni izdaleka 
tako lijep i zato i nije dostojan, da bude žrtvovan Majci 
Božjoj. 

Dok je tako dalje prevrtao među svojim stvarima, 
nađe mu se odjednom u ruci četvrtak. Ha, u njega eto 
čitav četvrtak! Da za nj štogod kupi. Svijeću? 

Izleti Kristini. 

— Je 1’ te, Kristina, može li se za četvrtak kupiti 
svijeća? Ali voštana! 

— Ne znam, ima li, valjalo bi pitati. 

Dragoš jedva dočekao jutro, pa otiđe na pijacu u 
dućan, više kojega piše na tabli velikim, lijepo iscif ranim 
slovima Elias Lekić. Preda nj išeta mlad gospodin, kalfa, 
i odmah pita Dragoša, šta zapovijeda. 

Dragoš dakako ne zapovijeda, nego stane lijepo mo- 
liti i pitati, ima li u njih voštana svijeća za četvrtak. 

Kalfa požali, ali za te novce nema voštanice. Ako 
želi lojanicu, za četvrtak dat će mu komad one manje 
sorte. 

Dragoš ne će lojanicu. Pih, tko će žrtvovati Majci 
Božjoj tako smrdljivu svijeću. Dakle nema danas pa- 
zara. Ali gospodin kalfa savjetuje Dragoša, da u gornjem 
gradu kod licitara ima voštanica za svaku cijenu. To je 
Dragošu predaleko. Neodlučno stoji i pogledava po tezgi 
i po staklenicama, što tamo stoje. Pita gospodin trgovac, 
da možda ne zahtijeva što drugo? Ovih bonbona sa cvi- 
jetom u sredini? Vrlo su fini. 

Dragoš je u neprilici. Napast je velika. Bori se u 
sebi. Uto kroz vrata spazi Kristinu, prelazi preko trga, 
u ruci joj zamotana svijeća. Ide u crkvu. 

Ne, on ne će bonbona. Iziđe hrabro na trg. Tu mo- 
rade proći kraj babe Klare. Baba Klara bila je gradska 
piljarica. Imala je svoju tezgu nasred trga kraj jednoga 
od ona dva velika bunara od crvena kamena, iz kojih 
pišti voda i napaja čitav grad. 

Tu sjedi baba Klara čitav dan od jutra do mraka i 
prodaje svoju robu. Ne možeš gradsku tržnicu zamisliti 


bez nje i njene robe i njene šarene marame, kojom se 
uskrstala i ljeti i zimi. 

Svak je znao babu Klaru, i staro i mlado, ali još više 
mlado negoli staro. I ispred svih znali su je vojnici i đaci. 
Poslovi su išli sjajno. U nje si mogao namirivati sve 
svoje sitnije potrebe. Tu je bilo kruha i peciva svake 
vrste i svake cijene, onda lješnjaka i oraha, suhih šljiva 
i krušaka, jabuka i oskoruša i kokica, a u ono mrtvo 
doba, kada je priroda svoje hambare pozatvarala. Ali 
čim polja i bašče počnu dijeliti svoga blagoslova, naći će 
se u babe Klare sve po redu voće, kako ga donosila go- 
dina. Osim toga mogao si kupiti u babe Klare još i dru- 
gih potrebitih stvari, na priliku dugmadi za košulju i 
hlače svake veličine i vrste, bijelu i šarenu, od stakla i 
porculana, zatim se u nje našlo konca i igala, kopči, ma- 
lih ogledalaca, što se nose u džepu — te su kupovali na- 
ročito vojnici, — zatim je tu bilo nožića i škljoca, če- 
šljeva i svašta. 

Sama baba Klara sjedila je na klupici, oko nje po- 
razastrta njena trgovina i tu se ona pogađala s mušteri- 
jama, trgovala, cjenjkala se, smijala se i ljutila. Smijala 
se, kad je mušterija pokazivala, da je ozbiljno naumila 
pazariti i da u nje ima dovoljno novaca; ljutila se, kad 
se pred njom našao kupac s mršavom novčarkom ili kad 
se gdjegod nablizu namjestio perecar sa svojom motkom, 
krcatom »friških« pereca. Toga perecara nije mogla živa 
gledati, a još više mrska joj je bila njegova sviralica. 
Nije mu dosta bilo, što bi se nametljivo postavio po svim 
uglovima grada, nego bi vam još tom svojom sviralicom 
iz najudaljenijih krajeva grada sazivao djecu i druge 
besposlene ljude, te se odvrate od njene robe i kao oča- 
rani polete da kupuju i grabe »friške« perece. I doista, 
u te je sviralice bila nekakova čarobna sila, jer na njen 
glasak svak, koji je imao barem dva krajcara u svome 

Bogorodicine trešnje 2 



džepu, osjetio je neodoljivu potrebu, da za njih kupi 
perec, a u koga su bile tri krajcare, mogao je dobiti za 
njih i dva pereca. I to se sve događalo pred nosom če- 
stite babe Klare! I tko se ne bi ljutio, kad joj se tako 
kvari njen posao? 

A babi je Klari njen posao dabome bio veoma na srcu. 
Bila je uvjerena, da boljeg nema u čitavom gradu. A to je 
mogla mirne duše tvrditi, jer osim nje nije bilo u čitavome 
gradu drugoga prodavača pod vedrim nebom. Pa i svoju je 
robu vrlo cijenila i u nju ni za što nije dala dirati, dok se 
nije za cijenu pogodila. Osobito je pazila na dječje ruke, 
na dječje lakome oči i prste. 

— Prste k sebi, nosi se bez traga, derane, nije ovo 
voće za te rodilo! — znala bi se razvikati i nesmiljeno 
mlatila ljeskovačom po radoznalim i popašnim prstima 
đaka iz nedaleke gimnazije, kad bi kao roj pčela nava- 
lili na trgovinu babe Klare, da u nje potroše »regraoiju.« 

Ali isto je tako znala biti i slatka i umiljata. Kad bi 
pristupio koji sedmoškolac ili osmoškolac, da izabere po 
dvije cipovke ili hadžiloju ili čitavu holbu šljiva, ili ka- 
maru krušaka, a ona mu onda pokadšto lukavo namigne 
i ponudi lulicu od crvene gline govoreći: 

— Eh, zna baba Klara, da mladoj gospodi duhan 
ne smrdi, kad ne vide gospoda profesori. 

O, baba Klara imala je s đacima i svojih tajni. U 
izvjesnim đačkim nevoljama bila je ona upravo utočište 
za nevoljnike. Kad usfali sitni novac, a u krupno se ne 
desilo, jer stari od kuće još nije poslao, onda baba Klara 
ispomaži, kako to nalaže dužnost kršćanska, daje na 
« vjeru i na pošteno ime i na jamčevinu i pošteno se opet 
naplati. A dugovi se vazda naplaćivali, bili oni kako im 
drago veliki. Ako koji predugo zaostane, odmah baba 
Klara s najvećim uspjehom poticaše i požurivaše isplatu, 
samo je trebala da spomene gospodina direktora . . . 

Tu je babu Klaru dakako i Dragoš vrlo dobro znao 
a i ona njega, kao što je znala svu gimnaziju od najsta- 
rijega brkatoga a često već i bradatoga maturaša pa do 
posljednjega đaka novaka, što je glavu još razbijao 
»menzom« i »amovima«, pa i svu sitnež iz »trivijalke« i 
»normalke«. I nesamo da ih je sve znala po imenu i 
obrazu, nego je čak znala, i koji je odlikaš, koji li drugo- 
redaš ili čak trećoredaš. I puno se zanimala sudbinom 
baš ovih nevoljnika i stradalaca. I ne bi propuštala, da 
ovakova viteza drugoga ili trećega reda ozbiljno ne svje- 
tuje i materinski opomene, da se popravi, jer kako se 
može znati, »stari« rado stežu kesu, kad mladi ne ispune 
njihove nade i želje. A onda štetu ne trpi samo majčin 
sin, nego bome i baba Klara i njena trgovina. 

Tako prolazili ispred babe Klare i njena šatora 
mladi naraštaji grada i čitave županije i izmjenjivali se, 
kao što se izmjenjivale godine. Na njoj se ta promjena 
jedva i primijetila. Okrugla, uhranjena, rumena, s ras- 
cvalom bradavicom nasred lijeva obraza, rekao bi, kraj 
nje prolazi vrijeme i ne dira je, jedva se i postarala. 
Prođu danci kao sanci, a godišta kao ništa. I eto ti jed- 
noga dana pred tezgom babe Klare gospodin. Brada i 
brkovi već malo i srebrom protkani, ne znaš, je 1’ star 
ili je mlad. 

— Šta zapovijedate, gospodine? reći će baba Klara 
i uslužno skoči, da podvori. 

— A zar me ne poznate više, baba Klara? smije se 
gospodin. 

Gleda baba Klara, oštrim okom ispituje lice pred 
sobom. Te će onda odjednom pljesnuvši u dlanove: 

— Ao, gospodine, zar ste to Vi? Kako da Vas ne će 
poznati baba Klara? Ih, tko bi rekao, da ste Vi onaj mali 
Načo (ili Ante ili tko je već bio)? Koliki ste samo narasli. 

— A vi baš nikako nijeste veći narasli, gospo Klaro, 

— polaska gospodin. — Vazda jednaki i mladoliki kao 
curica. 

- Juh, gospodine, baš ste jednako vragoljasti kao 
onda, kad ste kod mene svaki dan namirivali regraciju, 

— vrisne baba Klara od dragosti. A ja sam ti Vam, baš 
ako i nijesam više ni mlada, ali hvala dragome Bogu, još 
navi jek, što sam bila Vama i tako, ako Bog da, i Vašoj 
djeci. 

— Još ih nema, al dat će Bog, kako Vi velite, — 
veselo priklopi gospodin i primi fišek sa svojim pazarom. 

Tako baba Klara fino i ljubezno s gospodom, kojoj 
je ona nekada u one davne đačke dane možda i u krup- 
nije diple zasvirala. 

Ali tu smo mi eto zaskočili u buduće dane, što su 
istom imali doći, a treba da se vratimo u prošlost, kad je 
Dragoš bio u velikoj neprilici, što bi žrtvovao za maj- 
čino zdravlje. I tu on sada iznenada ugleda na babe 
Klare tezgi nešto, što ga je ončas prikovalo za kaldrmu. 

— No, sokole, šta bi ti htio? — pita baba Klara i 
izvuče jednu ruku ispod marame pršnjače, da joj bude 
od potrebe. 

Dragoš sjajnim pogledima miluje korpu i dahne 
pun udivl jenja, zanosa i želje: 

— Trešnje! 

— Trešnje, dabome prve trešnje. U babe Klare 
navik se nađu prve trešnje, — hvalila se baba i kroz kre- 
zubinu isturi vršak jezika pa oblizne usne. I nema tre- 
šanja, što su u babe Klare. 

Jest, bile su lijepe, prelijepe, u kitice povezane sve 
po pet šest zrna i zamamljivo poredane i namještene, 
pa se sjale crvenilom kao naslikane. 

Može li tkogod zamisliti trešnje, prve trešnje, da 
ne zainame svako dijete, da ga svega ne začaraju i opčine, 


čim ih ugleda? Ili znade li tkogod dijete, koje se na po- 
gled prvih trešanja od same dragosti ne će od glave do 
pete pretvoriti u jednu jedinstvenu želju i da mu ta želja 
ne će propupali na svakom zglavku, iz svakoga oka i na 
vrhu svakoga od deset prsta? 

Baba Klara uživala je u Dragoševoj zapanjenosti 
i laskalo joj, kao da je taman njena zasluga, što su treš- 
nje tako lijepo sazrele. 

— Sviđaju 1’ ti se? I sama Bogorodica obradovala 
bi im se, — reče, da se ispuni šutnja. 

Dragoša prošikne munja sjajne misli. Prošikne ga 
od vrha kose do pete. Treba da kupi trešnje i da ih 
žrtvuje Bogorodici a za mamino zdravlje. Sam duh sveti 
metnuo je riječ na jezik babe Klare. On strahovito želi 
te trešnje, i one su mu nešto najmilije u ovaj čas i zato 
će biti i dragome Bogu upravo drage i mile. 

Odmah stane prevrtati po džepovima i tražiti četvr- 
tak. U Dragoša je bio običaj, da je svoje »novce« svaki 
put spremio u drugi džep. Jedno zbog toga, da ih ne bi 
odmah mogao naći i prebrzo potrošiti. A drugo zato, da 
se s v i džepovi redom poisprobaju, jer ih je imao hvala 
Bogu dosta na svome odijelu — sedam, ako se ne varam. 
U hlačicama dva, u prslučiću dva, a u kaputiću čak tri, i 
to jedan prsni, kojim se osobito ponosio, jer je nedje- 
ljom iz njega veselo izvirivao krajičak crvenoga rupčića 
i gizdavo se vijorio kao barjačić. 

Pošto nađe četvrtak — a nije ga odmah mogao ni 
izvući, jer su džepovi Dragoševi i osim četvrtaka bili 
krcati svako jakoga blaga dječačkoga, što se ovdje ne 
može sve poimence nabrojiti. Ali svak već zna, što sve 
kriju ti dječji magazini. Spomenut ću samo usput, da je 
mama jednom, kad je trebalo zakrpati parotinu na izvje- 
snom mjestu, našla u džepu hlača među ostalim čudesima 
mrtvu žabu u društvu s jednom sušenom šljivom i koma- 

dom tvrda kruha. Tako dakle Dragoš izgrne četvrtak 
sretno i s velikim pouzdanjem pristupi korpi, pokaže 
prstom na trešnje i zapita babu Klaru, pošto su, i to gla- 
sno i načinom, kao da je gotov da ih kupi — đuture, to 
će reći sve poprijeko. 

— Dva krajcara kitica, — odsiječe baba Klara i opet 
turi ruku pod maramu i pozorno pogleda na Dragoševe 
ruke, gdje se sada četvrtak stao prevrtati po dlanovima. 

Uzme Dragoš računati. Dva krajcara kitica. To bi 
on zar za četvrtak dobio samo dvije kitice. 

— Malo je, — pomisli i snuždi se. 

— Ako ti je malo, a ti daj više, primit ću, — nasmije 
se baba Klara. 

Dragoš zine. Nije odmah shvatio. Ali se onda po- 
žuri i reče: 

1 — Htio sam kazati, skupe su. Ima u mene samo če- 
tvrtak, pa bi za nj dobio samo dvije kitice. 

— Taman, — odgovori baba, — znaš računati. 

Dragoš oklijevaše. Oči mu vrljale između trešanja 
i četvrtaka amo tamo. Babi Klari počelo nestajati strplji- 
vosti. Ona je voljela, da se poslovi brže svrše. Eto u gi- 
mnaziji zvecnulo zvonce, i sad će đaci izlaziti. Treba da 
se riješi ove suviše spore mušterije. 

— No, hoš ili neš? Što si tu stao i zinuo? 

Već je Dragoš htio odgovoriti milo za drago i reći: 

— Ta šta ste vi zinuli na me. Valjda vam ih ne ću 
očima pojesti? 

Ali se u dobri čas sjeti, kome se moliti, nije mu se 
groziti, te reče krotko i pomirljivo: 

— Znate, baba Klara, moja je mama bolesna, i Kri- 
stina je kazala, ako se dragome Bogu ili Majki Božjoj 
žrtvuje jedna jako vrijedna stvar, najmilija, znate, onda 
će mama ozdraviti. 


Baba Klara gleda i sluša, ali nije odmah shvatila 
duboki smisao Dragoševih riječi. Zato se na nj izdere: 

— Id’ otale, nijesam ja tvoja budala. 

Snuždio se Dragoš, jer se trešnje njemu već tako 
zakopale u srce, da ih prosto više nije mogao iščupati. 
U očima mu se zavrte dvije suze. 

— Jest, istina je, gospa Klara, — reče i naglasi ne- 
hotice riječ »gospa«, — mama će zbilja odmah ozdraviti, 
čim žrtvujem u crkvi trešnje. 

— Pa žrtvuj, koliko ti drago. Daj amo četvrtak, a 
ja tebi trešnje, pa mirna Bosna. 

Dragoš još vazda oklijevajući pruži babi četvrtak, 
a ona njemu dvije kitice. 

Gleda Dragoš čas na svoje ruke, čas na korpu, pa 
će onda žalosti vo: 

— Malo je, draga gospo Klara, ne znam, hoće li 
dragi Bogo biti zadovoljan. 

— A što bi ti još htio? — nestrpljivo će baba Klara, 
jer eno na vrata gimnazije počeli izlaziti rojevi đaka. 

Dragoš pogleda modrim očima, u kojima se još jače 
blistale dvije krupne kapljice. Pogleda tako, da mu sad 
ni baba Klara ne će moći odoljeti, makar se još kako si- 
lila, govoreći: 

— A šta ti misliš, da ću se ja tu s tobom natezati. 
— No tu se sama pretrgne u riječi, jer je zapala u mrežu 
Dragoševa modra pogleda, te sad ona ne mogaše kuda, 
već zagrabi u korpu, dodadne mu još jednu kiticu, u 
kojoj su doduše bile samo četiri trešnje, te reče: 

— Evo ti, a sad hajde s mirom. 

Dragoš otabana, pošto spremi trešnje u džepove. 
Ode ravno preko trga, pa da će k crkvi. Ali pred glav- 
nom se stražom ustavi, da prebroji, jesu V još sve trešnje. 
Pošto se uvjeri, da ne fali ni jedna, malo pomirisa i tu 
sad treba po istini reći, da je Dragoš samo s najvećim 

samoprijegorom odolio napasti, da ne okuša barem jednu, 
jesu F i slatke. 

I on je junački odolio. Što se žrtvuje Bogu, to se ne 
smije nikako smanjiti ni trošiti, inače žrtva ne vrijedi. 
Tako reče Kristina, a Kristina se u te stvari divno ra- 
zumije. 

Kada dođe crkvi, a ona zaključana. To jest, možda 
i nije, samo je bila zabravljena, a on nije mogao dokučiti 
bravu, jer je bio još mali. 

Ništa. On će sjutra ujutru s tatom k ranoj misi i 
onda će metnuti trešnje na bijeli oltar. 

Putem kući još je nekoliko puta vadio trešnje, miri- 
sao i brojio i vazda nađe, da ih je bilo ni više ni manje 
nego šesnaest. Kod kuće ih odmah spremi u kutiju, gdje 
su mu bile i druge još neke dragocjenosti. Tako na pr. 
jedan drveni general bez nogu, grudica smole, komad 
krede, jedna pištaljka, trupčić olovke, nekoliko dugmadi 
i Bog te pita, kakvih još stvari, za koje je samo Dragoš 
znao, čemu su dobre i za što su potrebite. Još je tu bio 
— ali sasvim na dnu u kutu — i jedan crn Švabo, što je 
nekidan utekao iz kuhinje pred Kristininim dželatskim 
bijesom i spasao svoj život u tome Dragoševu zatišju. 
Jamačno Dragoš nije ni znao za toga pribjeglicu, premda 
ne znam reći, bi li mu kidisao životu, jer je Dragoš sa 
svom živinom i puzavom i poletarskom i onom od trke i 
onom od skoka živio u najboljem drugarstvu. 

Dragoš se čitavo ono veče svojski vježbao u teškoj 
i preteškoj kreposti samozataje. On je odmah Kristini 
povjerio svoju nakanu, dakako pod pečatom najdublje 
tajne. I ona ga pohvalila i pogladila po glavi i obećala, 
da će mu za sjutra, kao za nedjelju, tako sjajno obiksati 
cipelice, da će biti kao ogledalo. I pravo mu davala, 
što ne će nikome drugome da kaže. Rekla je, ne valja se 


svojim dobrim činima pred svijetom odviše razmetati. To 
bi bila samohvala. A to nije lijepo. 

Međutim treba priznati, da je Dragošu nekoliko puta 
dolazila misao, ne bi li ipak dobro bilo, da se barem jedna 
trešnja okuša. Jer najposlije valja ipak znati, kakova se 
roba daruje Bogu. Ne možeš ni Bogorodici žrtvovati 
samo štogod. 

To si je rekao, kad je treći put prije spavanja obi- 
šao u mraku svoje trešnje, da ih opipa i prebroji, jesu F 
još sve tamo. I kako je ovako treći put pipao, odjednom 
ostade mu jedno zrno među prstima. 

Sad, šta je to? Dragoš protrne od veselja. Ha, zar 
mu se nije sama dala? On je nije otrgao. Zar bi on, kad 
je za mamino zdravlje? 

I sad, kad je već otrgnuta, šta će s njom drugo nego 
među zube, pa da je kuša. 

Slatka je, to se mora kazati. I sad treba reći, Dragoš 
očaran slatkoćom ove prve trešnje — pomislite: prva je 
to trešnja u onoj godini! — ne mogaše drugačije, nego 
posegne nanovo u kutiju da okuša, ne će li mu se još 
koja trešnja sama ponuditi. Ali uto srećom viknu Kri- 
stina, da treba u krevet leći. A to je bila sreća i po treš- 
nje i po žrtvu Bogorodici, jer se nikako ne može jamčiti, 
ne bi li Dragoš još iste večeri onako redom okušavao 
jednu po jednu, dok ih ne bi sve ispreprobao. 

Po noći desila mu se čudna stvar. U neke se probudi 
i nešto šušne u kutu među njegovim igračkama. Kad po- 
gleda, a to odjednom pred njega iz mraka išetalo, i šetalo 
na jednoj nozi nešto glavato, okruglo, crveno kao krv, 
veliko kao tikva. Kad bolje pogleda, a to stajaše pred 
njim na tankoj peteljci kao na nozi ništa manje nego 
trešnja, prava pravcata trešnja, golema, rumena, debela. 
Na njoj do dvije oči, nos, usta i — o čuda! — ta usta pro- 
govaraju, kao da su prava pravcata, ljudskim glasom: 

— To si dakle ti, — trešnja reče strogo, koliko je 
već mogla pored prirođene ljupkosti svoje, — ti si to, 
koji namjenjuješ trešnje Bogu i Bogorodici, a onda ih 
sam jedeš? Sve smo mi slušale, što si ti govorio pred ba- 
bom Klarom, da ćeš nas pokloniti Majci Božjoj a za 
zdravlje svoje mame. I ponosile smo se i radovale se, 
kako ćemo vršiti tako časnu službu. A ti, popašni la- 
komče, progutnu dvije naših sestara i one sada ne mogu 
s nama da izvrše bogougodno djelo. Odmah da ih vratiš! 

Dragoša oblio znoj. Savijao se od muke. 

— Kako ću ih vratiti, kad su u mojem želucu? 
Vidiš i sama, da ja to ne mogu. 

To je i ona vidjela. Ali šta će? Nešto treba da se 
učini. Pođe natrag u kut, gdje su zaostale one druge. 
Kad al odonud stanu izlaziti sve jedna po jedna. Lijepo 
išetale na jednoj nozi, pa se uhvatile u kolo, i neprestance 
su još dolazile i bilo ih je, ne zna im se broja. Provrvjela 
čitava soba. Zuji, straže, skače i po podu i po stolu, čak 
se i na Dragošev krevet popele, pa oko Dragoša, pa i 
po njemu. 

A Dragoš od strave sve se jače znoji, stenje, hoće 
mamu da zove u pomoć, ali ne može pustiti glasa. Na po- 
slijetku, kad su se trešnje tako već namnožile, da su ispu- 
nile svu sobu od vrha do tala, zavrisne na glas i — pro- 
budi se. Oko njega je bio mračak, samo u maminoj sobi 
kroz staklena vrata sijevala je noćna luč. A tamo, gdje 
je stajao tatin krevet, čulo se ono čudno zujanje i stru- 
ganje — tatino hrkanje. 

— No hvala Bogu, da sam se probudio, — pomisli 
Dragoš, okrene se na drugu stranu i odmah zaspi. Prije 
toga još je jednom tvrdo utuvio u glavu, da će s jutra 
zorom odnijeti trešnje u crkvu i da ne će ni primirisati 
više, kamoli koju i okusiti. To i učini. 

Bila je nedjelja. Dragošu nije teško rano ustajati i 
s tatom u crkvu ići. U crkvi nije bilo puno svijeta. Neko- 
liko baba i staraca klečalo u klupama. Pred svetim se 
Florijanom ustavila Kristina. Gospodin mežnar užizao 
svijeće. Dragoš stane pred bijelim oltarom, izvadi treš- 
nje iz džepa i lijepo ih poreda na oltaru, one dvije veće 
kitice jednu kraj druge, a onu manju treću u sredinu. 
Onda siđe i klekne na stepenicu, zagleda se u svoje treš- 
nje i uzme se moliti: 

— Dragi Bogo i Majka Božja, daj da ozdravi moja 
mama. 

I tako moleći se Bogu gledao u trešnje, kako se to 
lijepo crvene spram bijela oltara, pa pogleda i na sliku 
Majke Božje, da li ona vidi, šta joj je on tu donio. A 
njemu se učinilo, kao da su trešnje rasle i množile se i 
crven jele se kao ružice. I bilo mu je drago. Sada više 
nije ni mislio, da bi ih jeo, samo je mislio, da im se 
dragi Bogo raduje, jer su tako lijepe. 

Uto zvekne zvonce i odmah zatim zabruje orgulje. 
Dragoš se trgne. To svira tata njegov, i Dragoš treba da 
pomogne tati pjevati. Lijepo klecne dva puta pred olta- 
rom, prekrsti se i ode na kor. Tu omah stane k osloncu, 
pritisne nos uz pregradu kroza šupljinu između izreza- 
noga vinova lišća i grozdova pa pogleda dolje, da vidi, 
jesu li uistinu njegove trešnje na mjestu. Jesu, hvala 
Bogu, i Dragoš veselo zapjeva s tatom »Svet, svet, svet!« 

Poslije kod pjevanja dođe mu odjednom napamet 
misao i on se od te misli čisto zapanji. Šta će biti — s onim 
trešnjama? Tko će ih poslije pojesti? Dragi Bogo? Ali on 
je duh i svi nebesniei su duhovi, a dusi niti jedu niti piju, 
jer im i ne treba. 

Zabrine se Dragoš za svoju žrtvu. Na povratku kući 
stane da pita tatu: 

— Tata? 

Tata je zamišljen, ne odgovara. Dragoš zaintači. 

— No, šta ćeš? 

— Tata, je li, tata, šta biva od onih stvari, što ljudi 
žrtvuju dragome Bogu, kad ga oni mole, da im štogod 
učini ili poda ili . . . 

— Kako ti to misliš? 

— No znaš, tata, kad nešto žrtvuju, da im bolesnik 
ozdravi ili tako i daju svijeće ili drugo što. 

— Svijeće se pale u crkvi, — odgovori tata. 

— Da, to znam, ali druge stvari? — oklijevaše Dra- 
goš, — na priliku — trešnje? 

— Trešnje? A tko daruje trešnje? — nasmije se 
tata. — No i za njih našla bi se mušterija. Jamačno po- 
zobala bi ih djeca crkvenjakova. 

■ — A joj, moje trešnje! — izlane se Dragoš i stane 
kao ukopan. 

— Tvoje trešnje? O kakvim se to trešnjama tebi 
tlapi? — pita tata začuđeno. 

Dragoš ne odgovori, nego čim dođe kući s tatom, 
smjesta se okrene i vrati u crkvu, da vidi, jesu li trešnje 
još na mjestu. I gle, bile su još onako, kako ih je Dragoš 
poredao. 

Sad se on smireno vrati kući. Tata se valjda preva- 
rio, da će ih crkvenjakova djeca pojesti. Ta pozna ih on, 
to je bio Sepl i Hanzl. Pa zar oni da pojedu njegove, t. j. 
Bogorodičine trešnje, što ih je on žrtvovao? 

Čitav dan ta ga misao nije ostavila. S Kristinom se o 
tome nije mogao posavjetovati, jer je bila nedjelja, a u ne- 
djelju ona ima pune ruke posla. Ni kuma nije bila raspo- 
ložena, da se s Dragošem razgovara, a ni tata, jer je 
mami taj dan bilo vrlo, vrlo rđavo. Svi su bili zabrinuti, 
i gospodin doktor dolazio dva puta i Dragošu zaprijetio, 
da bude miran i dobar. I Anica i Ćiro šuljali se poku- 
njeni i zaplašena lica iz kuće na dvor, s dvora u kuću. 

Tako se i Dragoš pokunjio i videći općenitu zabri- 
nutost imao je s tim veću želju, da se kome povjeri i da 
ga tkogod utvrdi u njegovu ufanju, da će njegove trešnje 
mami povratiti zdravlje. A da se kome uzmogne povjeriti, 
i njega bi samoga utješilo. 

Tako se namjeri na Anicu, kad je besposleno stajala 
u kuhinji kraj prozora i tužna lica pogledavala spram 
vrata mamine sobe. Pristupi k seki i šapne tajanstveno: 

— Slušaj, Anice, ja sam nešto učinio, od čega će 
dati Bogo, da mama ozdravi. 

— A šta si ti učinio? — zapita ona i pogleda s ne- 
kom sumnjom u bracu. 

— Tako. Kupio sam za četvrtak, znaš za onaj, što 
sam ga dobio od tate, kupio trešanja i žrtvovao na bijeli 
oltar Majci Božjoj. Znaš? I molio se Bogu, i on će dati, i 
mama ne će umrijeti. Vidjet ćeš! 

— Jao, ne kaži, ne izgovaraj tu riječ! — zgrane se 
Anica i zatrpa rukom bratova usta. 

— Pa ja ne kažem! Ja sam samo dao trešnje, da 
dragi Bog ozdravi mamu. Znaš, šta je Kristina jučer re- 
kla, kako se žr-žrtv-žrtvuje nešto najmilije? I odnijela 
je svijeću u crkvu svetome Anti. 

Anica je sada razumjela. Ali samo s pola svijesti. 
Druga polovica bila je puna brige i straha za mamom. 
Vidi na svima, da se nešto strašno sprema na porodicu. 
Kadgod pita kumu, kako je mami, kuma samo zabrinuto 
uzvraća glavom. Anica bi htjela mami u sobu, ali ne da 
kuma, uznemirila bi mamu. Tako Anica ponijela u svome 
malom srcu golemu brigu i nije znala, šta će s njom, 
kuda će s njom. Ne može učiti zadaće, a i onako ne ide 
u školu, jer su je trebali kod kuće za svakakve male služ- 
bice, na pr. otrči u ljekarnu po lijekove, pomogni u kuć- 
nome poslu Kristini ili drugo što. 

Da joj barem dopuste da zaviri mami u sobu. Od- 
mah bi joj lakše bilo. Napokon i to doživi. Kuma je mo- 
rala na skok svojoj kući u donji grad, jer je posljednja 
kiša procurila kroz krov pa probila tavan od sobe. Tre- 
balo je što brže krov popraviti. Posadi Anicu do pod- 
nožja mamina kreveta i uputi je, kako će mamu dvoriti. 

Anica se smjesti na niskoj stoličici pa se zagleda 
mami u lice. 

— Sirota mama, koliko je samo boli. Tako teško 
diše. Samo da ozdravi. 

I onda uzme pomalo čitati iz knjige, što joj je po- 
sudila Melanka. Tu su bile svakakve prekrasne priče, ali 
od svih jedna je Anicu naročito osvojila i potresla. Bio 
je jedamput mlad ribar i oženio se vodenom gospođom. 
I bili su sretni i imali svoju djecu. Kad ali jednoga dana 
vodena gospođa ostavi muža i djecu i vrati se opet u ri- 
jeku, odakle je i došla. I ostaše joj žalosna djeca i muž. 
Djeca su danju i noću dozivala majku, ali ona nije dola- 
zila. Jedne noći nije mogla više slušati dječje cviljenje 
i ona se vrati, pokrije djecu i u zoru je opet nestade. 
Odsada je ona dolazila svake noći, bdjela nad djecom, a 
kad svane, ništa od nje nije bilo vidjeti osim vodena 
traga, kuda se povlačila njena dugačka haljina. 

Od te priče Anica je ostala vrlo zamišljena i uzne- 
mirena. Gleda mamu i strah je hvata, što tako leži za- 
tvorenih očiju i kao da ništa ne zna za sebe. I Anica se 
stane moliti: 

— Bože, dragi Bože, — govorila u svom srcu, — 
očuvaj mi moju milu majku. 

Pade joj napamet, što je Kristina jutros tiho rekla 
kumi, ali Anica je ipak čula. Rekla je: 

— Šta veli gospodin doktor? Hoće li umrijeti moja 
dobra gospa? 

— U Božjoj je ruci, — odgovorila je kuma. 

I Aničino se malo srce stegne. U svome jadu i strahu 
ne zna drugo već zašapće kroz pridušen plač: 

— Mama, slatka mama! 

I mama otvori umorne oči. Ona je zar čula, što je 
kćerka šaptala u svome srcu. Kad je ugledala Anicu kraj 
sebe rasplakalu, preleti joj preko izmučena lica osmijeh 
tako sladak i mio, da je bio kao odsjevak sunca kroz 
oblak i maglu. I Anici se od toga smiješka srce odmah 
prelije. Čitava joj se duša topila u njemu kao vosak na 
suncu, i suze je obliše, ali hrabro ustavi jecanje, ta ne 
smije mame uznemirivati. Ali ne mogaše da barem ne 
uzme ljubiti majčinu ruku, vruću, iznemoglu, i zakopa 
lice pod majčino pazuho i zašapće prigušeno: 

— Mama, slatka mama, nemoj umrijeti . . . 

Mati pritisne glavicu svoga djeteta uza se i reče tiho: 

— Šuti, dijete moje, dat će Bog i Božja mati, da ne 
umrem. 

Pa gdje bi mati i mogla da umre, kad pomisli na 
svoju djecu i koliko je ona trebaju i vole i kako bi ostala 
bijedna bez nje? Ta od mrtvih probudit će se majka, kad 
bi se sjetila svoje dječice, gdje ostadoše bez nje. I mati 
pregne sa svom snagom svoje volje i uzdahne pa se pre- 
poruči u Božju milost. 

— Još ja ne mogu da umrem, Bože milostivi, još oni 
mene trebaju. 

I pomiluje Anicu po glavici i opet zaklopi oči. 

A Anica malo utješena opet sjedne tiho k podnožju 
kreveta i zagleda se čas u lice svoje majke čas u sliku 
Bogorodice, što je visjela više glave mamine. I nikada 
joj se lice Majke Božje nije učinilo tako divno i sveto, 
tako dobro i milo kao danas. I što ju je više gledala, to 
joj se činila poznatija. I najedamput primijeti, — ta kako 
to već odavno nije vidjela? — primijeti, da je lice Majke 
Božje sasvim nalik na njezinu mamu. Isto istacko lice i 

u mame. Isto vedro čelo i sjajno, iste oči mile i dobre, ista 
usta sa slatkim osmijehom. I sada joj se u duši pomije- 
šale obje majke, da ih već nije mogla razlučiti je li ona 
slika tamo njena mama, ili u krevetu leži bolesna Majka 
Božja? I to će tako i ostati. Odsada će Anica uvijek mi- 
sliti na svoju mamu kao na Majku Božju, a kad bude 
mislila na Bogorodicu, pred očima bit će joj lik njene 
mame. 

I to se Anici sada učinilo kao kakovo čudo. Zar ona 
nije tako često razmišljala o čudesima, koja su se u stara 
vremena događala, i o kojima je gospodin kateheta pri- 
čao? Koliko li puta nije željela, da bi se i njoj jednom 
kakovo čudo dogodilo. Da to nije takovo čudo, što joj se 
pomiješale obje majke, i ona ih sada zapravo ne može 
drugačije ni zamišljati nego kao jednu jedinu? 

Ali ako je to čudo, onda tu treba da i ona nešto 
učini. Šta ono malo prije reče mama: 

— Dat će Bog i Majka Božja! 

Da bude dao Bog i Majka Božja, valja i ona nešto 
da da. Jer ako majka poživi, učinit će to Bog za njih, za 
djecu. I zar Dragoš, onako mali, nije učinio žrtvu, a ona 
zar da za njim zaostane? 

On je žrtvovao prve trešnje. To je dakako djeti- 
njasto. Ali on i jest još dijete. Ali ona, što da ona žrtvuje 
za mamino zdravlje? 

Stane brzo misliti i prevrtati po glavi svu svoju 
imovinu u kn jigama, u igračkama, u odijelu i nakitu. 
Sve što ima, dobila je od mame ili od tate, pa to zar ne 
bi bilo dosta da daruje Bogu. Nešto bi to moralo biti nje- 
zino, vlastito, i što joj je vrlo, vrlo drago. 

I sad ona najednom zna, šta je to: to je njezina Je- 
iica. Jest, Jelica joj je od svega, što ima, najdraža. Ne 
reče li mama često, Anica će podnijeti i glad i žeđu i na 
sve zaboraviti, kad se igra s onom lutkom. I to je bila 


istina. Nju je dobila na Božić, dakle je od Boga, pa će 
mu je ona opet i vratiti. 

Dakle žrtvovat će lutku. Može li se to? Slušala je ona 
i gledala, kako žene u crkvu nose nesamo cvijeće nego i 
oltarnjake, zlatne nakite i drugo. Ama lutke? 

Ali njena joj je gospođica jednom pričala, da su u 
davna vremena djevojke — ne zna više, u kojoj li zemlji, 
carevini — žrtvovale svoje lutke nekakovoj svojoj 
božici . . . 

Anica skoči kao ubodena. Da, sad tu više nema okli- 
jevanja. Ona će darovati Majci Božjoj svoju najljepšu 
i najmiliju lutku Jelicu, da bi se Bog smilovao i majku 
njezinu ozdravio. 

No — možda bi ipak dobro bilo, da se najprije ras- 
pita u gospodina katehete? On će još najbolje znati. Da 
pita Kristinu, ona bi možda mislila, da Anica hoće da se 
povede za Dragošem. A to bi ipak bila sramota, da ona, 
starija, mora istom da se ugleda u primjer mlađega brata, 
mjesto da je njoj prvoj palo napamet, što treba raditi, 
da se u Boga izmoli mamino zdravlje. 

Oko podne došla kuma i opet preuzela dvorbu kod 
mame. Anicu je otpravila iz bolesničke sobe na zrak, 
pošto ju je pohvalila, da je tako savjesno dvorila mamu. 
Sve je točno izvršila; davala mami lijekove, naravnavala 
krevet i uzglavlje, trljala octom ruke i noge i čelo i prsa, 
sve kako ju je kuma bila uputila. I mama je počesto za- 
dovoljno klimala glavom, da joj to godi. 

Ali onu noć Anica usni strašan san. Prisnilo joj se, 
da je neka vrlo moćna i bogata gospođa zadobila vlast 
nad čitavom njihovom kućom. Najprije istjerala mamu, 
a onda stane mjesto mame gospodariti u kući. Spremila je 
veliku gozbu i sve Aničine školske drugarice bile su po- 
zvane, a gozba se imala držati u samoj školi. Mama je 
morala dvoriti goste i sve prirediti i dočekivati svatove. 

Bogorodičine trešnje g 


Anica je sjedjela s mamom pred školskom sobom na ste- 
penici i strašno je plakala i plačući grlila svoju mamu. 
Onda su dolazili svatovi, sve njezine drugarice, jedna po 
jedna kraj njih prolazile u sobu. Dođe i ona silna go- 
spođa, visoka, krupna, u svilenoj haljini, ohola držanja i 
okrutna pogleda. Prođe i ne pogleda u mamu ni u Anicu. 
Za njom eto ti tata u crnom odijelu, strašno tužan u licu 
i žalosno pogleda u mamu i Anicu, pa zaplače i on i sve 
se njih troje grlilo i plakalo. 

Tu se Anica srećom probudi, jer joj je srdašce od 
žalosti goleme bilo prepuno i ne bi više moglo snositi. 
Pred njom stajao tata sa svijećom u ruci: 

— Šta ti je? Zašto plačeš? Boli li te štogod? — pitao 
zabrinuto. 

— Sanjala sam ružno. Tata, ja bih htjela k mami. 
Smijem li? 

Šta će tata? Mama je bolesna, ne smijemo je uzne- 
miriti. Ali uto je fino majčino uho već čulo i ono zovne 
tatu slabim glasom: 

— Tata, donesi je ovamo. 

Ta ona je prva i čula, gdje Anica jeca i poslala 
tatu, da vidi, šta je. 

Tata Anicu u jorgan pa je odnese mami. Tu se Anica 
stisne čvrsto uz majku, zagrli je, kao da ju je htjela od 
nekoga oteti i sačuvati. I onda je Anica morala ispričati 
svoj san. 

Mama i tata nijesu ništa rekli, samo tata zarogo- 
borio ispod brka na štokakve priče o Pepeljugama i Ge- 
novevama i drugim besposlicama, što djeci smućuju pa- 
met i srce uznemiruju i odmah će sjutra malo ispretražiti 
Aničinu biblioteku i odstraniti knjige, koje odviše uzru- 
javaju i razdražuju. 

Sjutradan dogodilo se još nešto neobično. Pukao 
mamin vjenčani prsten. Kad je to vidjela Kristina i još 


saznala za Aničin san, udri u kuknjavu i proricanje zla 
i nesreće, jer su to dva znaka, koji nefaljeno znače, da 
mama ne će preboljeti. 

Djeca se strašno zaprepastila od Kristinina gatanja 
i odmah kažu tati. Sad se tata silno razljuti na staru, 
vjernu sluškinju, što djeci uši puni glupim praznovjeri- 
cama i reče joj strogo: 

— Pričajte im iz biblije, štogod hoćete, ali ostavite 
se proricanja i gatanja, jer su to sve gluposti i besmislice. 

Kristina je uvrijeđeno zašutjela, ali u duši ostala 
je na svojemu. Zna ona već, što zna, neka pametni ljudi 
govore, štogod im drago. 

Ipak je raspoloženje poslije toga u porodici bilo još 
ozbiljnije. Kuća je još više onijemjela. Djeca se šuljala 
iz kuta u kut, mirovala sama od sebe i nije ih trebalo 
opominjati, sama su se klonila svake buke i vike. 

Anica u svome srcu još se više ukrijepila, da joj na 
svaki način treba izvesti djelo žrtveno, kojim će otkupiti 
mamino zdravlje. 

U jedanaest prije podne imala je vjeronauk u dje- 
vojačkoj školi. Kad je bio red na njoj, izišla je iz klupe 
k stolu, jer je ona jedina odgovarala hrvatski, a druge 
su djevojčice odgovarale njemačkim jezikom. Pita je 
kateheta o Abrahamu i Izaku, i to je ona dobro i lijepo 
znala, jer je iskitila priču, kako ju je čula od Kristine. 

Kad je svršila, i gospodin kateheta je pohvalio i za- 
dao novu lekciju, pošalje je na mjesto. Ali Anica ne 
odlazi, već stoji i obara glavu. 

— Šta bi ti još htjela? — pita gospodin kateheta 
prijazno. 

Anica porumeni. Nije znala, kako da počne. Što je 
to teško razgovarati se s odraslim ljudima, osobito kad ih 
treba štogod pitati. A tako je dobro bila naučila, što će 
kazati. 


— Ne boj se ništa, samo reci, što znaš, — hrabrio 
je vjeroučitelj. 

Poslije duga oklijevanja Anica najposlije ispenta 
s mnogo prekidanja i stanaka: 

— Molim, ja bih, molim, kad je tkogod naš bolestan, 
pa bismo htjeli, da ozdravi, pa se pomolimo Bogu i još 
mu žrtvujemo kakovu najmiliju stvar, i ja bi htjela 
znati, može li to biti kakovagod stvar, što se hoće Bogu 
i Majci Božjoj da žrtvuje. Može li? 

— To stoji do toga, kakova je to stvar, odgovori 
kateheta. — Ti dakle hoćeš, da ti mama ozdravi i zato 
ćeš žrtvovati Bogu kakvu najmiliju stvar. Je li tako? 

Anica živahno potvrdi glavom, vesela, što je gospo- 
din kateheta pogodio njenu želju. 

— A kakovu si ti stvar naumila žrtvovati? 

Sad se Anica opet malo zaplete i postidi. Zagrcavala 
se, počela, prestala, najposlije izlanula: 

— To je Jelica. 

— Jelica? Tko je to? 

— To je moja lutka, moja najmilija lutka. 

Gospodin se kateheta ni najmanje nije nasmijao. 

— Lutka? To je doduše malo neobičan dar. Ja u 
tome ne vidim ništa nedolično. Ali svakako je neobično. 
Lutka niti je cvijet, da se okiti oltar, niti je svijeća, 
da se pali u crkvi, ni druga stvar, da posluži crkvi. Ali, 
meni eto pada napamet drugo nešto. Da nađemo štogod 
drugo, bolje, dragome Bogu ugodnije a i po tebe samu 
mnogo, mnogo spasonosni je. 

— Ali i za mamu, — uleti mu u riječ Anica. 

— To se zna, i za mamu pogotovu radosnije. 

Anica pogleda u dobro lice svoga katehete. Ovaj 
uzme iz srebrne burmutice među palac i kažiput nešto 
onoga ljutoga praška, potpraši njim nos, otare ga plavim 
rupcem i pošto sve opet spremi u džep, nakašlje se i reče: 

— Znaš, kćeri moja, i u najvećega pravednika ima 
po koja mana ili pogrješka, pa ima i u mene a bit će i u 
tebe. Ne velim, da ih ima mnogo ili velikih, ali onako 
po koja sitna mana, manica. Pa sad uzmi, ispitaj, nađi 
među ovim manama ponajveću i to onu, — hm zbog 
koje je tvoja dobra mama s tobom možda kadgod bila i 
nezadovoljna. No je li to bivalo? 

Anica prisloni lice k prsima i šapne tjeskobno: 

— O jest! 

— Dakle, dobro, nastavi dobri svećenik, — kad 
dakle nađeš tu svoju najveću manu, onda ćeš i to znati, 
da je ona tvoj najveći dušmanin. Je li tako? I sad da 
okrenemo ovako: Ti hoćeš da žrtvuješ Bogu, što je tebi 
najdraže. Ali ako u tebi i dalje ostaje ona mana, koja 
tvoju mamu tako često žalosti? Šta misliš, ne bi li bolje 
bilo, da žrtvuješ tu svoju manu, t. j. da čvrsto odlučiš, da 
je više ne ćeš počiniti. Ne misliš li, da bi to bila vrlo 
draga žrtva pred Bogom i za tvoju mamu velika radost, 
a za tebe spasonosna i korisna? Znam, da nije lako otresti 
se koje mane i zle navike. Treba tu snažno uprijeti vo- 
ljom i sam sebi zapovijedati: ne ću se više ljutiti ni sva- 
đati sa svojom braćom, ne ću prigovoriti, kad mama što- 
god zapovjedi, ne ću neistine govoriti, ne ću se srditi ni 
na koga — a Bože ne daj — pogotovu ne na mamu. I 
preduzmi sebi, da ćeš tako raditi na pr. dva ili tri dana 
ili koliko već misliš, da budeš mogla. I onda se pomoli 
dragome Bogu, da ti poda snagu i pomogne, da sama 
sebi održiš riječ. Ovako ćeš započeti u svom srcu časnu 
i junačku borbu. I ako ti pobijediš i protjeraš onu svoju 
manu, svoga ljutoga dušmanina, to će biti taman tako 
sjajna pobjeda kao onih velikih junaka, Što su svoje 
ime prodičili za sva vremena. Da, bit će još veća, jer naj- 
teža je borba protiv samoga sebe i najljepša pobjeda nad 
samim sobom. 

Anica za katehetova govora sve dublje spušta glavu, 
sve više crvenjela i najposlije se polila suzama. 

— Gle, Anica plače. Gospodin je sigurno ruži, valjda 
nije zadaću znala, šaptale djevojčice između sebe. 

■ — Ne plači, uzvrpolji se kateheta i položi ruku na 
Aničino crno tjeme, ne plači. Ta ja ne kažem, da je u 
tebe toliko mana, samo hoću, da razmisliš. A sada idi 
s mirom kući. I ja ću se pomoliti za zdravlje tvoje mame 
i za tebe. 

Anica pogleda zahvalno u gospodina katehetu, šapne 
tiho »hvaljen Isus« i brže bolje iziđe iz školske sobe. 

Kad ona na trijem, eto ti Ćire, upravo se vraćao iz 
gimnazije. 

— O Anice, šta plačeš? Izružio te gospodin kate- 
heta. Sigurno ni jesi znala zadaću. Neka, neka! 

I Ćiro se bratski naruga tarući prst o prst. 

Sad šta će Anica? U svakoj drugoj zgodi ona bi 
gnjevom planula na bratove riječi. Osjećala bi se silno 
uvrijeđena u svome ponosu. Nasrnula bi na brata i šakom 
i riječima, da se obrani od nezaslužene uvrede. No — 
sada od svega toga ne učini ništa. Uzmakne, zaobiđe Ćiru, 
stisne usne i bez odgovora uleti u kuhinju. 

Ćiro se malo začudio, što mu se sestrica ne odaziva 
Ijubeznome pozdravu, ali odmah i zaboravi. 

Ali ne zaboravi Anica. Ovim je prvim junačkim 
prijegorom započelo djelo, koje ne će dovršiti za svega 
života. Počela ga, da otkupi zdravlje materino, a nasta- 
vit će ga, da danomice iskupljiva sebe i svoju dušu od 
spona grijeha i pogrješaka, od ropstva strasti i naprasi- 
tosti, od uze sebičja i zla svakojaka. I vazda će iznova 
započeti tu borbu, jer će uvijek nanovo padati i griješiti, 
ali jednom dat će Bog, svršit će se ona pobjedom. 

Taj je dan bio za Anicu kao pravi blagdan. Bila je 
spram svih krotka i uslužna. U kume je sa suzama u 


očima izmolila, da smije čitav dan sjedjeti kod mamina 
bolesničkog kreveta. Plela je omraženu čarapu s najve- 
ćim prijegorom i u tome čisto osjećala neku nasladu. Mo- 
rala je puno razmišljati o onome, što joj je govorio go- 
spodin kateheta. Uzme nemilice ispretraživati sve za- 
kutke svoje male duše i tu nađe doista mnogo toga, što 
nije bilo dobro. To ni jesu bile samo mane i manice, tu 
su bile prave pravcate pogrješke i pakosti, kojima je ona 
ne jedamput žalostila majku svoju. Zar nije bila i sto 
puta pakosna i osorna spram braće svoje, neljubazna 
i neposlušna spram svoje dobre mame, odgovarala i 
prkosila? 

Ah Bože dragi, kakova je to samo muka, kad je 
čovjek kome kriv. Nikakovo breme nije tako teško kao 
krivnja. Anica se sada sjeti, da nikada nije osjećala ta- 
koga nemira u sebi, kad njoj tkogod zgriješi, kao kad 
ona kome što skrivi. I pravo veli baka: »Što tko čini, 
sebi čini«. 

Ali samo neka mama ozdravi, Anica će se čvrsto 
uzeti u pamet, da je više nikada ne uvrijedi. Ona zna, 
da je to teško; jer kad je zgrabi onaj vražić, onda ona 
nikada ne zna, što radi, pa učini ono, što ne bi htjela. Ali 
treba se Bogu moliti, govore i gospodin kateheta i mama 
i baka, pa i Majci Božjoj, i oni će pomoći. Osobito Majka 
Božja, u nju se mama najviše pouzdava: pali joj svake 
subote kandioce s dušicama. Majka Božja puna je milosti 
i dobra, baš kao mama njena. 

Anica se zagleda u sliku Majke Bogorodice i usne 
se polako micahu u molitvi. »Zdravo Marijo, milosti 
puna . . .« I tu osjeti, da je pomoć blizu, i bila je čvrsto 
uvjerena, da će mama ozdraviti. Činilo joj se, kao da su 
oči na slici oživjele i gledaju je s puno utjehe i hrabrenja. 

Ali to su gledale oči žive majke, koja se povratila 
k svijesti. I majka je pogledima duboko prodirala u dušu 

svoga djeteta i tamo čitala kao u otvorenoj knjizi. I srce 
majčino nabuja kao cvijet od ljubavi prevelike i od 
vruće želje, da djetetu svome poda, što mu trebaše. 

— Anice, — dahnu mama tiho. 

Anica skoči na taj glas, vesela i sretna naže se nad 
majkom. 

— Mama, slatka mama, je li ti što bolje? Ah samo 
budi opet zdrava i ja ću biti dobra i poslušna i ne ću te 
nikada više žalostiti. 

I Anica za jeca i klone glavom na materine grudi. 

— No, no, dušo, ne plači. Sve će biti dobro. Bog te 
blagoslovio, tiho šaptala mama milujući rukom kćer. 

Bože, što je ona u tome času voljela svoju mamu! 
Tako ju je voljela, da je smišljala najveća djela samo- 
zataje i pregaranja, da dokaže svoju ljubav spram majke. 

Ah, dragi Bože, daj mi jednom, da postanem i 

ostanem dobra, — šaptala Anica gorljivo i predatno. 
Htjela bi, da bude anđeo svima, na radost i veselje sva- 
kome. Ali kadgod bi joj došlo do svijesti, da ona taj cilj 
nikada ne će potpuno dostići, osjećala bi se do krajnosti 
bijedna i nesretna. No, možda će joj dragi Bog sada udi- 
jeliti tu milost? 

Ne ćemo dalje da slušamo, što su šaptale dvije čiste 
duše, duša materina i duša kćerina i što su osjećale, kako 
se jedna prelijeva u drugu i kako im se stapaju u čisti 
plamen jedne svete ljubavi. 

Uveče došao liječnik. Pošto pretraži mamu, lice mu 
se prvi put razvedrilo i on s osmijehom rekne tati: 

— Hvala Bogu, bolest je krenula na bolje. Ozdra- 
vit će. 

Anica od sreće zanijemila. Htjela je da vrisne, da 
nešto kaže, ali ne mogaše ništa drugo, nego se poli su- 
zama i uteče u drugu sobu. Posto se tu isplače sita, iziđe 

u kuhinju. Tu se već znalo za veselu vijest. Dragoš do- 
čeka seku s veselim vriskanjem: 

— Aha, mama će ozdraviti, jer sam ja trešnje žrtvo- 
vao Majci Božjoj. Jesam, bogme! 

— Pa ne trebaš se bogmati, mi tebi i tako vjeru- 
jemo, a to je grijeh, ‘ — odgovori Anica bratu tako mirno 
i sabrano, da se morala sama sebi čuditi. I učini se pred 
sobom čisto kao odrasla. A to ju je napunilo velikim za- 
dovoljstvom. Nije li mogla protusloviti bratu, da ni jesu 
njegove trešnje izvele sretnu promjenu u maminu zdra- 
vlju, nego njezina vruća želja i molitva, o čemu je ona 
u duši čvrsto bila uvjerena. Ali ona se svladala i pre- 
puštala čitavu slavu svome bratu. Samo neka mama 
ozdravi, pa bilo to čijom mu drago zaslugom. 

Čitava je kuća odahla, kao da je s nje skinuto teško 
breme. Dakako još je valjalo mnogo njege i pažnje i 
mira oko bolesnice, dok se mami povrati čitavo zdravlje 
i stara snaga. Ali kolika je to sreća za sve, da će to sve 
opet jednom biti! 

Uto se Anici u one dane desilo još nešto vrlo ne- 
obično, čega za života nije doživjela. Uze je tata za ruku 
i odvede je u svoju školu. Sve to učini šuteći i vrlo ta- 
janstveno. U školi stane pred Anicu, uzme naprstak bur- 
muta, potpraši nos, onda zasvjetluca očima i počne — 
ništa manje ni više — nego da se sa kćerkom svojom 
savjetuje, s malom svojom kćerkom, i to u jednoj važ- 
noj stvari. 

— Slušaj, Anice, — počne tata. — Hvala Bogu, naša 
će mamica ozdraviti, i ja bih želio, da joj zato načinimo 
kakovo veselje, kad prvi put opet sjedne za stol da 
s nama ruča. Razumiješ li me? 

Anica je razumjela. Razumjela, makar da su joj za 
tatina govora sve žmarci prolazili tijelom ozgor dolje. 
Jer ovako »odraslo« još nitko s njom nije progovorio, a 

pogotovu nijesu ni tata ni mama. Oni nikad u svojoj 
djeci ne vide ništa drugo nego vazda onu ludu dječur- 
liju. A sada eto tata čak se s njom savjetuje! Zato je 
A nica bila u ovaj čas silno ponosna. No u nje se ponos 
uvijek pokazivao u obliku skromnosti, te stoga je izišao 
vrlo nalik na stid, tako nalik kao jaje jajetu. 

Dakle dobro, — nastavi tata. — Sad šta ti misliš, 

čime da razveselimo mamu? 

Anica ne može odmah da se sjeti, šta bi baš moglo 
najviše mamu razveseliti. Uto će tata: 

— Da joj kupimo novu haljinu, hm? 

Anica pljesne u ruke i vrisne radosno: 

— Da, da, novu haljinu! 

— A šta misliš, hoće 1’ to mamu radovati? 

Sigurno hoće! — brzo odgovori Anica. Kako ne 

će? Zar i Anicu ne bi obradovala nova haljina? Svakako 
će i mamu. 

— Dobro, dakle. Zato sam te i pitao, jer si ti žensko, 
pa se u te stvari bolje razumiješ nego ja, iako si još 
mala. 

Anica je od te tatine hvale sve više rasla. Rasla, 
rasla u vis i u šir, čisto se vidjelo, kako raste od pusta 
zadovoljstva i ponosa. Ali to još nije bilo sve. Tata 
nastavi : 

— Slušaj dalje. Ti ćeš danas popodne sa mnom u 
gornji grad, ili zapravo ja ću s tobom, jer i onako ideš 
u školu. U gornjem gradu otići ćemo u dućan. Ti ćeš 
znati, gdje to mama kupuje za vas haljine, i odvest ćeš 
me tamo. 

— Znam, tata, to je kod Špicera, — Anica će brzo. 

— Dakle Špiceru. Tu ćemo onda za mamu izabrati 
sukno, lijepo fino sukno. Jesi li me razumjela? 

Anica je i to razumjela, a tata produži: 

— I ti ćeš to sukno izabrati po svome ukusu i sve, 
što k tome treba. To ćeš valjda moći? Ta znaš krojiti i 
šivati za svoje lutke, razumiješ se u sve te stvari, kupo- 
vala si i s mamom robu svake vrste po dućanima, umjet 
ćeš dakle i sama pogoditi, što je prema mami i što će joj 
pristajati. Je Y da ćeš to umjeti? Ali pst! nikome ni 
slovca o tom! 

Anica obeća, da će šutjeti kao grob. Zar ne znaju 
djeca šutjeti, kad valja da se kome spremi kakovo izne- 
nađenje i veselje?! A sad ovo istom! Ona će s tatom u 
dućan da kupi, da bira i da odabere za mamu haljinu. 
Baš kao da je već velika. Samo što nije prsla od punoće 
te svoje tajne. I doduše, valja priznati, da joj nije bilo 
baš lako održati je. 

Anica dakle s tatom pošla u gornji grad, a da se 
nitko ne dosjeti, — bio je upravo školski dan — tata će 
je pratiti. U tome nitko nije vidio ništa neobično. U du- 
ćanu Anica doživljavala sve jedno zadovoljstvo za dru- 
gim. Šta mislite, kad je trgovac razvijajući latke, top 
za topom svaki čas upozorivao na ljepotu i boju, na sjaj 
i kvalitetu i obraćao se učtivo i cifrasto Anici govoreći: 

— Što kaže gospođica za ovaj štof? Nije li prekra- 
san? Ili bi se možda ovaj drugi bolje sviđao? Preporučio 
bih gospođici ovaj modri. Najnovije je mode, istom sam 
ga dobio neki dan iz Beča. 

Tako je to išlo redom. Anici se »gospođice« mu- 
valo oko glave kao roj pčela, a boje i »kvalitete« štofova 
poizmiješale se, da najposlije nije znala, koji joj se naj- 
bolje sviđa. Jer doista svi su bili lijepi: i zeleni i crveni 
i modri i svi drugi. Kao da je s neba sišla duga, našle su 
se sve njezine boje na trgovčevoj tezgi. Ali ipak od svih 
najbolje joj se sviđala modra. Sjala se čisto od modrine 
nebeske. 

1 — Doista, ovaj će modri štof divno pristati gospo- 
đici, — reče uslužni trgovac, pošto izmjeri na rifu. 

— Nije za mene nego za mamu, — usudi se napo- 
kon Anica ispraviti govorljiva trgovca. 

— Taako? — začudi se trgovac i časkom izvrne očnu 
jabučicu. — Za gospođu mamu? No, i gospođi će mami 
svakako dobro pristati, osobito ako se haljina uresi si- 
vim trakama. Imam eto upravo najnovije vrste. Fine 
francuske trake i gajtani, prava svila. Izvolite samo po- 
gledati, gospođice, kako se prekrasno slažu s modrom 
bojom latka. 

I tata potvrdi. 

— Siva pristaje uza svaku boju, jer je neutralna, 
pouči tata trgovca. 

Anica pogleda u tatu, tata namigne, i tako uzeše i 
trake. Onda tata isplati račun i naredi, da se roba po- 
šalje kući, ali ne u stan nego u školu. 

— Ali tata, to su veliki novci? — pitala Anica, pošto 
su izišli iz dućana i kako je čula često mamu govoriti, 
kada bi kupila kakovu veću stvar. 

— Šuti, to sam ja dobio za onu svoju knjigu, — 
rekne tata. — A mami ne ćemo ni kazati, koliko smo 
platili. 

Pošto su odmaknuli nekoliko koračaja, odjednom 
se tata lupi po čelu i reče: 

— Eto, trebali smo nešto kupiti i za kumu. Toliko 
se mučila dvoreći mamu i brinući se za kuću. Kako bi 
bilo, da joj štogod uzmemo za uspomenu? 

Anica jedva dočeka, jer je osjetila, da je pazarenje 
po dućanima bila vrlo zabavna stvar. 

— Šta ti misliš? — pitao je tata, — što bi kumu obra- 
dovalo ? 

Anica se časkom zamisli, a onda rekne živo: 


Da kupimo suncobran? Kuma je baš neki dan 

rekla, da je njen već ostario i počeo se derati. 

— Ajdemo dakle po suncobran, — tata će i upute 
se trgovcu, što prodaje suncobrane. 

— Vidjela sam u izlogu neki dan vrlo krasan crven, 
— cupkala Anica pored tate. 

Trgovac pokaže crveni suncobran. Doista bio je lijep, 
to je i tata priznao. Ali ipak prišapne Anici: 

— Hoće li biti kumi po volji? 

— Kako ne će? — odgovorila je Anica. Nema od 
ovoga ljepšega u čitavom dućanu. 

Pogode se za cijenu, tata isplati i uzme suncobran, 
da će ga sam ponijeti kući. Ali na ulici se predomisli: 

— Uzmi ga ti, — reče Anici, — ali nemoj ga putem 
izgubiti. 

Anica će već paziti. Uzme zamotani suncobran pa 
put pod noge. Ajme, kasno je već, na tornju crkvenom 
pokazuje tri sata, a trebala je u dva i pol da je kod go- 
spođice. 

Idući tako dugom ulicom sve je nešto bockalo, da 
malo poviri u papir, da opipa i ogleda suncobran. Bože, 
što je krasan. Da je i njoj takav jednom! Da ga otvori i 
oproba? 

Anica odmah učini. No doista takove krasote nije 
još nad sobom vidjela. Kao da je planula bengalska 
vatra povrh nje, kad je kroz suncobran probilo sunce. 

— Što će se kuma obradovati! — pomisli Anica ve- 
sela, što se može pred kumom pohvaliti, da ga je ona 
izabrala. I teška srca ga zatvori. A zatvori ga, čim se na 
kraju ulice pojavio toranj Rokove crkve. Ne bi nikako 
htjela, da gospođica kakogod vidi, da ga je ona raza- 
pinjala. 

Gospođica je bila malo ljuta, što je Anica zakasnila. 
Nije nikako trpjela netočnosti. No Anica je imala do- 

voljnu ispriku, što je bila s tatom u dućanu i kupila za 
mamu novu haljinu a za kumu suncobran. I tom se ispri- 
kom Anica obilno i poslužila. U isti mah godilo joj je, 
što je ipak mogla kome da povjeri svoju tajnu, jer go- 
spođica dakako nikome ne će dalje pripovijedati. 

Kad gospođica ugleda crveni suncobran, vrlo se za- 
čudila. 

— Aula, i to ćeš darovati kumi? Ama, sinko, ta 
kuma je prestara za takovo čudo. Ovo crvenilo prije bi 
tebi pristajalo. A kakovu si rekla da ste izabrali haljinu 
za mamu? — pitala gospođica s probud jelom sumnjom. 

— Modru, krasnu modru, kao nebo, himelblau, 
znate, i kazao je trgovac, da je to najnovija moda. I usto 
kupio tata sive trake, bortne, jer je siva boja n e j u t a r- 
n j a boja i pristaje svakome, rekao je tata, — obavješći- 
vala Anica gospođicu s punim ustima sretna, što se rije- 
šila najnovije riječi, što bješe uhvatila od tate. 

— Ne jutarnja? zapita gospođica u čudu, kakova je 
to opet nova moda? 

— Pa tata je kazao, uvrijedi se Anica. 

No gospođica nije dalje pitala, mada nije mogla 
zamisliti, kakova je to nejutarnja stvar. Istom nekoliko 
vremena poslije saznala je, kad je došla mami u pohode 
i pred tatom pripovijedala razgovor s Anicom, da je ta 
nejutarnja boja imala da znači neutralnu boju. 

Uto je mami svaki dan bivalo bolje i još koji dan i 
smjet će ustati. Anica je smišljala, čime da ona — ali 
sama od sebe — obraduje mamu. Haljina je svakako od 
tate, makar ju je ona i izabrala. Ali treba da i ona nešto 
poda od svoga. Ako je Dragoš mogao potrošiti na trešnje 
svoj četvrtak, ima i u Anice srebrna cvancika, pa zašto 
da i ona ne učini kakovo vidno djelo za mamino zdravlje? 

U izlogu kod slastičara vidjela je krasnu tortu s ru- 
žicom na sredini. Svaki put joj se oči željno ustavile na 

njoj. Kako bi bilo, da pita, pošto je, i da je kupi, ako 
dosegnu novci. 

I, o sreće, dosegli su. Anica kupi tortu i krišom je 
unese u ormar sasvim ozdol u najdalji kut, gdje se nije 
ni najmanje mogla vidjeti, niti će tkogod onamo po- 
segnuti, jer tu je stojalo ono bolje suđe, koje se samo 
rijetko kada vadilo. I nikome nije rekla ni riječi o torti. 
Pogotovu nije se smjelo Dragošu kazati. Jer on je stra- 
šno popašan na slatke stvari. Doduše i Anica voli slatko. 
I zato je upravo i izabrala tu tortu, jer je bila od čoko- 
lade, a iznutra ispunjena slatkim mućkom, kako je rekla 
gospođica u slastičarnici. 

Ali ipak nije Anica mogla sasvim prešutjeti svoju 
slatku tajnu. Kad je jednom sve troje bilo samo i razgo- 
varalo, kako je mama već skoro sasvim ozdravila, reći 
će Anica tajanstveno: 

— Samo da znaš, što sam ja mami kupila, kad prvi 
put opet s nama ruča. 

Dragoš odmah prihvati za udicu i hoće da zna, što 
je. Ali Anica dobome ne će da kaže, nego samo toliko, 
da je nešto prekrasno i slatko. I tu umalo da nije došlo 
do rječkanja. Srećom mama zvala Anicu, i Anica otrči u 
sobu, da vidi, šta mama zapovijeda. Mama je željela 
vode. Za Anicom uđe i Dragoš. PIvala Bogu, sada se već 
smije u svako doba. Smjelo se i glasno razgovarati pa ni 
na prstima se više nije moralo hoditi. Nekad su se i po- 
pravdali, a Anica mirila i odgajala braću, kadgod je 
ustrebalo. I Dragoš je smio ogledati staklenice i kutijice 
s lijekovima, što su stajale na maminu noćnom ormariću, 
gledao ih prema svijetlu, očepljivao bočice, primirisao i 
okušao jezikom i najposlije pitao: 

— Je li, mama, tebi sada više ne trebaju te medi- 
cine? 

— Ne trebaju, hvala Bogu, — odgovori mama. 

— Pa bi li meni dala? 

— Što će ti? 

— Popio bih. 

— A Bog s tobom, to je samo za bolesnike. 

— Pa znaš, mama, možda bi dobro bilo, da se '! 
kovi uzimaju unaprijed, pa se ne bismo razboljeli. 

Svi se nasmiju. Međuiim Dragoš je i prije vec rado 
ispijao preostale medicine, bile gorke ili slatke i i ise • 
Kad 1 su Ćiro ili Anica bolesni, oni nerado uzimaju J 
kove. Onda Dragoš pokazuje, kakav je on , JU “ C1 “ mn 
onako zdrav popit će najgorču ljekariju. Onda bi 
svaki put pričala o svojoj baki, kako je ona ispija 
lijekove, makar je odavna već opet bila zdrava. Kad ju 
je pitala unučica, zašto ih jos pije, kad joj ih vise ne 

treba, rekla bi: .19 

— Sinko, plaćeni su, zašto da propadnu t 
No u tom općenitom veselom raspoloženju poradi 
mamina ozdravljenja Dragoš nijedan čas zab ° ra ™; 

da su mamu zapravo ozdravile njegove trešnje Svakome 
je ponovo pričao o tome čudu - jer to je ipak «o pravo 
pravcato čudo! I gospodinu je doktoru pričao 1 malo da 
se nije s njim posvadio. 

— Ti dakle misliš — rekao je gospodin doktor - » 

su tvoju mamu tvoje trešnje ozdravile? A zar moje me- 
dicine baš ništa nisu vrijedile? v 1 Vaše 

— Ta ne velim — odgovori Dragoš mudro — da Vaše 

medicine nijesu vrijedile. Ja na priliku vrlo volim me- 
dicine. Ali ako dragi Bog ne će, onda ni sve medicine ne 

kOTiS !!' No, momče, tu si ti rekao veliku istinu. Bez Boga 
ne koristi ni sva naša znanost, - rekne gospodin doktor 

i potapša Dragoša po glavi. -„loma 

Nego da vidimo, što se to dalje dogodilo s trešnjama 

Bogorodičinim. 

Tri dana otkako je onomadne Dragoš odnio trešnje 
u crkvu, otrpio je, da osim Anice i Kristine nikome nije 
ni riječi rekao. Samo u crkvu je trčao svaki dan. Odmah 
drugoga dana trešnje nijesu više bile na oltaru. 

— Jao, gdje su? — pitao se Dragoš vrlo uznemiren. 

Istom treći dan uvrebao crkvenjaka. 

1 — Je 1 te, gospodine mežnjaru, jeste 1 Vi uzeli 
moje trešnje tamo s bijelog oltara? — pitao sav zaduhan. 

— Kakove trešnje? — stari će crkvenjak otresito. 
— A zar se kakove trešnje ostavljaju u crkvi? Crkva 
valjda nije nikakova tržnica. 

— Pa, pa ja sam ih samo metnuo — odgovori Dra- 
goš krotko, — za mamino zdravlje. A znate li možda, tko 
ih je uzeo? 

Crkvenjak se ljutito pograbi za svoj veliki nos, 
strašno se nakostruši i zarogobori: 

— Ajd otale, briga mene za tvoje trešnje. 

I hoće da ode. Aha, ali Dragoša nije se tako lako 
otresti. 

— Mora da Vas je briga, — rekne odlučno, — jer 
to je bila žrtva majci Božjoj i dragome Bogu, da ozdrave 
mamu. Znate li? 

— No pa dobro, ako je žrtva, žrtva je primljena. 
Jesi 1 me razumio? 

Dragoš zine. Eh kad je tako . . . onda je on razumio. 

— Onda je dobro, — rekne na glas i uputi se kući 
pa odmah Kristini, da se pohvali, kako mu je žrtva »pri- 
mljena«. 

Crkvenjak otišao u župni dvor, da kaže župniku, što 
je upravo doznao. Kad je onog dana ugledao trešnje 
na prebijelom oltaru, vrlo se začudio i ražljutio, jer su 
ostale na čistom platnu dvije crvene mrljice. I mislio je, 
da se tkogod našalio i napravio sprdnju u crkvi, a to je 
dakako svetogrđe, pa je bio dužan, da to javi gospodinu 

župniku. Ni gospodin župnik nije znao protumačiti, sto 

bi mogle značiti te trešnje na oltaru 

_ što ću s trešnjama? - najposlije pitao crkvenjak. 

— Pojedite ih ili podajte ih Vašoj djeci, — nasmije 
se gospodin. 

To crkvenjak i učini. v i 

A sad eto ti odgonetka. Gospodin se župni o sr 

Filipe — rekne vjernome sluzi crkve, — to je 
vrlo dražesna zgodica, kakva mi se još nije desila, otkad 
sam župnik. Treba nešto učiniti. Kad pođete kuci, pute 
svratite'se u moju bašču i kažite vrtlaru, čim sazrije ona 
trešnja, što stoji uz kuću, neka natrese punu korpu po 
najljepših i ponajkrupnijih i neka ih donese ovamo. 

U tome osvanuo i davno žuđeni dan, kad ce mama 
opet za stol, da iza teške i dugotrajne bolesti prvi put ruča 

sa svojim dra^im^ska 1|C(1 j e |j a , prijatni blagi ljetni dan, 

Sunce se veselo smješkalo s modra neba na zelenu ras- 
cvalu zemljicu. A ona se ponovila baš u s ™{® 

ruho. Na glavi joj kruna od ponosite ružice ispod gria 
đerdan od srebrnih zvončića, mirisnih đurđica, u rukama 
po stručak junačke perunike, a na pleća prebacila kra- 
ljevski plašt od zelena baršuna svojih polja i livada p 
ga okitila rukom milovidnih potočmca i drage djecice 
svoje šarene i miloduhe. Pratnju joj rane debeli bozum, 
crveni i glavati, a glasnici su joj raspjevale, krila I e kćeri 
uzduha, ptice zlatokrile i milopojke. I razveselilo se srce 

i duša ljudska. 

Anica cvijećem iskitila stolić, na kojem ce se na- 
mjestiti darovi za mamu. To vam je bilo sinoć čitav an 
šuškanja i tajnoga dogovaranja s Kristinom i bez 1 
stine. Jer kako Anica pored svega junačkoga naprezanja 
nije mogla potpuno tajiti svoj pothvat, ne htjedoše da- 

bome zaostati za Anicom ni braća. Ako je ona mogla 
spremiti nešto »izvanredno dobro«, mogu i oni. 

Ćiro upravo dogotavljao kutijicu od izrezuckanih 
daščica, a zapravo još nije znao, što će mu. Sada će mu 
dobro poslužiti za darak mami. Brže bolje slijepit će je, 
a svilenu podstavu iznutra može mama i sama napraviti. 

Dragoš opet dugo prevrtao po svojoj imovini, ali u 
čitavome svom arsenalu vojnika i oružja nije se našlo 
ama baš ništa zgodno. Baš je neprilično, što se ženske ne 
razumiju u te stvari i za njih malo haju. I bio je jedan 
čas vrlo skrban. Zar on jedini da stupi praznim rukama 
pred mamu? To nikako ne može biti. 

Odlučno se uputi tati. Tata mora pomoći. 

— Tata, molim, imaš li ti sekser? 

— Ne znam baš, imam li. Ali čemu ti to? 

— Htio bih da imam sekser. Hoćeš li mi dati? Mo- 
lim, dragi, lijepi tata, daj mi sekser! 

— A što će tebi toliki novac? — pita tata i tare znoj 
sa čela, jer je upravo došao iz škole, gdje su se držali 
veliki pokusi s pjevačicama i vojničkom glazbom za du- 
hovsku veliku misu. 

— Htio bih mami nešto kupiti za sjutra. 

— Sjutra? A šta je to sjutra? — pita tata rastreseno. 

— Pa zar ne znaš, tata, mama će prvi put s nama 
opet ručati. 

— Aha! Dakle, a šta bi ti htio kupiti? 

— Još ne znam. Samo mi daj novce, smislit ću ja ne- 
što vrlo lijepo. 

Tata stane kopati i prekopavati džepove. Nema 
šestaka. Ali — nađe se negdje na dnu dvadesetica, sre- 
brna dvadesetica. Veliki novci, golema svota za Dragoša. 

— Hm, to je previše? — reče tata i prevrće novac 
neodlučno među prstima. 

* 

— Nije, tata, nije previše, upravo će biti dosta, 
klikne Dragoš i odjednom nađe mu se srebrnjak na 
dlanu, kao da je sam na njega skočio. 

Dragoš bez oklijevanja uputi se pred slastičarnicu. 
Sad, tu je bilo prekrasnih stvari u izlogu. Ali što će i sla- 
stice, makar da su doista strašno zamamne, kad je Anica 
već uzela tortu? Nešto više od torte u toj vrsti ne može 
se naći. Treba nešto drugo, sasvim drugo, da bude razlike 
i izmjene. 

Ha, ova mala staklenica sa slatkom vodicom? Tako- 
vih je bilo i na onoj brezi, što su preklani veliki đaci tati 
podigli na prvi dan svibnja pred školom, pa je zakitili 
šarenim vrpcama i bombonima. Pa tu je bilo i onakovih 
sitnih bočica, čisto izgledaju ko za lutke da su. A ona 
crvena vodica unutri slatka je bila i mirisava. 

Dragoš bez mnogoga razmišljanja kupi takovu sta- 
klenicu. Taman stajala je dvadeseticu. Bio je siguran, da 
će taj njegov darak mamu najviše obradovati. 

Čitavo jutro duhovsko djeca su bila svečano raspo- 
ložena. Kad su ulazili k mami u sobu, svako od njih 
s neobično napetim licem govorio mami tajanstvene i za- 
gonetne riječi. 

— Mama, samo da znaš, nešto se za tebe sprema, 

vrlo je lijepo. Vidjet ćeš, — veli jedno. 

— Mama, da ti znaš, što ja znam, ti bi se strašno 

radovala, — rekne drugo. 

— Mama, ali ono od mene što je, ipak je najljepše, 
— šaptao je Dragoš, da su svi mogli čuti. 

— Ali ja to dakako sada još ne smijem znati? — 
šaptala mama isto tako tajanstveno. 

— To se zna! — potvrdi Dragoš sasvim ozbiljno, — 
to je tajna! 

Uto eto ti kume i tate. Kad kuma stupi u trijem, tu 
sjedi mačak, sit i debeo, pa se zadovoljan oblizuje. 


1 — No eto, vaš mačak zna, da će kuma u goste, — 
rekne veselo. A tata će na to učtivo: 

— I da je vazda dobro došla. 

— Aula, a šta mi je to pod nogom? — vikne kuma, 
čim prekorači prag u sobu. 

— Ta valjda nije Kristina štogod zaboravila po- 
mesti, i još na današnji dan? — uzbuni se tata. 

— Bome nešto se lijepi za tabane, kao da je smola. 
Valjda ne očekujete Pepeljugu? — smije se kuma i uzme 
pipati po tabanu cipele. 

Kad al u isto vrijeme Anica pred ormarom čuči i 
plače. Iz susjedne sobe izišla mama, da se pozdravi s ku- 
mom. Dječaci stoje kraj nje, puni nestrpljenja, gotovi 
da prsnu od radoznalosti, kako će se razviti svečana 
zgoda. 

Pošto se kuma pozdravila s mamom, tata će Anici: 

— A šta si se ti tu snuždila kao gladna godina? Što 
ne dolaziš pozdraviti kumu? 

— Moja tototorta! — zajaukne Anica. 

Velika graja. Ali brzo se sada sve razjasnilo. U zao 
čas mačak — a u zadnjem hipu — našao vratašca ormara 
otvorena pa onda . . . No to se onda već zna, što je dalje 
bilo. Ne će se valjda mačak pred tortom moliti, nego 
što nije pojeo, htio da ponese pa putem izgubio. Te tako 
kuma dobila svoj dijelak odmah pod cipelu. 

— I sad ja, sad ja nemam ništa da podam mami, — 
jecala Anica bezutješno, — a torta je bila tako lililijepa. 

— No šuti samo, — tješio je tata dignuvši nešto sa 
poda, — evo ružica je barem ostala živa i zdrava, pa 
neka ona vrijedi za čitavu tortu. 

To je doista bio dan velikih iznenađenja. Kuma se 
nije ništa manje iznenadila crvenome suncobranu nego 
mama plavoj haljini, pa Ćirinoj kutijici i Dragoševoj 

staklenici. A dakako divila se mama i onoj šećernoj ru- 
žici rekavši: 

— Kakva je istom morala biti torta, kad je na njoj 
bio tako prekrasan nakit. Anica zna, šta je lijepo, i umije 
dobro birati. 

To je Anicu malo utješilo. Ona otare suzice i pita 
mamu : 

— Je li, mama, da je lijepa haljina? Baš je plava 
kao nebo, po posljednjoj modi. 

Jest, baš je i lijepa i plava i posljednja moda, — - 

nasmije se mama i pogladi tatu po rukama. — To je naš 
tata opet imao previše novaca ... 

Tata se počeše za uhom i nasmjehne ugursuski. 

A mama, — pozapita Dragoš, — šta misliš, ona je 

vodica slatka u ovoj staklenici. De, kušaj malo. 

Mama morala očepiti i primirisati. Dragoš gleda 

s najvećom napetošću. 

— Hoćeš i meni malo dati da kušam? 

Mama Dragošu poda čitavu bočicu, rekavši: 

— Podaj i Ćiri i Anici, neka svi kušaju. 

Ćiro uto ponovo podnese mami pred oci svoju ku- 
tiju, ali od Dragoša nije uspio poradi prirođene čednosti. 
Ćiro je počesto zaostao u općenitome veselju, jer se nije 
umio progurati naprvo, pa se na nj gdjekada i pozabo- 
ravljalo. 

— Sviđa T ti se, mama, ova kutijica? — reče zalju- 
bljenim očima promatrajući svoje djelo. — Možeš u njoj 
spremati konce i igle i naprstak i s\ašta. Ja sam je 
napravio. 

— Pa kako onda da mi se ne sviđa? — mama će 
razdragana i ganuta. — Sve se meni sviđa, i što sam opet 
zdrava, i što vas imam i što ste svi tako dobri. Neka nam 
svima tako i ostane. 


„ — Amen! zaključi tata i dovrgne: — Ali sada haj- 

demo ručati. Kristina eno već nestrpljivo izviruje na 
vratima. 

I sjedoše svi zadovoljni da ručaju. Kad bi kraj 
ručku, kad eto ti iznenada momak župnikov s velikom 
korpom do vrha punom i izruči: 

— Pozdravio gospodin župnik i poslao ovo za djecu. 

Da je u kuću gruhnulo topovsko tane, ne bi moglo 
biti većega iznenađenja, nego što ih izvedoŠe trešnje u 
toj župnikovoj korpi. Najprije djeca od čuda onijemiše. 
Ne mogu vjerovati, da je toliko blago za njih. Ta božji 
su darovi učiteljskoj djeci u ono davno doba bili izmje- 
reni na vrlo malenu mjeru. A osim toga ove su trešnje 
bile tako izvanredno lijepe i nevjerojatno krupne, da 
skoro nijesi vjerovao očima, jesu li prave i istinske treš- 
nje, ili su nekakove naslikane ili inače kako varljive pa 
će ih nestati, čim ih se dotakneš. 

Ali one nijesu varljive, ma da će ih brzo i nestati. 

Pošto se djeca povrate od prvog začuđenja, navale 
na košaru kao jato skakavaca na zelenu njivu i stanu 
trpati, kao da tri dana nijesu okusili ni jela ni pila. Jeli su 
kao očarani, jeli ustima i očima. Jedva su ruke stigle, da 
poizbiraju vazda ponajljepše od najljepših. 

Najposlije trebalo je i da se jednom odahne. I tu 
tako u jednoj povećoj pauzi između dva zalogaja, sine 
Dragošu iznenada sjajna misao i on vikne: 

— Pa to su zapravo moje trešnje! Jesu: Zar ja ni je- 
sam darovao prve trešnje Bogi za mamino zdravlje? 
I dragi Bogo ih je sad namnožio i opet vratio. Je 1 te, 
Kristina, vi ste jednom kazali, da se svako dobro, što ga 
učinimo, stostruko vraća. A u toj korpi ima sigurno sto- 
tina trešanja, a možda i dvije stotine. Ajde, da ih pre- 
brojimo. 

— Broj ti, — mumljao Ćiro punili usti, — ja ću jesti 

dalje. ... 

— Ne smiješ, jer su to moje trešnje, — ■ zaprijeti 

Dragoš i odmah drekne. — Mamaaa . . . Ćiro . . . 

— No, šta je tu bilo? — javi se kuma na pragu u 
dobri čas, dok još nije počela bratska tučnjava, — valjda 
se ne ćete pravdati na današnji dan. 

I onda dovrgne spram tate: 

— Ja im ipak ne bih dala, da sve najedamput po- 
jedu. Štono rekoh, ima više dana, nego kobasica. Pa da 
ostane štogod i za poslije. 

Ali tata odgovori: 

— Istina je, šta rekoste, kuma, ali istina je i to, da 
će biti i dana i trešanja, a nas ne će biti. Neka se moja 
djeca sjete ovoga dana i jednom okuse u čemugod obilje, 
kad im se ovako u zgodi našlo. 

I sad kuma u sebi pomisli : 

— Eto, tako su ti roditelji: popuštaju vazda djeci i 
tako ih naravno kvare. 

Od sve troje najzadovoljniji je bio Ćiro. Ne što je 
on bio možda od svoje braće proždrljiviji ili popašniji, 
to ne, nego zato, što mu se ova zgoda činila kao kakova 
čarolija. Kadgod je razmišljao, šta bi on htio i želio da 
ima, on bi vazda maštao: 

— Da sam ja car ili biskup, ja bih sve svoje novce 
poklonio mami, samo kumi kupio bih smeđu svilenu ha- 
ljinu. A sebi zadrzao bih toliko, da se mogu čitav dan 
voziti na sijenu i najesti trešanja. 

Tako se eto Ćiri ispunila jedna njegovih velikih 
želja. Mogao se sit najesti trešanja, a da mu se srećom 
nijesu nikako osvetile. 

I dugo još sjećat će se djeca toga trešnjina blago- 
slova. Jer onoga je ljeta bilo toliko trešanja, da se moglo 


zaista reći, da je ono bila jedna od onih sedam rodnih 
godina. Bila je prava poplava trešanja. Nijesu se trešnje 
u grad donosile samo u korpama, nego se čitava kola 
natresla do vrha i tako vozila na trg u dugačkim povor- 
kama. Kao da je majčica priroda u jednom času neobično 
dobre volje punim pregrštima oko sebe prosula svoje da- 
rove, da tom svojom ljupkom i slatkom dječicom razve- 
seli djecu gradsku. 

Da se na Antunovo, uz crkveni god franjevačkog 
samostana, tkogod popeo na vrh stupa sv. Trojice, što 
stoji nasred tržnice između ona četiri svetačka kipa, pa 
pogledao poda se na trg i na ulicu od jedne crkve do druge, 
vidio bi kola do kola, gusto jedna uz druga puna puncata 
najljepših i najrumenijih trešanja. Čitavo more trešanja. 
A među kolima tiskali se ljudi, dakako najviše djeca. To 
su bili čitavi rojevi djece. A ono ljeto donijelo im raj na 
zemlju. Mogla su se najesti trešanja za čitav život. To se 
nije samo jelo, to se kupalo u trešnjama. Ta pomislite čitava 
holba po dva krajcara. Ali šta rekoh, poslije podne, onako 
oko četiri sata prodavali ih seljaci već i po krajcaru. 

Taj se dan u čitavom gradu ništa drugo nije ni jelo 
ni vidjelo nego samo trešnje. Na svakom koraku sretneš 
žene i djevojke s korpama, gdje nuđaju na sve strane: 

— Trešanja, kupite trešanja. 

I kamogod pogledaš, šetaoci, prolaznici, gospoda i 
gospođe nose trešnje u fišecima, u košarama, u torbicama 
pa zoblju, zoblju djeca iz kapa i šešira, djevojčice iz pre- 
gačice, soldati iz kape. Svuda se trešnje i ručale i užinale 
i večerale, pa i mladi oficiri ostavili se za čas gizde i po- 
nosne ukočenosti pa zobali pred kazinom kao i sav ostali 
svijet i onda se strijeljali košticama. A strijeljala se 
djeca, to se već zna, napravile se čitave paljbe i bitke 
na svim trgovima i u svim ulicama. Ulični pločnik i ceste 
posijani su košticama kao bojno polje junačkim kostima 

i ugaslim streljivom. Ali što rekoh ugaslim: eno na sva- 
kom koraku puca pod cipelom kao da je tane od lum- 
barde. I nema toga djeteta, koje uši svoje nije zavjesilo 
treišnjama, pa se gd jeko je čak otimale o ljepotu i sjaj 
s garavim očima koje nasmijane crnke. 

Tako je bilo napolju, tako je bilo i u kućama. Ni- 
koja kuća ne ostade, da se u njoj ne nađe koliko toliko 
trešanja. Pa i kod otaca franjevaca na svečanom sveto- 
antunskom ručku stojale uzduž stola košarice pune toga 
umiljatoga voća. A bilo je za stolom mnogo gosti, sve sama 
izabrana gradska gospoda. Među njima sjedio je i tata 
učitelj, jer za velikom misom umije tako lijepo slaviti Boga 
svojim orguljama i skladnim pjevanjem dječjim. 

I naskoro se razgovor kretao i oko onoga, što u svako 
doba najviše zanima osobito oce obitelji: oko ljetine, 
kako je urodilo uopće, a oko trešanja ponapose. Svi su 
bili složni, da ovako kao ove godine još nikada nijesu ro- 
dile. Najstariji ljudi ne pamte tolikoga blagoslova i što 
se tiče množine i što se tiče ljepote i dobrote. 

Tad odjednom gospodin župnik, koji je sjedio čelo 
stola, podigne svoj glas i stane pričati o malenom dje- 
čaku, koji je prve svoje trešnje žrtvovao na oltar Gospin 
a za zdravlje svoje majke. 

Gosti ušutjeli i slušali župnikovo pričanje. I kad su 
sve razumjeli, od dragosti se srdačno nasmijali. Onda go- 
spodin župnik, kad svrši priču, ustane, podigne čašu punu 
najfinijega karlovačkoga vinca i zamahnuvsi njome spram 
učitelja, reče svečano i srdačno: 

— Da Bog poživi majku toga maloga junaka iz moje 
trešnjeve priče, tu uzor majku, da Bog poživi i čestitoga 
oca, našega vrijednoga i poštovanoga učitelja. 

Neka žive! — gromko zaori po prostranoj sali go- 
spode fratara. 

Svi poustanu i razigrani što od vina što od vesele 
priče zagrajali kucajući se s Dragoševim tatom: 

— Zar je to Vaš sin bio? 

A tata se skromno smješkao, ta istom je sada saznao 
za to djelo svoga sinka. 

— Vražji dječko! — vikne gospodin poštar i nastavi 
šapćući spram gospodina gradskoga suca: — pomislite, 
prostrijelio mi neki dan staklo na prozoru. Počnem ga 
grditi, ali on se odmah stao pravdati, da nije htio u pro- 
zor, nego u vrapca na brzojavnoj žici, pa jer mu je na 
pucaljki popustila jedna tetiva od gume, zato je proma- 
šio. Ali on će odmah popraviti pucaljku i onda će nefa- 
ljeno pogoditi nišan pa ne će više u prozor. Šta ti na to 
veliš? Obješen jak te obješenjak. 

— Mani, — reče sudac zadihano, jer je bio vrlo de- 
beo. — I u mene ti ima takova voćkica. A šta ćeš. Djeca 
vragovi. Onomadne umalo da nijesu prostrijelili oko našoj 
kuharici. Ni mi nijesmo bili bolji. A nu u zdravlje njima! 

I ispi čašu do dna. 

Poslije je tata kod kuće pričao, što je čuo na gozbi 
kod fratara. 

— Pa zar ti to ni jesi znao, tata? — pitala je mama. — 
Ta Dragoš se dosta hvalio svojom žrtvom. 

Tata nije ništa znao. 

— Jest, istina, — podigne Dragoš ponosito svoj glas. 
— Da ja nijesam poklonio one svoje trešnje Majci Božjoj, 
mama sigurno ne bi ozdravila. Kupio ih za četvrtak u 
babe Klare . . . 

PRVA SLUŽBA 

Kad žitne njive počnu da plave, kad djetelina za- 
rudi, kukuruzište zazeleni i godina se zaljeti, onda kr- 
šćanski narod slavi najveći ljetni praznik, Brašančevo. 
I što je djeci zimi Božić, u proljeće Uskrs, to im je ljeti 
fi jelovo. Pola godine raduju se i nadaju se ljupkome 
Badnjemu dnevu, a drugu polovicu provode u očekivanja 
ubave slave brašanične. Pa i ne bilo tu tajanstvenoga spre- 
manja i šuškanja kao o blaženome božićnjemu vremenu 
s njegovim darovima i iznenađenjima, a ono se i ovom 
ljetnom slavom možeš štočim da obrađuješ i pogizdaš. 
Jer počesto zna osvanuti kome nov šešir, kome nove čiz- 
mice, a djevojčicama ponapose i s malim izuzetkom ha- 
ljinica? jali nova, jali ponovljena, ali vazda prebi jela kao 
novorođeni snijeg. Pa i ne našla se baš svaki put bjelina, 
ali svagda nađe se glavica puna kovrčaka, i ne bi bilo 
pravo Brašančevo, da se uoči toga dana košića ne uvija 
u stotine pužića i gužvica, pa se na njima preleži čitavu 
noć kao na orasima. Ali te se muke junački podnose sve 
za volju gizde i ljepote, jer se carski naplaćuju. Kad se 
sjutradan nađeš među drugama, kojima se jednako niz 
ramena i pleća rastalasali gizdavi uvojci kao sjajna vre- 
tena, ili se oko ružama ovjenčana čela razbaučile kovr- 
čice kao svetački sjaj, a preko sve te krasote prebačena 
tajanstvena, kao dašak tanka bijela koprena: eb, onda ja 
ne znam, ima li u tome času čeljadetu, koje bi osjećalo 
savršenijeg zadovoljstva od naših šiparica. 


Ta ne radi se tu samo o pustoj ljepoti — premda je i 
ona dabome vrlo potrebna u ovome času. Ta zar nije sav 
taj svijet danas izišao da vidi upravo njih, kićenu četicu 
djevojačku, u bjelini nevinosti, u slatkoj ozbiljnosti s po- 
božnim očekivanjem u djetinjim očima, gdje vrše vrlo 
važnu službu sipajući cvijeće po putu, kuda će danas 
proći presveto Tijelo Kristovo? A nije to mala stvar. Jer 
tu su toliki ljudi, gospoda, gospođe, čitav narod, koji će 
ih gledati i motriti u njihovoj najvećoj časti. Pa onda 
mame i tate i kume i tete, što s ponosom i slatkom 
strepnjom u srcu prate svaku kretnju svoga zlata, čvrsto 
uvjereni, da nema ljepše djeveruše božje, što je njihova 
kćerkica, sinovica, kumče. I poradi toga potrebito je, da 
se dobro držiš i bez prijekora, a nesamo zato, da ne bi 
naglom kretnjom mogla da poremetiš divne zgrade fri- 
zure ili da zgužvaš našušurene nabore suknjice. Stojat će 
kao svetački kipčići, ukočeno, svečano vršeći svoju časnu 
zadaću. 

Ljetnom vedrinom zabruje zvona, raskrile se povrh 
grada, odjekuju ulicama i trgovima, prolaze kroz gradska 
vrata pa se šire dalje ravnim poljem i napune sav prostor 
između neba i zemlje. Svačije se srce nadme od svečana 
raspoloženja. Ulice su sjajno iskićene zelenim granjem, 
prozori cvijećem, svetačkim slikama i svijećama. Cestom 
vrvi svijet u stajaćem ruhu, svaka žena i djevojka nosi 
u ruci to kitu ružica, to vjenčić od modra različka. Pan- 
duri u jasnomodrim odorama, ukrašenim bijelomodrim 
gajtanima drže red i brane put, kojim će se kretati 
povorka. 

Na malom trouglastom crkvenom trgu stoje dvije 
satnije, kao dvije stijene: momak do momka u bijelim 
kaputima, za čakovima hrastova grančica. Sve se na njima 
sja i kako se što makne, odmah sunce iskreše iz gvožđa i 
iz časničkih odora čitave rojeve iskara. 

Na drugoj strani po hladovini postavljena je školska 
mladež, gimnazija i realka sa svojim profesorima. Dalje 
se poredali različiti zanatlijski cehovi sa svojim barja- 
cima, na kojima su slike svetaca zaštitnika, u prvom redu 
tesari sa svetim Josipom, pa onda redom ostali: postolari, 
bravari, krojači i t. d. 

Ostali prostor zapremio ostali svijet. Oko kipa sve- 
toga Ivana skupila se gospoda, većinom mlađi činovnici i 
časnici, što nijesu više našli mjesta u crkvi. Kako su sva 
troja vrata crkvena širom otvorena pa se lijepo vidi divna 
rasvjeta od stotinu plamenova, čini se da se crkva protegla 
sve unapolje a sunce i modro nebo tu preuzeli iluminaciju 
svečanog dana grleći sve, što se tu sakupilo, da proslavi 
slavu. 

Unutra je bilo dupkom puno. U prvim redovima bli- 
staju se sjajno šarene odore časnika, onda se crne odijela 
gospode činovnika. Za njima sjedjele gospođe u novim 
haljinama i šeširima. Ostalo zapremili građani i gra- 
đanke. 

Pred klupama stoji mala četica dječaka. Oni zapravo 
ne bi smjeli ovdje stajati. Ali Dragoš uživa protekciju u 
gospodina crkvenjaka, i on voli gledati, kako se čita 
misa, osobito u ovako svečane dane. I dakako hoće da vidi 
sasvim izbliza. A da nije sam, izmolio je dopuštenje za 
čitav svoj razred. Ta nema ih puno. Svega osmorica. I svi 
su lijepo odjeveni u nove novcate haljine, pa ih nije ružno 
vidjeti pokraj djevojčica i djeveruša. I onda odavle se 
lijepo vidi i kor i tata, kako svira na orguljama. Dragoš bi 
doduše volio da je i na koru, ali na dvije strane ne možeš. 
Osim toga nema gore ni mjesta, sve je vrhom puno, sami 
pjevači i svirači, čitava banda, gusala sva sila, svirala, ro- 
gova, bubnjeva. Dragoša su malo prvo otjerali. No ništa 
zato. Odavle se još bolje čuje. Tamo je gore čitav urnebes, 
pa se od tutnjave ništa i ne razabira. 


Baš je zgodno mjesto uhvatio, sasvim kraj ogradice. 
Divno li je okićen oltar. Samo živo cvijeće, pa ona sila 
svijeća! I ćilim je lijep na stepenicama. Ali ipak najljepši 
je onaj zlatni bršljanov vijenac, što lebdi prosto u zraku 
visoko povrh oltara i po njemu pozaticana stotina svijeća. 
I onda još i ona četiri anđela s jedne i druge strane, što 
stoje i kleče, a u rukama nose svijećnjak sa mnogo zapa- 
ljenih svijeća voštanica. Što je Dragoš volio te anđele! 
Oni njemu i nijesu bili kipovi od kamena, nego živa bića, 
i samo što nijesu silazili s oltara, pa da se s njim poigraju. 
Bili su njegovi anđeli kao što je čitava crkva bila njegova, 
jer je tata gore imao vlast nad orguljama, pa nešto od te 
vlasti zar dopadalo i njega. 

Dragoš uživa. Oči mu se sjaju i raje po krasotama 
oko sebe. Sve je to njegovo i njemu za volju tako lijepo 
i svečano. I kao što je on svečano raspoložen, isto mu se 
i crkva činila danas neobična i drugojačija nego u obične 
dane. I ne poradi nakita i uresa, kojim su je dotjerali za 
volju današnje svečanosti, nego i inače je danas slavna i 
preslavna. Tu su se kipovi svetaca po oltarima nekako 
naročito namjestili, stali »u pozituru«, tu je ponapose sveti 
Nikola s pastirskom palicom i sveti Cvjetko s kablom, 
kojim gasi zapaljenu kuću. Stoje obojica na tankom 
stupu, misliš svaki čas: uskolebat će se tanka potpora. A 
to se sveti Cvjetko danas ispravio, i pod njim stup, inače 
uvijek malko kriv, stoji ravno kako treba. I onda su još 
ona dva oltara jedan drugome sučelice. Jedan bijel bjelcat 
sa slikom Majke Božje u modrom plaštu. Tu on sliku voli, 
jer je na njoj Majka Marija taman lijepa kao njegova 
mama. I on se tu najradije moli Bogu. Onaj drugi oltar 
na drugoj strani doduše nije mu tako mio. Sav je crn, crn 
kao noć. Na njemu golemo raspelo, Isus na križu. Čitav 
ovaj oltarski izdubak mrk je i stravičan, isto toliko stra- 
vičan, koliko je onaj s protivne strane ljubak i svijetao. 

još je tu i jedna strašna slika, čistilište, s grješnim du- 
šama, što stoje u vatri i mole se Isusu, da ih izbavi. Dragoš 
ne voli ovamo gledati, jer mu onda štošta neugodno padne 
napamet. Kako bi to bilo na primjer da nekako iznenada 
umreš, a zgriješivši — o Bogo moj! — A zar se više puta 
može, da ne sagriješiš? I zar se upravo hoće da griješi? 
Sigurno da se ne će; ali — eto, dođe pa i ne znaš te se 
tkogod na tebe razljuti, mama kara, da si zločest, da si 
ovo i ono učinio, zgriješio ovome ili onome, a ti i ne znaš. 
A1 baš da se zbog toga mora čovjek pržiti u paklu?! Uh 
kako plamte vatreni jezici, a više njih sjedi Isus trnjem 
okrunjen i vas grijesima ljudskim izboden i izranjen. 
Ne, dragi Isus ne će dati, da se duše previše muče. Hoće 
on njih skoro izbaviti. Samo ona slika tamo uvijek visi, 
dan i noć, svaki dan i godine i godine, i duše se uvijek još 
peku u onom ognju . . . 

Još je bilo vremena nekoliko minuta do početka mise. 
Oko oltara vrzao se stari crkvenjak u dugačkom crnom 
kaputu, čisto obrijan i svečana držanja. Kao kakav ge- 
neral ogledavao se amo tamo, je li sve u redu, poravnavao 
bijeli vezeni oltarnik, namještao cvijetnjake, u kojima 
su cvali kao krv crveni geraniji i bijeli liljani, što se od 
njih čitava crkva napunila toplim i slatkim mirisom. Svuda 
po zidovima i zakucima, oko sporednih oltara zelenjelo 
se brezovo i bukovo granje i rasprostiralo prijatan šumski 
dah. Kroz otvorena vrata vidio se sunčani dan, modro nebo 
i vreva blagdanskoga svijeta. 

Iznova zabruje zvona. U crkvi nasta kretanje. Sada 
će početi misa. Na vrata sakristije izviruju mali službe- 
nici u bijelim košuljicama i crvenim haljinama. Ah, Bogo 
moj, što su zgodni. Kako se samo sile i razmeću. Uh, šta 
bi Dragoš dao, da može s njima. Ali do ovakove časti do- 
lazi se samo iz četvrtoga razreda, a on je nažalost istom 
u trećemu. Nego do godine, ako Bog da! 


Nego što se to stari crkvenjak odjedared uzvrckao 
na vratima i svaki čas pogleduje u crkvu? Kao da nekoga 
čeka ili traži. 

To je Dragošu odmah bilo sumnjivo. Kao mlado pa- 
ripče strigne ušima i upornim pogledom strijelja crkve- 
njaka u lice. Ovaj njega dakako i ne vidi. A1 kad treći 
put izide iz sakristije pa se stane čisto besvijesno pribli- 
žavati mjestu, gdje je stajao Dragoš, a to se ovaj rukama 
uhvati za ogradicu gotov, da je kao munja preskoči. Sva 
mu se duša skupila u očima. Ispružio se kao jegulja, 
istegao tijelo, što je bolje mogao, ne bi li ga primijetio 
crkvenjak. I ne znajući, što ovaj hoće, digne desnu ruku 
uvis, kako radi u školi, kad hoće štogod da kaže ili 
da pita. 

I sad se dogodilo, čemu se Dragoš pored sve svoje 
žarke želje ni u snu ne bi bio nadao. Bogo moj, ako bi 
danas — kad bi danas mogao, smio da i on obuče onakav 
kraljevski plašt, pa da služi i dvori oko oltara, kad se slavi 
velika misa sa mnogo svećenika, — zar bi bilo sretnijega 
čovjeka na daleko od našega junaka? Zatrepti kao trepet- 
Ijika u djevojačkoj kosi, gotov i spreman na nečuveni 
događaj. Isturio se između ostale djece i — u taj par na- 
migne mu crkvenjak prstom i šapne: 

— Oskar poštarev nije došao. Bi li, Dragoš, preuzeo 
njegovu službu? 

Još i pitaju! Da ne bi! I kao uboden iglom, hoće 
odmah da se prebaci preko ogradice. Ali u dobri se čas 
sjeti, da se to u crkvi ne pristoji. Kao strijela šmugne 
između ostale djece pa u sakristiju. Tu stoje gospoda 
svećenici u misnim odjećama, tu je pet malih službenika 
u crvenim haljinama i bijelim košuljama, pod vratom ru- 
mena vrpca. Milota ih gledati. Dragoš od pohlepe i želje 
malone zaboravi pozdraviti gospodina župnika. 

Bogorodicine trešnje 5 


O gle, Dragoša, dakle ćeš nas ti danas posluživati? 
Neka, neka! — rekne gospodin župnik i potrepće Dragoša 
po ramenu. 

Dragošu se lice razjaglilo kao žemička u mlijeku, 
jedva usta opet sastavio. Toliko je bio blažen. Ne može 
se izreći. 

Zaokupe ga ostali dječaci, pomažu oblačiti ga i pri- 
čaju, kako nije došao Oskar, a ne znaju, zašto i gdje za- 
ostade. Jedni misle, odvezao se valjda s ocem u Valpovo 
k tetki. 

Dragoš je veseo, što se Oskar odvezao makar i 
s ocem k tetki u Valpovo; tako se on barem prvi put našao 
u tako važnoj i časnoj službi. 

Ni sam gospodin župnik u zlatotkanoj odjeći s vi- 
sokom kapom na glavi, s rukavicama i prstenom na ruci i 
sa srebrnim štapom nije osjećao tolikoga zadovoljstva i 
tolikoga ponosa kao Dragoš, kad se nađe gotov obučen u 
ministrantsko odijelo. Ni kralju u krunidbenom plaštu nije 
tako svečano pri duši, ne kuca srce tako zanosno kao 
Dragošu pod bijelom košuljom i crvenom haljinom. Ali 
istom kad mu crkvenjak u ruku turi srebrno kadilo, — 
pošto su se oko njega dvojica dječaka malone po’rvali, — 
istom sada osjeti on potpunu veličinu časa i važnost svoga 
položaja. On gotovo više i ne zna, vara li ga san, ili je 
bajna i čarobna zbilja. 

Uto ga ponese struja događaja. Zvecne zvonce na 
vratima i misna povorka krene pred oltar. Na čelu stupali 
najprije svjetlonoše, pa onda knjigonoše i sad — Bože 
pomozi! — Dragoš i njegov drug s lađicom tamjana. Za 
njima pošli svećenici. Ali Dragoš nema kada, da ih gleda. 
Njegova je pažnja potpuno i sasvim zaokupljena nje- 
govom službom. 

U taj čas zatutnješe orgulje iz svih svirala, malih i 
velikih, da se crkva zaljuljala. Ta ono gore svira njegov 

tata, a gle, on sada tu dolje služi kod velike mise. Njegov 
tata i on: zar nijesu skoro kao kralj i kraljević? I zar bi 
služba božja mogla biti bez orgulja i bez tamjana? I zar 
nijesu u toj crkvi najvažniji njih dvoje od svih tolikih 
ljudi, on i tata njegov? 

Pa da onda u Dragošu ne raste i buja ponos i važnost 
današnjega dana! Njemu je eto povjerena slavna zadaća, 
da čuva vatru, da se ne ugasi. I doista dok se svećenici 
vrzu oko oltara, Dragoš stane vitlati kadilom amo tamo, 
amo tamo s tolikom predanošću i zanosom, kako jamačno 
nije osjetio ni onaj bajni poganski junak, što je bogovima 
ukrao vatru i donio ljudima na zemlju. I upravo se za- 
misli, kako se to moralo desiti, kad ono preda nj stupi 
jedan od mladih svećenika u kratkoj košulji i uzme mu 
iz ruke kadilo. Dragoš vas porumeni, jer ovo nije nitko 
drugi, nego njegov gospodin kateheta, koji mu se prijazno 
nasmiješi. U onoj vrevi i tišini nije bio ni primijetio, da je 
tu bio i njegov dragi vjeroučitelj. Sada mu se sva slava 
činila dvostruko mila i draga. 

Gospodin župnik uto žlicom saspe tamjana na žar. 
Odmah probukti klupko plavičasta dima i stane se polako 
dizati i širiti na sve strane. Zamirisa crkva od slatkoga 
kada. I odmah se sva crkva preobrazi. Ko da je neko 
svijetlo sišlo s neba i obasjalo sve ljude tajanstvenim 
dahom. I to je svijetlo izišlo iz njegova kadila; on je 
čuvao vatru, da mogne bljesnuti iz nje mirisavi tamjan. 

Dragoš se isprsio i nategao, što je igda mogao i očima 
počeo strijeljati kroz plavu maglicu po crkvi. Zar bi sve 
to i polovicu vrijedilo, da ga u njegovoj časti ne vide pri- 
jatelji i znanci? Bogo moj, vidi li ga tata? Naočali mu 
tamo gore bliješte, kao dvije iskre, ali tata valjda samo 
gleda na svećenike i pazi, kad treba svirati i pjevati, a 
kad opet šutjeti ili odgovarati, pa i ne sanja, kakve je 
časti njegov sinak dopanuo. A mama barem ona da ga vidi. 

* 

Ih, šta će ona istom! Je li Bog zna u crkvi? Mama od mno- 
goga posla rijetko kada i dospije k velikoj misi. Stane 
očima tražiti po klupama gore dolje, amo tamo. Ništa. 
Mame ne može da nađe. Ali Ćiro i Anica, ta oni bi ipak 
mogli da ga vide. Ali da, Ćiro je s đacima pred crkvom, 
a Anica, no Anica je tu sasvim blizu, pred ogradicom 
s ostalim djevojčicama u bjelini. Ali ni ona njega ne gleda, 
nego čas u oltar, čas gore u pjevače i svirače. 

Uto je misnik kako treba okadio oltar sa svih strana, 
uzduž i poprijeko. Vrate Dragošu kadilo i on se opet 
gorljivo prihvati svoga posla. Zazveckali srebrni lančići 
kao zvončići, Dragoš zavitla kadilom i prati mu dizanje i 
spuštanje. Ispod poklopca još se pomalo puši tamjan i 
slatko golica u nosu. 

Međutim na koru prestale orgulje i zamijeni ih svirka 
gusala i svirala pa pjevanje gospode i gospođica. Zaori 
svečano »Kirie elejson«, gospode pomiluj. Milota slušati. 
Ne zna sada Dragoš, što mu je draže: ili da sluša muziku 
i pjevanje, od čega sve trnci prolaze od glave do pete, ili 
da gleda amo na oltar, kako svećenici služe misu, promeću 
se amo tamo, natiču gospodinu župniku kapu na glavu i 
opet je skidaju, dodavaju mu i oduzimaju visoku sre- 
brnu palicu, klecaju, ustaju, klanjaju se i pomalo čitaju 
iz velike misne knjige. 

Tako se Dragoš zanio na sve strane, da je sve manje 
vitlao kadilom, te mu ono visjelo niz ruku, da ga je već i 
zaboljela, pa ni sam nije znao, šta mu je. Kad eto ti izne- 
nada preda nj gospodin kateheta. Odmah se Dragoš raz- 
budi iz svoga zanosa i nasmije se svome učitelju. Ovaj 
mu prišapne: 

— Bit će vatra utrnula. Otrči u župni dvor i donesi 
friške žeravice. 

Dragoš kao uboden u sakristiju i odanle se progura 
među svjetinom u župni dvor. Ih, sad ga mogu vidjeti i 

oni tamo, što stajahu napolju, mogu ga vidjeti u jednom 
vrlo važnom prizoru njegove službe. Ali dakako, on smije 
gledati samo u svoje kadilo. I lijepo držeći ljevicom kra- 
jeve, desnicom skupivši lance povrh poklopca stupi u ku- 
hinju gospoji kuharici. 

— Hvaljen Isus! — pozdravi učtivo. 

— Amen navik! — odzdravi zapurena gospoja. Sta- 
jala je kraj užarena ognjišta, na njemu u velikoj tavi 
punoj vrele masti nešto cvrlji i rumeni se kao ružice. 

— Aha, žeravice treba. A što ne paziš, da ne ugasne? 
Svaki čas dosađujete. 

— Molim, ja još nijesam dolazio, — usudi se Dragoš 
obraniti. 

— Oho, ta to si ti. 

— Molim, jesam. 

— Vidi, vidi. Dakle prvi put u službi. 

— Molim, jest. 

— No, no, onda još ne možeš znati, kad si novajlija. 
Samo treba čas da se strpiš, dok izvadim uštipke. 

— Ali, molim, ako zakasnim? Rekao gospodin kate- 
heta, da se žurim. 

— No, no, nije valjda turska sila, ■ — rekne gospoja 
kuharica i stane prorešetanom lopaticom dizati jedan po 
jedan uštipak. Iz njih se dizali neodoljivi, zamamni mi- 
risi i izazovno golicali Dragoša u nosu. 

— Hm, a bi 1 jednoga kušao? — namigne mu dobra 
gospoja lukavo. 

U Dragoše se zametne kratka ali žestoka borba. Ako 
zakasnim ? 

— Molim ne, zakasnit ću, — junački se odrva na- 
pasti. — Molim, dajte mi samo žeravice. 

— Ih, ta ne ćeš zbilja odbijati ovako prekrasno ras- 
cvali uštipak? A gdje su oni to u crkvi? Šta se pjevalo, 
kad si ti izišao? — raspitivala se brižna kuharica. 

Počeli su gloriju, — odgovori Dragoš. 

No onda još ima kada, 1 — umiri gospoja Drago- 
sevu savjest. Evo na, jedi, dok ti ja izgrnem žeravicu. 
Nakrcat ću ti najkrupnije. Baš se divno razgorjela. Evo, 
ima tu još i neizgor jela tamjana. Kako se to uludo troši.’ 
Dragoš zagrize u mirisavo pecivo. I sad osjeti, da je 
upravo ogladnio. Kako ipak služba čovjeka troši. Zar ne 
govori tako tata, kad u deset sati kod kuće založi štogod? 
I nema baš ni krivo. 

I sad se pomiješao miris nenadanoga zakuska s mi- 
risom tamjana pa mu čisto izišlo svečano i neobično djelo, 
isto kao da spada i ovaj doručak u veličinu današnjega 
blagog dana. 

^ vo ^ jedan, ponudi gospoja kuharica Dra- 
goša po drugi put, pošto je spremio posljednji komad 
među zube. 

Hvala, ne, ne mogu više, — s punim će obrazima 
Dragoš i posegne za kadilom. 

A mogao bi još. Ali ovaj put zbilja pobijedi dužnost 
i spopadne ga strah, da ne zakasni. Jao te sramote — ne, 
on ne će nikako više. 

A šta se nećkaš. Trideset i jedno žumanjce zamu- 
tila sam u tijesto. Teško da ćeš finijih danas uštipaka 
igdje jesti, — pohvali se kuharica. 

Ali moj će ih tata jesti, — dočeka Dragoš, ■ — i to 
baš ovdje kod gospodina župnika. 

— Ali si dosjetljiv! Ali što će tvoj tata jesti, ne ćeš 
ti. Na evo brzo, strpat ću ti u usta. Tako, a sada hajde. 

Dragoš ne može ni da mrdne kamoli da zahvali. Po- 
leti naduvenih obraza i žvačući put crkve. Napolju se ko- 
mešao svijet, sve ga je više dolazilo. Ah, Bogo moj, ako je 
zakasnio. 

Tamo na vratima stoji crkvenjak i mlati obim ru- 
kama po zraku. Dragoš se upeo, trči, crvena neobična 

suknja zapliće mu se oko nogu. Samo da još i ne padne. 
To bi bilo nešto. A taj toliki svijet. Ne možeš proći. Ne 
znam, otkale sve dolazi. 

Najposlije, hvala Bogu, sve se zapreke sretno pre- 
brodile. On se nađe u crkvi a pred njim gospodin kate- 
heta. Vidi zapureno lice dječakovo, vas trepti od žurbe 
i straha i od kucanja srca. Samo što ne obnevidje. 

— Taman si dobro stigao, — reče i blago mu se na- 
smije. — Ne boj se ništa. — Nato uzme kateheta kadilo 
Dragošu iz ruke. 

Dragoš se odmah opet okuraži i imao je šta i vidjeti. 
Pred oltarom nastalo novo kretanje. Tu stoji svećenik i 
drži na prsima veliku knjigu, pred njim drugi vitla ka- 
dionicom i tamjanov dim sve zavije u modrikaste oblake. 
A ono, a ono tamo? S jedne i s druge strane stoji po jedan 
mali svjetlonoša. E, sad bi Dragoš ne znam šta dao, da i 
on smije držati svijeću i posvijetliti gospodinu kod či- 
tanja. Onda bi se vidjelo, tko svoj posao bolje razumije 
i pri čijoj bi se svijeći bolje vidjelo čitati i pjevati. Pun 
požude i zavisti gledao je u ona dva momčića pa pomisli: 

— Čekajte samo, dok ja dođem na red na godinu, a 
možda još i ove, pa će se vidjeti . . . 

Zasada primio se opet svoga kadila, i dok se crkvom 
orila riječ božja »in illo tempore«, Dragoš veselo vitla 
amo tamo, amo tamo i drago mu je, što pri svakome za- 
mašaju izlazi po oblačić dima. Sada mu sigurno ne će više 
utrnuti vatra. Te amo, te tamo, lijepo se njiše i bijesno 
pouzmahuje. 

I tako se pomalo misa primakla kraju, pošto su se 
pjevači napjevali, orgulje natutnjile, a svirači nasvirali, 
stane misnik nasred oltara i u sav glas zapjeva, da sad 
mogu svi izaći, jer je misa gotova. »Ite, misa est!« 

Hvala Bogu, sad će istom doći ono najkrasnije i naj- 
slavnije. Dragoš je još jedamput smio napuniti kadilo 

friškom žeravicom, ali morao ga je ujedno predati gospo- 
dinu kateheti, koji će za vrijeme procesije kaditi Sveto- 
otajstvo. No nije mu bilo žao, jer je u zamjenu dobio 
zvonce kao i svi drugi mali službenici. I pomislite radosti, 
sad će za čitava puta Dragoš smjeti da zvoni i zvecka, ko- 
liko mu drago, i što više, to bolje. I još je to bilo osobito 
zvonce. Zapravo četiri zvonca zajedno sklopljena, pa kad 
samo malo potreseš ručkom, sva četiri zveknu, ali svako 
drugim glasom. I sad pomislite šestero ovakove zvončadi: 
čisto vrvi iz njih zveket kao iz mravinjaka, kad bi mravi 
kojom zgodom počeli da se glase. 

I čim se pomole na vratima ti mali zvonari i za njima 
povorka svećenika a više župnika i Svetotajstva zlatno 
' nebo, odmah zabruje zvona u sav glas, puške zapraskaju, 
topovi zagruvaju i muzika udri u žile i borije. 

Procesija se krene polako i svečano. U primjerenoj 
daljini s jednu i drugu stranu puta posukala se svjetina, 
da vidi ljepotu, da pase oči i da srce raji. Tu je dugački 
niz školske mladeži, za njom zanatlijski cehovi, onda mu- 
zika i sad eto ti odmah mali ministranti sa zvoncima, drže 
se ozbiljno kao mali pape. Dragoš se silno isprsio, strijelja 
očima na sve strane i vitla zvoncem, kao da bi zvekom nje- 
govom htio probiti samo modro nebo. Svjetina se pri- 
jatno smješka. Ali sada istom stani i gledaj. Idu djevoj- 
čice u bjelini, na glavicama vjenčići od bijelih ruža i 
bijela paučinasta koprena, steru iz nakićenih košarica 
cvijeće po putu. Drže se ljupko i ozbiljno kao . . . 

— Kao anđelci s neba! — uzdahnu žene i slatko se 
zagledaju u one ubave mladice. 

' — Što su zlatne, — opet će druge i od ganuća taru oči. 

— Gle, čitav se grad razasjao od njihove bjeline i ne- 
vinosti, — treća će i prekrsti se u svom zanosu. — Ah, 
Isuse slatki, pomiluj nas! 

Ophod se razvijao u sav jek i micao se polagano i 
veličanstveno kroz ulice. Neprestana zvonjava, molitva i 
pjevanje svećenika, oblaci tamjana, ponekad prasak pu- 
šaka i gruvanje topova sa gradskih zidina pratili su sveti 
čin, narod padao na koljena pred podignutim Svetotaj- 
stvom, busao se u njedra i uzdisao pobožno i skrušeno: 

— Slatki Isuse, pomiluj nas! 

Sunce s neba smješkalo se toplim, zlatnim zrakama 
na svečano skrušenje zemljina poroda, milovalo glavice 
nevine dječice, što svojim nedužnim srdašcima i čistim 
pogledima svojih mladih očiju podavahu svečanosti naj- 
ubaviji ukras i posvećenje. 

— »Puštajte malene k meni, jer njihovo je carstvo 
nebesko.« 

No nitko od sve te gomile ljudi nije se s takovom 
skrušenošću gruvao u prsa kao Dragoš. Jednom rukom 
vitla zvonce, drugom se bije u grudi, samo što ih ne probi, 
i gleda očima punim žarkoga poštovanja u sveto shranište, 
što se blistalo kao sunce ognjeno. 

Pošto je povorka obišla sva četiri oltara pod zelenim 
granjem pa se naslušala molitava i pjevanja, pošto se to- 
povi nagruvali, zvona nazvonila i muzika nasvirala, vrati 
se u crkvu, koja ih je dočekala raskriljenih ruku kao 
dobra mati, što u svoje krilo prima dobru djecu. Orgulje 
još jednom zabruje iz svih svirala, tutnje, sva se crkva 
trese od urnebesa, a pjevači pjevaju svečano, uzvišeno, 
potresno »Tebe Boga hvalimo.« 

I onda se svijet počne razilaziti svojim kućama. U 
sakristiji se svlačili svećenici i đaci. Gospodin župnik 
pohvalio dječake, što su tako dobro izveli svoju službu i 
poda svakome po nov novcat desetak. Kad je red na Dra- 
goša došao, pogladi ga župnik po kosi govoreći: 

— Dakle tako si ti danas prvi put poslužio crkvi. 
Neka, neka, baš si junački tresao zvoncem. Šta mislite, 

gospodo, da se nije Dragoševo zvono između svih šest 
najviše čulo? 

Dragoš od dragosti i ponosa porumenio kao rak. Ali 
kad i njemu gospodin paroli pruži desetak, zastidi se i ne 
će da primi. 

Pa ja valjda nijesam za novce ministrirao, — reče 
oholo momče. 

— No, no, to zar i nije plaća, nego naša hvala. Svako 
dobro djelo treba da se nagradi. I tvoji su drugovi primili, 
oni znaju običaj. 

Sada Dragoš primi i učtivo zahvali, a onda odjuri 
kući. Putem mu istom dođe pravo do svijesti, da se u njega 
nenadano našla glavnica od čitavih deset novčića u srebru. 
Bogo moj, ne dešava mu se baš često takva sreća. Te od- 
mah stane misliti, šta bi kupio za ovu svoju prvu pošteno 
stečenu zaslužbu. Skrene k trgu. Padnu mu na pamet sva- 
kakve stvari, koje bi mu mogle trebati, na priliku bon- 
boni ili, još bolje, slike za izrezivanje. No, na sreću svi su 
dućani zatvoreni poradi velikoga blagdana. Šta će sada? 
Čim osjeti ovu zapreku, želja u njemu, da na svaki način 
potroši svoje novce, poraste do najviše točke. Baš danas, 
kad ima čim, ne može ništa kupiti! 

Uto ču sviralicu, poznatu perecarsku sviralicu. Ha, 
to je nešto. Perecar nosi dugačku motku, nasukanu pere- 
cima, i nuđa svoju robu. Ljudi se ne daju dugo nuđati, 
skidaju perece i jedu, da se okrijepe nakon naporne pro- 
cesije. Zagolica Dragoša u nosu svježi miris peciva i brzo 
odluči i kupi šest za desetak, natakne na svaki prst po 
jedan, a šesti uzme da blaguje, govoreći u sebi: 

— Baš će biti za svako po jedno, mami, tati, Ćiri i 
Anici, a meni dva. 

Bane u kuću i odmah s punim ustima zagraja: 

— Mama, mama, vidi što ja tu nosim. I znaš, ja sam 
danas ministrirao. Da si me samo vidjela. Kadio sam u 

crkvi tamjanom, pod čitavom misom, pa onda na procesiji 
zvonio sam zvoncem. Jest, možeš pitati Janka i Josu i 
druge. I gospodin župnik dao mi je desetak. I jeo sam 
uštipke. I evo tebi jedan pere, i tati jedan i Anici i Ćiri . . . 

Kristina stoji i sluša Dragoša, svoga ljubimca. 

— Juh, zar si to ti bio? — zalomi rukama od čuda. — 
Gledam ja, gledam, gdi se dica prometnula u anđele ne- 
beske. Vidim našu Anicu i sve se pitam, koja li je najljepša 
u tom kićenom kolu. A i ne sanjam, da je tamo i među onim 
malim biskupima naš mladi gospodin. Joj, joj, a što mi ne 
reče, jadan ne bio, pa da sam i na tebi pasla oči svoje. 

— A zar sam ja znao? Nije došao Oskar pa uzeli 
mene. Srećom što sam se našao u crkvi pred ogradom 
velikoga oltara. 

— Eto sreće, Bogu hvala, — zadovoljno Kristina pro- 
tare ruke pregačom. — Sigurno si se opoštenio pred svima. 

Dragoš hoće upravo da načme svoj drugi perec, ali 
hvala Kristinina zagoliene ga ugodno i on pruži šesti perec 
staroj vjernoj služavki. 

— Evo, Kristina, kupio sam i za Vas. 

Kristina zine od iznenađenja i radosti. 

— O zar i za mene? Ah, ne, ne, ne ću čitavo. Evo da 
podijelimo. I hvala od zemlje do neba. 

I onda pograbi Dragoša, pa ga poljubi. Ali on to ne 
voli, ne nikako. Otme joj se napržica i poleti k vratima. 
Tu se srećom sukobi s kumom. 

— Kuma, jeste 1 me vidjeli, kako sam zvonio na 
prošenciji? Ja sam vas vidio, stajali ste kod pošte. I dobio 
sam desetak, i-i-i- 

I onda se već zna, što je bilo dalje. 

ĐORĐO DRVOSJEČA 

Jednoga predjesenskog jutra osvane u školskom 
dvorištu novo lice. Bio je to novi drvosječa. Stari, što je 
dosada sjekao i cijepao školska drva, našao sebi bolji 
posao. Odselio se u šumu sa svojom pilom i svojom dje- 
com, sasjekao sebi i njima kućicu, pa se tu nastanio s na- 
dom, da će lakše živjeti sa sedmero u šumi, nego bi u 
gradu s dvoje. 

Kad se iza njega prvi put pojavio njegov nasljednik 
i djeca ga ugledala, nasta graja: 

— Gled te ćoru šepetala, bjež’te, ide ćoro šepetalo! 

I doduše bilo ga je šta i gledati. Pomalen i zdepast, 
a čvorast kao panj od hrastova debla imao je glavu glo- 
maznu i gotovo četverouglastu, obraslu čupavom kosom 
i bradom kao divljim šipragom. Lice je bilo izjarugano, 
izbrazdano uzduž i poprijeko kao jesenska oranica, a 
brazde se i jaruge trzale i stezale i rastezale, da je bila 
prava strahota, i ne znaš, znači li smijeh, ili bijes ili plač. 
I ne bi mu povrh toga ni trebalo ono jedno prazno i sli- 
jepo oko ni onaj drveni trupac na mjestu lijeve noge, 
pa da bude strašan ludoj djeci i još luđem svijetu, ma- 
kar nitko živ još nije čuo, da je Đorđo drvosječa ikome 
išto učinio nažao. 

Dva se jutra tako đaci naslađivali novom zgodom, 
pratili ludom drekom bolno naprezanje Đorđovo, kako 
bi što brže umakao preko dvorišta — o, što se oteglo pod 

strijelama okrutnih riječi iz nevinih dječjih usta, nevi- 
nih a nesmiljenih! — i sakrio za hvatove drva. Dva se 
jutra djeci jadna prilika bijedna čovjeka činila kao naj- 
uspjelija šala i pusta igra, za njih naročito upriličena; 
gonio se živ čovjek kroz oganj živi, a da se nitko nije 
našao, da ga zaštiti, da krivce pokara. 

Kad treći dan stigne pravda. Najprije se pojavila 
Kristina, stara služavka. O, čula ih je ona već i jučer i 
prekjučer. Ali — makar je u njoj sve kipjelo od ogor- 
čenja zbog dječjeg pasjaluka i od smilovanja na pogledu 
muka, što ih je mučio siromah pravednik, a poradi svoje 
goleme bijede — zar ona smije da se miješa u »školske 
poslove?« Ali treći dan — ne, to se više nije moglo 
otrpjeti ni šutjeti. Kao ris izleti iz kuhinje, zavitla me- 
tlom spram dječurlije i zavikne: 

— Sram vas bilo! Pokarat će vas Bog! 

U hipu prestala graja. Ali ne od glasa Kristinina ni 
od njene metle, nego jer se u isti čas pojavio gospodin 
učitelj, prije nego što su mu se nadali. I naravno, upla- 
šeno jato poleti na vrat na nos u školsku sobu, kao da 
su golubovi pred kopcem. 

I Kristina se zavukla u kuhinju. Šta je to ona sada 
samo uradila, Bogo dragi? Umiješala se ipak — a to je 
bilo strogo zabranjeno! — u »školske poslove!« Šta će 
sada biti? Je li gospodin čuo njeno karanje? Ili je sam 
sve vidio, čuo i razumio? 

Stoji Kristina nasred kuhinje, srce joj bije od stra- 
ha, šta će sad biti. Zna ona, bit će suda tamo iza onih 
staklenih vrata. I doduše, tako i treba; njena pravedna 
duša nije mogla podnositi, da se ikome nanosi nepravda, 
pa da krivac ostane nepokaran, ali opet nije mogla ni 
podnositi lako, da se tko jako pokara, osobito ako je 
krivac Dragoš, njezin mladi gospodin, njezina maza. 

I ona je sada strepila za nj, da kazna ne bi ispala 
odviše žestoka, jer gospodin učitelj, kad je ljut, ne zna 
za šalu, i kad kara i kazni, ne razlikuje nimalo svoje i 
tuđe. štaviše, on će još prije pokarati svoje rođeno nego 
tuđe ... 

I dok je ovako još stajala u nedoumici, šta da prije 
počne, kad joj se pogledi prokradu kroz prozor pa sve 
do nakraj dvorišta onamo na drvljanik. I tamo, htjela 
ne htjela, opazi Đorđa, kako je časom stao, zapiljio ono 
zdravo oko preda se, onda zatresao glavom, kao da bi 
htio, da s nje skine nesnosno breme. I ugleda na licu mu 
golemu tugu, a u živom oku blijesak, što je prosukljao 
kao oganj, ali ne oganj, što diše osvetom i bijesom, nego 
oganj, što suzom rađa, suzom jada i bijede, koja je čisto 
kao na glas molila: »Nemojte me dirati, zar ne vidite, 
da sam bijedan i da me boli. Smilujte mi se!« 

Najednom se Kristina trgne. Za njom stvori se Anica, 
gotova za školu. 

— Što su to djeca jutros opet galamila? Valjada se 
opet rugala Đorđu kao jučer? I gle ga. On plače! O zlo- 
tvori! Što ni jesam odmah mogla da ih otjeram. Upravo 
sam se umivala. Ali kazat ću ja tati. Gled’te ga samo, si- 
romaha! Zar je to za smijeh? Ta on i nije strašan ni ru- 
žan samo je nesretan i bijedan. O gadovi nijedni! 

Anica bi se najvoljela potući s čitavim svijetom, ali 
srećom trebalo je ići u školu, jer gospođica ne trpi za- 
kašnjenja. I Kristina se sva smetena uputi za svojim 
svagdanjim, tako mnogobrojnim dužnostima. 

Uto je i u školi počeo posao. Učilo se, nastavljalo 
kao svaki dan, a da se nije dogodilo ništa izvanredno. 
Ako su se u početku tu i tamo pod kaputićima mravili 
ježurci od onoga, što ih danas možda čeka, pomalo se 

opet i umirili, jer eto o Đorđu nema ni spomena ni imena. 
Možda će dati sreća, pa će gospodin učitelj i zaboraviti. To 
se pokadšto već dogodilo u žaru školskog učenja. Što se 
više satovi približavali podnevu, svima je bivalo lakše 
pri duši. Najposlije bilo je sve gotovo, sada samo još 
Očenaš, pa da se sasvim izmakneš opasnosti, koja je još 
uvijek prijetila nad grešnim glavama. 

Ali došlo je ipak, što doći mor^. Samo je bilo nešto 
neočekivano. Istom se dugom jekom svršio »Ameeen«, 
kadli učitelj iznenada zagrmi »Stoj!«, da se škola ustre- 
sla. Ta to će zar sada ipak još nešto biti? I sasut će se 
nad njima oganj sudnjega dana! Umaknuti ne možeš. 
Dakle, Bože, pomozi! 

Nasta grobna tišina. U njoj se čulo, kako strepi četr- 
deset đačkih srdaca! 

No čuda velikoga! Učitelj počeo — pričati. Šta li mi 
je to? No pa hvala Bogu. Priče se vazda rado slušaju. 
I već po iskustvu se znalo, da se svaka i najveća oluja, 
što bi se nekad spremala nad glavama krivih i nedužnih, 
kroz priču utanjila, stišala i najposlije — mnogo vike 
ni za što! — prošla kao ništa. Bit će valjada i danas tako. 

I bila je baš čudna priča. O proroku Eliji, kojega 
svi dobro poznaju, o Eliji i dva medvjeda . . . 

Pa ipak, makar je i priča poznata i makar se četa 
junačila, da će s pričom proći i crni oblaci i gromovi, ipak 
zastrepilo četrdeset nevinih srdaca dječjih, taman njih 
četrdeset i u razredu, baš onoliko, koliko je bilo u bi- 
bliji opake djece, što su se rugala svetome proroku zbog 
ćelave glave. I Elija se potuži Bogu. Bog pošalje dva 
grdna gorska medvjeda, i oni poklaše svu dječurliju zlo- 
čestu. I makar su naši đaci poznali tu priču, poznali je, 
kao da su sami bili među onom malom židovčadi, ipak 
im je danas izišla sasvim drugo jači ja, nekako pono- 

vijena, opremljena i ukrašena tako, da ih je sve potresla 
u dno grešnih duša. Jer prorok je njima sada postao živ 
čovjek, bijedan siromah, star i nemoćan, a dobar, Bogo 
moj, dobar, sve ti suze vrcaju nad njegovom dobrotom, 
a opet oni zlotvori mali, bezdušni, tako su odvratni i 
ružni, da su naši đaci samo grčili pesti od gn jušan ja i 
jedva čekali, da se krivci pokaraju. 

I kad se priča primicala kraju, stanu iz očiju uči- 
teljevih sipati strijele pravednoga gnjeva, sipaju na sve 
strane i svaka pogodi usred srca po jedno od onih četr- 
desetoro malih slušalaca. I zagrmi na poslijetku kao tru- 
blja sudnjega dana, zagrmi glas učitelja, sudi je: 

— I svih četrdesetoro djece rastrgaše medvjedi. 
Jeste li čuli, svih četrdesetoro! 

I ponikoše četrdeset pari očiju i toliko se srdaca ska- 
menilo, skrušilo i pokorilo pa prignulo pod riječima ogor- 
čenja i pravde. 

— Tko se ruga tuđoj nevolji i nesreći, u njega je 
srce rđavo i tvrđe od kamena. Jeste li razumjeli? I zar 
ne znate, što je Isus rekao? »Što učinite najmanjemu 
između vas, meni ste učinili«. Dakle rugali ste se Njemu! 

— Onda, — nastavi blaže, jer je oluja u glavnom 
izbješnjela i jenjavala, nastavi učiti, kako treba baš ne- 
sretnike i nevoljnike štedjeti i pomagati i dobro im či- 
niti. Čak ako im činiš dobro i dijeliš milostinju, učini to 
s poštovanjem i skrušeno, i budi sretan i zahvalan, što 
možeš da činiš dobro. To je, kao da vršiš sveto djelo. 
Ugledna gospodina sretaj s ponosom, siromaha pomirao 
i krotko. I tko uši ima, neka čuje, — završi učitelj opet 
ujačanim glasom i onda još potkrijepi svoje riječi uda- 
rivši palicom po stolu, da je prasnulo kao puška, a dje- 
čaci od zaprepašćenja poskočili na sjedalima kao lopte. 

Sjede đaci kao kipovi i ne smiju da dahnu, dok je 
učitelj ovako iz njih gonio zlo i meo i čistio duše njihove. 

I osjeti svaki pojedini, kao da je gospodin učitelj baš na 
njega naročito smjerio i isprevraćao ga kao vreću, da iz 
njega istrese svu zloću do iz najdubljeg kutića njegove 
duše. Te sad svaki pojedini brze bolje još od svoje pota- 
jice ispretražuje sve zakutke svoga srca, nije li gdjegod 
zaostalo kakovo nevaljalo zrnce, da ga se oslobodi i s njim 
napasti i pokora . . . 

Onda ujedamput — usred najveće tišine — zaplače 
jedno malo đače, ono najmanje između jesenašnjih no- 
vaka, što mu na kraju prvog reda jedva izviruju oči po- 
vrh klupe. Tako je malen, a oči mu pune straha i suza 
bulje očajno u strogoga gospodina učitelja. 

No, što je bilo? Šta je s tobom? — pita učitelj 
tarući znoj sa čela i vrata. 

— M-m-molim gospodin učitelj, j-j-ja-ja sam . . . 
mucao i mučio se mali. 

— Šta si ti? — vikne ponovno gospodin nestrpljivo. 

— Ja, ja sam — 

— Ta reci već jednom, šta si? 

— Ja sam — pljunuo, — izbaci kao iz puške dječak 
kroz silan jecaj. 

Ti si pljunuo? — pogleda u nj gospodin učitelj 
ispreko svojih naočala u očitoj neprilici. 

Da, ja ja sam pljunuo p-p-red Đ-Đorđom, — iz- 
nova zaplače dijete očajno i bolno. 

— Ti si pljunuo pred Đorđom? A molim te ja, zašto 
si to učinio? 

— Mmmolim, jjja nijesam kriv, — zaurliče dječak 
u najvišim tonovima bušeći obim prljavim šakama po 
očima. 

— A da tko je kriv? 

JJJ ovo > ooon je kazao, da treba pljunuti, kad 
vidim ćorava čovjeka ili st-st-staru ženu, i i i i vi ste ka- 

zali, da sam ja sada pljunuo pred Isusa i ja mmmolim, 
ja to nijesam htio i sada će me odmah proždrijeti mmmed- 
vjed, huhuhu! 

— No baš te je fino naputio taj tvoj Jovo! Ali ja 
ću tebi nešto kazati: Bi li tebi bilo pravo, da tko pred 
tobom pljune? He, momče, junače, sad reci? 

— N-n-ne bi i ja više ne ću nikada, nikada! — uvje- 
ravao mališ iskreno i iz dubine srca, a pun dražesne ne- 
vinosti i tako smiješan s onim licem, umazanim suzama 
i neobjašnjivim šarama. — I zar ne, sad me više ne će 
medvjed? 

— Ne će, sinko, ne boj se, — nasmije se učitelj i 
pomiluje malu čupavu glavicu, a iza naočala čudno mu 
zabljesnulo. 

Onda se učitelj još jednom okrene spram ostalih 
*đaka, zaprijeti im još svakakvim kaznama, ako bi se koji- 
god još jednom usudio rugati, Đorđu ili ikomu drugome, 
i otirući znoj s lica, otvori širom vrata. 

U taj čas uteče Kristina ispred vrata. Prisluškivala 
je nesretnica! Čekala je čitavo pretpodne, kad će tres- 
nuti, strepila od toga časa, i nije imala mira u kuhinji, 
nego svako malo izlazila na trijem, kao tobože da mete i 
redi, pa dabome treba da se mete i ispred školskih vrata. 
I tako je ona pomalo i prisluškivala — ta val jada nije 
grehota! Ta to je radila i prije. A katkad ih je lijepo i 
slušati, kad čitaju i uče lekcije, računaju bogzna o čemu 
i čuje se, kako stružu pisaljke po pločicama. Nekad go- 
spodin uzvikne, ali to nije ništa, to tako mora biti u žaru 
i maru učiteljskog posla, kad treba koje tupoglavo đače 
malo prodrmati, da ne zaspi, nego da lijepo pripazi i sluša 
nauku i učenje. I onda lijepo ti ih je slušati još i kad na 
svršetku škole svi u jedan glas mole Očenaš, pa se i Kri- 

stina sva onda skruši i moli se u po glasa s đacima i koliko- 
god joj je odlanulo, da je sad sve sretno prošlo i bez oluje, 
ipak joj je bilo i krivo, jer se sjetila Đorđa i njegova 
jadnoga i tužnoga lica i suze, što ju je vidjela na očima 
— i na onom živom i na mrtvom — pa pomisli, kako bi 
sad ipak trebalo, da se pokaraju krivci, ili barem da im 
se zaprijetilo, da ga se jednom okane, jer je zbilja grehota 
do Boga, što su radili s nesretnikom. Kadli u taj čas prasne 
iza »Amena« ono kobno »Stoj«, da je od straha i Kristina 
preskočila metlu u trci, kako bi što prvo umakla ispred 
vrata, gdje joj nije bilo mjesto. Ali mjesto da se iz njih 
razlio roj djece, a to nastala ponovna šutnja i ponovna 
zar nauka? No pa i to treba još da se sasluša. I ona se 
iznova odšulja na trijem i sve stojeći na po puta između 
svojih, kuhinjskih vrata i školskih, počela da sluša, sluša, 
jedna joj noga u zraku, gotova da poleti, čim se što 
opasno desi. 

A što je slušala, i bilo je za slušanje. Ta ovo je priča, 
da bi se slušajući od miline sva rastopila. I doista, Kri- 
stina se topila u slatkim suzama i umalo da nije i zabo- 
ravila, da se tu priča o proroku, koji je davno već po- 
kojni, nego joj se čak činilo da se tu priča o živome 
Đorđu drvosječi i zloj djeci, i da svakako treba tu djecu 
pokarati, ali za Boga samo ne odviše jako . . . 

Malo je trebalo, da je nije zatekao gospodin. No 
kako rekoh, metla je u izvjesnim prilikama izvrsna 
isprika, a Kristina u taj čas nije mnogo ni marila, da je 
baš i zatekne, jer iza posljednjeg tutnja hvala Bogu nije 
grom ni u koga udario, jer se nijesu spominjala ničija 
imena, te tako će to zar danas proći onako đuture i njen 
mezimac Dragoš je spasen. 

Umirena vrati se u kuhinju, i tu se nije ništa dalje 
dogodilo, osim što je prekipjela juha! 

* 

Od toga doba Đorđo je mogao u miru dolaziti i odla- 
ziti i sjeći drva, nitko u nj više nije dirao, štaviše, neki su 
đaci pokušavali, da mu se čak ulaskaju vičući mu preko 
svega dvora uljudno »Dobro jutro!« i nudajući mu ot- 
patke od cigara i druge milošte. No on se nije odazivao 
ni pozdravima niti je primao milošte, i na to su ga se 
uvrijeđeno okanili i potpuno ga mimoilazili. 

Samo naše troje djece nije sustajalo u iskazivanju 
svoje simpatije prema školskome drvosječi. Iza tatina 
vatrena govora u školi prvi se skrušio DragoŠ i nije mi- 
rovao, dok nije iz Đorđa iskresao prvu iskru priznanja 
za njegove čovjekoljubive napore. Đorđo se u njegovim 
očima prevratio u samog proroka — mučenika Eliju, po- 
stao mu je naprosto nepovredljivim čovjekom, kome 
treba da se primičeš s najvećim poštovanjem. To je Dra- 
goš i pokušao s najvećom gorljivošću. Prilazi krotko dr- 
venoj ogradi, za kojom se ušančio drvosječa od ostaloga 
svijeta, krotko pozdravi »Dobro jutro, gospodine Đorđo«, 
i vas gori, da mu učini kakovu veliku ljubav i dobro. 
Ali Đorđo i ne diže glave, kao da nema Dragoša ni na 
svijetu, gura pilu tamo amo, i kako pilu ljulja i trese 
glavom tako žestoko, misliš, past će mu s ramena. Pila 
struže, drvo ječi, konj se pod njim ljulja, a Đorđova 
drvena noga udara tvrdo po ploči, udara bolno i očajno. 
Nekad se u tu čudnu svirku svakojakih glasova i stvari 
umiješa još jedan glas, čudan i kao da izlazi iz same 
utrobe drveta, tajanstvena i tužna pjesma, otegnuta, 
mukla i plaha. To onda Đorđo pjeva zajedno sa svojom 
pilom, i što je pod gvožđem drvo bespomoćnije cičalo, 
pjesma se izvijala jače i glasnije, čisto strugali glasovi 
kroz nos kao pila kroz ranjenu cjepanicu. 

Dragoš sluša, ne smije bliže. U ruci mu praznuju 
donesene ponude i milošte — lulica za krajcar, trupci 
cigara, komadi olovke i pisaljke, besposleno puce i bog- 



zna kakve sve igračke, što se Dragošu činile vrijedne i 
velike i kojima su bili puni njegovi džepovi. I tako on 
čeka strpljivo, dok Đorđo presiječe cjepanicu, i jedva do- 
čeka. Još malo, i gvožđe će stići na kraj. Drvo već počinje 
da cvrlji, piljevina sve divljije praši i pršti naokolo, glava 
se drvosječina sve žešće ljulja, a glasovi pjesme otkidaju 
se iz Đorđovih grudi kao eksplozije. 

Bogo moj, kako to samo dugo traje, dok pila pregrize 
panj! Dragoša spopadne nestrpljivost. Oprezno stane 
prelaziti preko isječenih cijepaka sve do drvena konja, 
i zapita uljudno: 

— Dragi Đorđo, molim, pušite li Vi? 

Đorđo ne odgovara, samo još bješnje siječe i bugari. 

Nato mu Dragoš pod nos pruži preko konja i panja 
trupčić cigare. 

— Evo, dragi gospodine Đorđo! 

Ali Đorđo ne zna za šalu. 

— Idi otale, — zar da se zapale drva? 

— Ta, cigara još i ne gori! — uvrijedio se Dragoš, 
prestrašen Đorđovim neprijaznim dočekom. No on zato 
ne će popustiti, nego će prvom zgodom nastaviti opsadu 
opore drvene tvrđave. 

Iza toga eto ti Anice. 

— Dragi Đorđo, molim, pustite me, da nahranim pi- 
liće u drvarnici. Ne ću vas puno smetati, 

Đorđo časom prestane poslom, čak uzme uklanjati 
drva, što su zakrčila ulaz u šupu. Kad se vrati svome 
konju, a tu na cjepanici leži jabuka. Anica čuči pred 
korpom s pilićima, hrani ih, miluje i sluša Đorđa, kako 
napolju pilom svojom gudi po cjepanici, sluša kako 
gvožđe zveči i zvoni, kako hrastov trupac škripa i hripa 
i uzdiše i hropće u smrtnoj muci a nevesela se pjesma 
drvosječina tužno slaže sa samrtnom pjesmom nevoljnoga 
drva, pa se jedva razlikovala jedna od druge. I to je bilo 

tako tužno i sjetno, kao što je bio tužan i sjetan jesenski 
kišni dan. 

I to tako zar ide od jutra do mraka, mislila je Anica 
sućutno u svome srcu i zagledala se Đorđu u ružno i 
tužno lice. A htjela bi i da uhvati riječi čudne mu pjesme. 
No ni to nije lako, jer kadgod je tko blizu, on snizi glas 
i čuje se samo rogobor, koji se i nije razlikovao od škripe 
i sječe njegove pile. Najposlije ipak usiječe joj se u pamet 
barem napjev, a i po koja riječca, makar je našla malo 
smisla u njoj: 

— Trajna nina nena, trajna ninaninena, visoka 
planina! 

I tako vazda isto, bez početka, bez kraja. 

— Sad ga imam, — slavodobitno zaviknula jednoga 
dana Anica uletjevši u kuću. 

— Koga imaš? — pitaju braća zavidno i lakomo. 

— Đorđovu pjesmu. Anica će glasoviru, da je kuša 
sastaviti. 

Prebira Anica po tipkama, traži, izbira glasove. 

— A šta ti to radiš, Anice? — pita tata. 

— Tata, znaš, ona ti kom-pa-nira već čitav sat, — 
odgovori Dragoš petljajući oko neke nerazbirljive stvari. 

— Komponira! — ispravi Ćiro, — jer on sve bolje zna. 

— Tata, ja tražim Đorđovu pjesmu. Već sam sasta- 
vila sve glasove, samo mi još treba jedan takt. Eto, slušaj, 
to je početak: 

— »Trajna nina ni nena«, a ovo je svršetak: »Visoka 
planina«. A sada mi fali samo još sredina. 

Tata odmah zna čitavu pjesmu. 

Sio za glasovir i svirao pjesmu napamet, i to nesamo 
početak i svršetak, nego i ono nešto sredine i sve iskiti 
i isprati punim šakama glasova. 

— Tata, znaš, otvorit ćemo prozor, neka Đorđo čuje, 
da pjevamo njegovu pjesmu. Bit će mu drago. 

I sad se veselo orilo po svoj kući Aničino pjevanje 
i tatina svirka. Anica izviruje kroz prozor, šta će sada 
Đorđo, kadli zbilja nakon malo prestao sjeći pa se za- 
gledao spram kuće. 

— Neka mu bude malo veselo i da ne bude vazdan 
tako tužan — rekne Anica Kristini. 

— Trajna nina ni nena — visoka planina! 

Tako su se zametnule prve prijateljske veze između 
Đorđa drvosječe i učiteljeve djece. I da Đorđo nije bio 
kruta i nezahvalna srca, pokazalo se još isto veče, jer se 
iza njegova odlaska našla pored košare s pilićima hrpa 
sitno iscijepanih trijesaka, da je Anica odmah napunila 
keceljicu i odnijela Kristini u kuhinju. 

— Eto, to sam ja vama ispjevala u Đorđa, da lakše 
naložite vatru, — pohvali se. 

Ni Dragoš nije više uzalud obilazio oko drvljanika, 
da se kakogod dokuči do interesantnog drvosječe (tu je 
riječ nekidan čuo od mame). Đorđo se više ne krati pri- 
miti ponude; on uzima sve, što mu se da: i trupčiće od 
cigara pa i čitave, prima puca i dugmad, koliko mu god 
Dragoš donosio, pio je vruću kavu, koju mu je donosilo 
sve troje djece u svečanoj povorci jutrom, jer je već 
ohladno i treba da se popije nešto toplo, a ne da se jede 
samo suhi kruh i pije studena voda iz bunara, kako je to 
vidjela Anica, a Dragoš lakomo potvrdio. Zar mama i 
Kristina ne viču i zapovijedaju svaki dan, da se mora 
kava i juha piti, dok su vruće? No dakle! I mora se reći, 
ovo je natjecanje u iskazivanju simpatija ispreko drvena 
bedema jednog dana našlo i svoju nagradu. Tako naiđe 
Dragoš jedno jutro na krasna kolica, u koja je odmah 
zapregao drvena konja, sakata doduše, ali i taj se konj 
jednom kao preko noći našao čitav. A i Anica ne osta 

kratkih rukava, nego se naskoro i ona mogla obradovati 
lijepim malim lucjim stolićem i klupčicom. Čak i Kristini 
se našlo dobrih ponuda. Kao i dosad ona vitla metlom i 
sudoperom, premeće lonce i tave po ognjištu i — - potiče 
vatru ali kad je sada potiče, ta se vatra još nije vidjela, 
potiče je triješćem i cjepkama, kakovih donle nikada još 
nije bilo u kući. Kakva je to sada samo bila divna potpala 
samo bi onako vatra izjutra planula, jedva se pri- 
makla sumporaca. Čisto kao da su drva umočena u smolu 
i vosak. 

Jedini Ćiro nije još imao čime da se podiči sa strane 
Đorđove. I doduše nije ga nitko još ni vidio, da mu blizu 
prilazi, makar je dosta obilazio dvorištem — ama sve 
poizdaleka od Đorđove drvene tvrđe. Nikome se ne odaje, 
ali zato vrlo oštro prisluškuje, kako teče drvarski posao 
i prati krišom svaki glasak na drvljaniku. I kad nije 
bilo nikoga blizu, sastavljao je sve manje i manje kru- 
gove oko drvosječe, dok se jednoga dana ne odvaži i za- 
vuče pod vrata drvarnice i stane u njoj nagomilane cjepke 
slagati na započetu kamaru. I to sve bez riječi. Đorđo kao 
da i ne vidi, radi svoj posao, meće kladu za kladom drve- 
nome konju među uši, zvoni gvožđe i sjaju mu se zubi 
kao okrutnome zvjeretu, lakomo žderu drvo, drvo cvrči, 
ječi i krši se kao u smrtnoj boli, a Đorđu se niz čelo i lice 
i vrat cijede potoci znoja. Da li i njega spopadala muka, 
što je vrištala u jaucima hrastova debla? 

I on pjeva, pjevuca, struže kroz nos sjetno, tuga- 
ljivo, bolno: 

— Trajna nina nena, trajna nina ni nena visoka 
planina! 

I drvo pomalo izdiše, istočila ga pila do kraja. Gvožđe 
još jednom, dvaput oštro zaškrgutne, drvo bolno za- 
jaukne a onda se s očajnim vriskom pretrgne, u dvije se 

pole raspadne i spusti s muklim tutnjem — kao posljed- 
njim uzdahom — s obje strane konja na zemlju, među 
ostale žrtve. 

Istom sada Đorđo digne glavu i primijeti Čiru i nje- 
govu radnju. Malo stoji kao u čudu i pitanju, ali ga Ćiro 
brzo izbavi neprilike: 

— Znate, čika Đorđo, da vam bude posao malo 
lakši, — reče krotko. 

Đorđu prođe licem izražaj nimalo neprijazan i to 
osokoli Čiru pa nastavi posao. 

Jedno vrijeme radilo se tako šuteći. Brdo cjepaka 
pred vratima drvarnice brzo opadalo. Kad Đorđo svrši 
kladicu, Ćiro odmah k njemu, pomogne mu navaliti 
drugu, ali počne i razgovor, na koji se već dugo spremao. 
Spremao se ovako razmišljajući: Đorđo je svakako ne- 
obično čeljade. On je sasvim drugojačiji od svih ljudi, 
koje Ćiro poznaje. Ne možda poradi drvene noge ili 
slijepa oka — drvenih nogu ima u našem gradu dosta, tu 
je odmah Joco verglaš i još dva tri prosjaka, što su svi u 
ratu izgubili žive svoje noge, i slijepaca je bilo, to na 
jedno oko, to na obadva. Malo je neobičnije na Đorđu ona 
velika kolasta naušnica u lijevome uhu; to u nas nikako 
ne nose muškarci, i zato je Ćiro umovao, mora da je 
Đorđo došao iz daleke neke zemlje. Osim toga Đorđo 
govori sasvim drugojačije hrvatski, nego što se govori u 
našem kraju i najposlije Đorđova pjesma zove se »Vrb- 
niče nad morem«, to je Ćiro čitao u knjizi Aničinoj »Sto 
pjesama hrvatskih«, gdje je ta pjesma naštampana. I 
zato dođe Ćiri misao jasna i sjajna: da Đorđo nije možda 
s mora došao? I sad ne budi lijen, hoće pošto poto da za- 
dovolji svoju radoznalost pa držeći u ruci posljednji na- 
ramčić drva zapita smišljeno: 

— Zar ne, dragi čika Đorđo, jeste li Vi vidjeli more? 

Đorđo upravo htio da počne nanovo sjeći, kad ga 
ustavi pitanje Ćirino. Zar mu nije bilo, kao da tkogod 
iznenada dirne u bolnu žicu zaboravljena i prašna glaz- 
bala, davno nediranu, i ona zazuji tiho i bolno pa onda 
sve jače zvoni i dočarava davne slike i uspomene? Đorđo 
se zagledao preda se u neke velike daljine kao da okom 
prevaljuje neizmjerne prostore, a na licu mu se zatalasala 
ona isprekrstana oranica brazda i brazgotina, kao kad se 
ustalasa more na nenadanom dobrom vjetru. Onda se iz 
oka izlije slap čudna svijetla i preplane nakazno lice 
neizrecivim blaženstvom, da je postalo lijepo i privla- 
či jivo. Napokon prousti tiho i bolno: 

— Jesam li vidio more? Jadan ti sam! Oj! Ta rodio 
se na njemu, odrastao, živio i stradao na njemu. Samo 
umrijeti ne ću na moru, ni na moru ni pri moru, niti ću ga 
ikada vidjeti. Teško meni! 

Spusti glavu duboko na prsa. Pila nanovo zagudi, i 
izvire iz nje kao jecaj bolna, otegnuta pjesma: 

— Trajna nina ni nena . . . 

Gvožđe zvoni, drvo ječi. Zašutjelo dijete pred ne- 
razumljivim znacima života, kojih još ne može da do- 
kuči njegova mlada duša, ali ih već osjeća tamno i ne- 
razgovijetno. Zna Ćiro, kad je tko žalostan, treba da mu 
govoriš krotko i nježno, ne bi li se malo utješio. I Ćiro će 
govoriti. Krotko i oprezno. Ima u njega jedna knjiga, i u 
toj knjizi puno se priča o moru, o brodovima i brodolo- 
mima, o divljim ljudožderima na dalekim, samotnim oto- 
cima nasred neizmjernoga mora, priča se o tegobama i 
bijedama samca brodolomca i o nenadanom prijateljstvu 
i drugarstvu, o Robinzonu i plačidrugu mu Petku. 

Đorđo se zagleda u Ćiru. Prestane sjeći, sjedne na 
trupac, — a to ne bi učinio ni za što usred poslovnog vre- 
mena — rukama se odupre o koljena pa sluša. Je li ikada 

slušao takovu priču? Ili to i nije priča nego zbilja i istina 
i njemu tako blizu kao rođena? 

Kad je Ćiro prestao, Đorđo duboko uzdahne i rekne 
dršćućim glasom: 

— Ja sam se vozio morem po dalekim zemljama i . . . 

No, šta je bilo prirodnije? Vrelo je bilo očepljeno 
i struja se nije više dala ustaviti . . . 

Već se počeo spuštati i prvi mračak, no niti misli 
Đorđo na fenjer, niti Ćiru smeta mrak: u obojice živjelo 
je veliko i lijepo jedno svijetlo. I ovu noć nesamo što je 
jedna djetinja duša obogaćena novim živim događajima 
iz usta živa čeljadeta — a ne iz mrtve knjige — prerađi- 
vala i pregrađivala novo svoje blago u nove i plodne vre- 
dnote, nego i duša stara čovjeka osjetila je nakon mnogo 
vremena jedno veliko i neokušano još dobro, da mu se 
približila druga duša, dušica, mlada i prihvatna i za- 
hvalno primala od jedinoga njegova blaga, što ga je u 
njega bilo, od njegovih uspomena i doživljaja, a za uz- 
darje mu makar samo i za čas priklonila svoju simpa- 
tiju i suosjećaj, taj najljepši plod, što ga rađa izmjena 
vrednota srca i što čini, da čovjek stekne utješi jivo uvje- 
renje, da nije sasvim sam i zapušten na širokom i ve- 
likom svijetu. 

Kad je Dragoš sjutradan čuo, da se Ćiro tako dugo 
razgovarao s Đorđom, spopadne ga tako bijesna zavist, 
da je smjesta pojurio drvljaniku, pograbio Đorđa za 
rukav i viknuo: 

— Sad meni pričajte, kako ste sinoć Ćiri! 

Ali Đorđo je danas nešto neraspoložen. On je iz- 
jutra uvijek malo neraspoložen. I eto zašto. Hoće Đorđa 
da ima svaka kuća u gradu, jer ide zima i jer nikoji drvo- 
sječa ne radi svoj posao tako savršeno i savjesno. Tu ne 

ostaje nijedna kvrga neposječena, kako to rade neki drugi 
drvosječe, pa sve velike kvrge sakriju pod kamare i kad 
se onda oberu ravne cjepanice, one odozdola zaostale i sa- 
krite kvrge ne mogu da stanu ni u jedno pećno zjalo. A 
to je za domaćice najveći jad. Zato se one toliko i oti- 
maju za Đorđa, jer toga u njega nema, pa ga traže i 
mame, te on šta će, kako li će, da zadovolji tolikoj po- 
trazi, radi u isto vrijeme i u po tri, četiri kuće, u svakoj 
po sat, po pola sata — leti od kuće do kuće i jedva preko 
dana nađe vremena, da u miru pojede svoj skromni ručak. 
Naprosto trebao bi da se raskomada na četiri polovice. 
Tako se eto našao ljut — ali ne baš na Dragoša, jer on 
njemu nije ništa kriv, nego na sebe, što ne može brže da 
svrši poslove, makar počeo u zoru i prestao u mraku. 

I pod sjekirom samo tako vrcaju kladice i iverje kao 
tuča na sve strane. 

— Pusti, bolan, zar ne vidiš, da lete cjepke. Da te 
koja ne bi pogodila! 

Dakle tako to ne ide. Treba sačekati, dok posao ne 
poteče malo mirnije. Dragoš se namjesti sa svojom voj- 
skom — olovnom i drvenom — na sigurnijem mjestu, ali 
tako, da je Đorđa mogao imati na oku. Sam se nakitio 
kalpakom i perjanicom, onda postavio vojske u bojne 
redove — na jednoj strani Hrvate, na drugoj Talijane i 
počne komandirati po svim pravilima bojnog reda. Prašte 
puške, topovi gruvaju, junaci se biju, a general viče 
»ura!« Hrvati su pobijedili! 

Mali se general tako zanio junačkom igrom, da je 
čak za čas i zaboravio, zašto se namjestio tu tako blizu 
drvljanika. Tako on i ne vidi Đorđa, kako čas poprestaje 
cijepati, i gleda i sluša, i opet se na njegovu licu doga- 
đale čudne promjene. I kad je Dragoš u svojoj bojnoj 
revnosti dojezdio na svom imaginarnom konju, koji je 


bijesno rzao, sve do blizu Đorđa, pa opojen pobjedom 
vikao : 

— Vidite li, Đorđo, ja sam sada general i potukao 
sam Talijane — 

onda i Đorđo zabaci glavu, grivasta mu kosa zavi- 
jorila kao prašuma na vjetru, i on rekne promuklo ali 
ponosito i tvrdo: 

— I ja sam tukao Talijane! 

— Vi, Vi ste tukli Talijane? Bili ste u ratu? — za- 
vrišti Dragoš i kao pijan od zanosa navali na Đorđa, po- 
vali ga na panj, i čovjek, hoćeš ne ćeš, sio (ne bi vjero- 
vao, kolika je sila u dvije male dječje ruke!), da ni sam 
nije znao, kako. 

— A sada pričajte, kako je bilo u ratu. Odmah 
pričajte. 

Ali — Đorđo ne može pričati. Đorđo mora raditi brzo 
i ne smije dangubiti. Treba ove cjepke iscijepati i posla- 
gati još do večeras u drvarnici. 

— Dobro, i ja ću vam pomagati da poslažemo drva u 
kamare. Ali kad svršite, onda ćete pričati, zar ne, dragi 
gospodin Đorđo, — laskao je Dragoš slatko, neodoljivo. 

I Dragoš sada nosi naramak po naramak u drvar- 
nicu, lijepo ih slaže, a uto došlo i podne. Kako da onda 
ne okrilate ruke i posao? I tu je sada za ručkom bilo 
zgode, da se i pohvališ. 

— Tata, Đorđo je bio u ratu na Talijane! Meni je 
kazao. 

— Baš mi je to i štogod! — na to će Ćiro prezirno. 
— Zar ih ima malo u gradu, koji su bili po ratovima? 
Bio je Đorđo još i mnogo dalje — čak preko mora u 
Americi i Indiji i . . . 

— U Americi? Preko mora? To ne može biti! — 
Dragoš zine i s neizrecivim razočaranjem pogleda u 
bracu. Pa to on meni nije kazao! 

— A zar on baš tebi treba sve da kaže? 

— A zar Đorđo uopće i može da govori više nego 
»dobar dan« i »Bog plati«? — smije se tata. 

— O i kako zna! — odgovori Ćiro, — samo da ga 
čuješ. Govori malo neobično hrvatski, ali se sve može 
dobro razumjeti. Na priliku, on ne pita »šta?« nego »ča?« 
i još nekake čudne riječi ima. 

— To je on čakavac, — rekne tata. — Pozovite ga 
jednom, da i nama priča. 

To je Dragoš jedva dočekao. Jedva, što se odručalo, 
izleti napolje, za njim Ćiro i na posljetku i Anica, da ga 
svečano pozovu na večeru. I pošto je Đorđo vrlo začuđen 
i počašćen zahvalio i primio, Dragoš će odmah kao iz 
puške: 

— Dragi Đorđo, jeste li vi čakavac? 

— Ja? Ja sam Primorac, — kao malo uvrijeđeno od- 
vrati Đorđo. 

— Znate, tata je rekao. Ali to ništa ne čini, samo vi 
dođite na večeru. 

Još nije bilo ni četiri sata, kad je Đorđo dovršio 
svoje djelo u školskom dvorištu, na kojemu je radio punih 
četrnaest dana. Drva, divno poslagana u ravne kamare, 
upravo su krasila staru drvarnicu. U jednom kutu razve- 
selila Kristinine oči isto tako lijepo udešena velika lomača, 
sitno iscijepanih trijesaka i čitava drvarnica čisto pome- 
tena i pospremljena. I veliko dvorište začas osvane lijepo 
i uredno pod Đorđovom metlom. Osim toga, baš kao 
svaki dan u posljednje vrijeme, bez pogodbe i riječi našao 
se stari napo truli, zelenom mahovinom obrasli kabao pun 
vode na rubu bunara, štaviše i u kuhinji kao čarolijom 
napunili se svi kotlovi, škafovi i korita vodom za subotnje 
kupanje. Najposlije Đorđo na bunaru umije pomno lice, 


vrat i ruke, ugladi kosu, otepe prašinu s odijela i za- 
mijeni svoj radni poderani kaput s boljim pa odštapuca 
polako u kuhinju. 

Na pragu se čedno ustavi i rekne: 

— Dobro vam večer. Gotov sam, Bogu hvala! 

Izađe mama i rekne mu, neka sjedne i čeka, dok se 
večera svari, dotle će i gospodin doći pa će ga isplatiti. 

Đorđo se okrene, da čeka na trijemu. 

— Mogu da čekam i napolju. 

Da, ali eto ti djeca. Dragoš pograbi drvosječu 
snažnom rukom pa ga stane vući u kuću govoreći: 

— A šta ste Vi meni obećali, da ćete mi pričati, kako 
ste bili u ratu? 

— Ne o ratu, nego nam pričajte, kako ste bili u 
Americi i po drugim zemljama tamo preko mora, — pro- 
tivi se Ćiro. 

Ne zna se, dokle bi se braća natezala oko Đorđa, da 
srećom nije došao tata i prepirci učinio kraj. Sjedoše 
za večeru — mnogo ranije nego u obične dane, kako je 
bivalo subotom, kad je trebalo okupati djecu. Kristina 
iznijela divno jelo: na golemoj zdjeli čitavu planinu žutih 
rezanaca, polivenih kajmakom i posutih sirom i pečenom 
slaninom. I Đorđu se prostrlo u kuhinji, a djeca izviruju 
kroz staklena vrata i vide, kako Đorđo krsti svaki za- 
logaj kruha i sebe, prije nego što će zagristi, i kako lijepo 
kruhom čisti tanjur pa usta i brkove dlanom i onda sklopi 
ruke pa se pomoli Bogu. Djeca se čisto davila žureći se i 
jedva dočekala, da se mama prekrstila i rekla »Na 
zdravlje večera«, pa onda kao pomamni u kuhinju. Anica 
iznese čašu vina, da ponudi Đorđu. Ali Đorđo zahvali, on 
ne pije vina, ni vina ni rakije . . . 

— Kako, Vi ne pijete vina? 

— Kamo sreće, da ga nijesam nikada ni okusio, — 
tužno reče drvosječa, — ne bih danas bio ni sakat ni 
ćorav. 

To je bila nova senzacija za djecu. Namjeste se oko 
njega. Anica na kuhinjskom stolu, Ćiro na maloj klup- 
čici, a Dragoš bez straha i zazora jednostavno se prisloni 
Đorđu uz desno koljeno, ne bi li bio što bliži i čuo pri- 
čanje iz prve ruke. I ostali se smjestili, kako su znali i 
kako se pristojalo. Mama se vidi kroz otvorena vrata, 
kako sjedi za stolom i nešto šije, tata puši cigar i šeta 
amo tamo, iz sobe u kuhinju pa natrag, a Kristina u 
jednom kutu kuhinje mije suđe, nastojeći da što manje 
zvecka suđem, kao što je zaustavljala čak i svoj dah, da 
bi i ona čula, što će to sada biti. 

Ali — najprije — ništa. Đorđo šuti. Vrpolji se na 
stolcu, glavu uvlači i izvlači, glavurda, trepti okom, ru- 
kama igra po koljenima, i pošto ga je Dragoš dva puta 
sjetio, da već jednom počne, Đorđo samo zagrgolji kao 
od muke, hropće i uzdiše. Vidi mu se, nezgodno mu je, 
ne zna početi. Dragoš pomaže: 

— Sada pričajte, kako ste bili u ratu, i u Americi, 
rekne i pipne drvosječu po koljenu. Htio je, da pretekne 
Ćiru, pa je na dušak izrekao oba glavna pitanja. 

Stvar se otegla, vrijeme leti, mama namiguje tati; 
neka se već počne. Treba još djecu kupati. 

To je napokon potaklo tatu, pa zapita Đorđa: 

■ — Vi ste Primorac? 

— Na službu, gospodine. Hrvat iz Istre, — odgovori 
Đorđo dižući se sa stolice i stavši pred tatom u vojničku 
pozituru. 

Pa kako ste stigli ovamo čak u našu ravnu Sla- 
voniju? 

Đorđo se zagrca i počne mucati. Vidi mu se, ne zna, 
šta će, kako li će. Najposlije se trgne, pristupi korak 

bliže tati i rekne moleći potiše, duboko i uzbuđeno odah- 
nuvši: 

— Ako biste htjeli, gospodine, pa da me saslušate 
nekoliko riječi u četiri oka, prije nego što ću im odgo- 
voriti na pitanje. 

Hoću, zašto ne? — odgovori tata malo začuđen. 
— Pođimo u školu, tamo nas ne će nitko smetati. 

Upute se k vratima, na veliko čudo djece, koja ni jesu 
znala, što to ima da znači. 

U školi počne Đorđo ovako govoriti: 

Meni su u ovoj poštovanoj kući učinili toliko 
dobra, kako ga još nigdje i ni od koga na svijetu nijesam 
dočekao. Zato sam ja za tu ljubav njihovu i dužan, da im 
se iskreno i otvoreno povjerim, kao da bi i samome go- 
spodinu Bogu. I još molim, da se ne biste jako uplašili i 
mene zabacili, gospodine; ja sam siromah nevoljnik, ve- 
liki grešnik, jer ja ja ja sam — ubio čovjeka! 

Tata, naravno, nije bio spreman na takovu izjavu, 
pa je zato nehotice za koračaj uzmaknuo, ali odmah i 
prihvatio: 

No, bit će bilo u ratu ili poradi samoobrane . . . 

— Ne, gospodine, — provali žestoko iz Đorđa 
čuvstvo, — to nije bilo ni u ratu ni u obrani: Bilo je u 
P^ u prokleto bilo! — jer da sam bio trijezan, bio bi 
ih golim šakama ispremlatio a ne bih trgao nož na one, — 
da prosti vaš čestiti obraz! — na one talijanske huncute, 
što su mi pogrdili hrvatsku majku i nas Hrvate vrijeđali, 
ne smijem pred Vama ni da ponovim. I u toj tučnjavi i ja 
malone platio glavom, izgubio jedno oko i nogu, da bi se 
za života spominjao svoga grijeha. Pravo mi je govorio 
duhovnik, da je bolje nepravdu trpjeti, nego nepravo 
činiti, i brza osveta gotova šteta. 

No to vam je tako — kako kad, — rekne učitelj. 
— Jeste li bili suđeni? 

— Sudili mi, naravno, ali su me i riješili. Šta su i 
imali da osude na jadnome bogalju? I sad ja prosim, go- 
spodine, smijem li ja 1 — ovako grešan — razgovarati s nji- 
hovom djecom — živa bila! — i učiniti im po volji, da 
im pričam o svome životu? 

— Zašto ne? Vi ste mi poklonili svoje povjerenje i 
hvala Vam na tom, oka j ali ste grijeh i zdravljem, vidim, 
valjan ste inače čovjek, nemam razloga, da ne učinite 
djeci veselje. Samo ću Vas jedno moliti, ne spominjite 
ubistvo i što nije za djecu. Bit će valjada, da nema ništa 
sramotno u Vašem pričanju. Inače zgode živa čovjeka, 
koji se pošteno borio sa životom, stradao, padao i opet 
se digao, mogu i mladež naučiti štočemu dobrome. 

Dok je tata govorio, Đorđo se neprestano zagrcavao, 
kao da guta suze. To priznanje i dobro mišljenje uči- 
teljevo potreslo ga je u dno duše i ožarilo dubokom za- 
hvalnošću. I kad mu je tata pružio ruku, Đorđo htio da 
je poljubi. Ali tata nije dao. 

— Gospodine, neka Vam Bog plati za sve, što ste mi 
danas učinili. Ni kad me je duhovnik na ispovijesti od- 
riješio grijeha, nije mi u duši bilo tako vedro, lako i 
čisto. Da Bog plati i na Vašoj dječici i gospoji . . . 

Vrate se u kuhinju i Đorđo počne smiren i sabran 
priču. 

Bio je Đorđo rodom Istranin. Otac mu je imao ka- 
menu kućicu među golim kršem, više kuće nešto vinove 
lozice, naokolo nekoliko maslina i dvije tri smokve. Ži- 
vjelo se siromaški, ama hranilo ih more i one dvije tri 
ovčice i kozice, što su ih djeca naizmjence čuvala na 
paši. Najveća djeca pratila su oca na ribolovu dolje na 
moru, koje si mogao od kuće taman dohvatiti kamenom. 
Ali Đorđa rano vuklo more k sebi, da se na njemu po- 
veze u daleki svijet. Roditelji nijesu ga puštali, jer su 


im već dva sina otišla i nijesu se vratila, a on je sada bio 
jedinac. Kako će ih ostaviti stare i samohrane? No on 
nije slušao, već jednoga dana uteče — žalosna mu majka! 
— na jedrenjači jednog njihova susjeda i petnaest go- 
dina nije vidio rodna kraja — a bila mu je četrnaesta 
prošla, kad se s njim rastao! Obišao je dobar dio svijeta 
sve jedren jačom, jer onda je bilo još malo parnjača. Tri 
je brodoloma preturio. Jednom je godinu i po lutao po 
Tihom oceanu sve od lađe na lađu, ođ otoka na otok. 
Puno je zla prepatio, gladovao, bolovao, ali najviše ga 
uvijek boljelo srce za rodnim domom, za ocem i majkom, 
k°j e je tako gorko ucvilio. Jer makar je uvijek opet 
našao i dobrih ljudi, koji mu nijesu dali da sasvim po- 
gine, ipak tuđi svijet nije svoj i većinom je tvrd i hla- 
dan. Nitko mu nije za svih petnaest godina lutanja pro- 
govorio dobre riječi, nitko ga nije milo susretao. I kad 
je osjetio, da više ne može živjeti daleko od doma i roda, 
krene kući s ono nešto prišteđene muke svoje — ali 
kuće više ne nađe, to jest, zidovi su bili i krov je bio, 
ali u njoj tuđi ljudi, a otac i mati od tuge za njim otišli 
u vječnost. 

Tu je sada Đorđo ušutio. I ostali su šutjeli, pa i Dra- 
goš, ali samo zamalo. Jer neka ga je pri svršetku nešto 
uštinulo pod prslučićem, i on morao da pogleda u sobu 
na svoju mamicu, što je kod lampe krpala dječje ha- 
ljine, pa je upravo mislio, da bi skočio k njoj, da je 
popipa, je li to ona zbilja još živa i zdrava, ali je jača 
bila njegova želja za Đorđovom pričom i nije mu dala 
da se od njega odmakne i — ne dao Bog — pa da na nje- 
govo mjesto stane čak Ćiro i Anica! I tako ostade. 

Osim toga bilo je sasvim naravno, da se naša djeca 
nijesu mogla niti htjela zadovoljiti ovakovom kratkom 
i suhoparnom pripoviješću. I zato otvori Dragoš ovaj 
razgovor. Potegne Đorđa za rukav i pozapita: 

— Ali Vi ste rekli, da ćete pričati, kako ste bili u 
Americi. 

— Ha, bio i u Americi, u Meksiku, u Kaliforniji. 

— Aha u Kaliforniji! A šta ste tamo radili? 

Đorđo se počeše za uhom: 

— Ha tako, bio sam tamo bolestan. 

Dragoš zine; s bolešću ne zna odmah, što će početi. 
Uto i Ćiro sastavi pitanje: 

— U Kaliforniji ima zlata. Jeste 1 ga i Vi kopali? 

Ne, Đorđo nije kopao. Ćiro nastavlja, je li bio na 
Robinzonovu otoku? Đorđo se po drugi put počeše. Sva 
je prilika, nije ni čuo za taj otok. Zato odgovori oprezno: 

— Bio sam na otoku Borneu . . . 

— Aha, — prihvati Ćiro, — to je jedan otok u Sun- 
đajskom arhipelagu. Onda ste bili blizu Indije! To je 
istom zemlja! Zar ne, čiča Đorđo, tamo ima strahovito 
velikih zmija i aždaja i slonova. Jeste li vidjeli kojega? 
Znate, imaju vam velike klapave uši. 

I na to — ama čisto nehotice — svi pogledavaju u 
Đorđove uši; jer i te su bile nekako klapave i jos je na 
lijevom visjela velika naušnica sa crnčevom glavom. 
Srećom, on to nije primijetio, samo zatrepce okom. 

Da, on je vidio i slonova i zmija i velikih guštera, 
što se zovu krokodili. 

— O krokodil! — s velikim će poštovanjem Dragoš 
i zagleda se pažljivo Đorđu u lice. — A jeste li vidjeli i 
lava i i i kita? 

— Kita? — Đorđo nešto promrsi, moglo je biti i 
da i ne. 

— Znate, — produži Dragoš, — kit kroz nos baca 
vodu visoko u zrak. Kao vodoskok. I čovjeka ce kit pro- 
gutati, da, tako je jak. Jest, istina je. Kristina je kazala. 
Zar ne, Kristina? — pozove Dragoš svoju najpouzdaniju 
svjedokinju. Ona se bila zavukla u najdalji kut kraj 


ognjišta i čistila cipele. Kraj nje iza velikih željeznih 
vrata kamina zujala i ključala u velikom kotlu voda za 
kupanje, na zidiću ognjišta smotao se riđi mačak kao 
kolač i drijemao, suđe se na policama tiho sjajuckalo i 
očijukalo s lojanicom na stolu, jedinom rasvjetom na tom 
večernjem sijelu. 

Ali Kristina se nije odazvala Dragošu, samo Ćiro 
prihvati riječ i rekne: 1 

— Idi, šta ti znaš, to je samo u bibliji kit progutao 
proroka Jonu. Kitovi ne hvataju ljude, to čine samo 
morski psi. Zar ne? Ali jeste li vidjeli ljudoždere? Ja 
sam čitao, u Robinzonu, da tamo ima divljih ljudi, što 
kolju žive ljude i peku ih na vatri pa pojedu. 

— A jeste li vidjeli, vidjeli, — zavrišti Dragoš, hoće 
da prestigne brata pa traži još žešću riječ od ljudoždera, 
ali je ne nađe. 

— Ta pustite već jednom Đorđa na miru da priča 
dalje, — opomene Anica svoju braću pa povuče Dragoša, 
da oslobodi Đorđa, kojega se bio prihvatio kao čičak. 

— A, a je li lijepo voziti se po moru? — zapita Dra- 
goš još brže bolje, prije nego što će za nj nastupiti mu- 
čanje. 

— Ha, kako kad: i jest i nije, — odgovori Đorđo i 
zasja mu oko. Nešto je na njemu i u njemu časom oži- 
vjelo, i priča poteče glade i slađe. — Lijepo li vam je, 
kad ono nema ništa unaokolo već sama voda, pučina 
sinja. Izdaleka nestaje kraj i zemlja sa svojim gorama i 
šumama, vjetar zaduhne i ponese lađu sve dalje od sva- 
kog ljudskog sela i naselja. Jedra se nadmu, i lađa kliza 
po moru kao po ogledalu. Sunce sja, zrak miriše i svega te 
prožme : milina živjeti ! A po noći istom . . . 

— Zar ni jeste po noći spavali? — nije mogao Dra- 
goš da obuzda svoju radoznalost. 

— Nekad se i spava, nekad i ne spava, kad valja 
stražu čuvati. 

— A zar na moru ima razbojnika i hajduka, da 
treba stražu čuvati? — razvaljuje Dragoš uplašene oči. 

— Može i to da bude, kakva razbojnička lađa. 

— To su morski gusari, — objasni Ćiro, 1 — zar ne, 
Đorđo? 

— A-a čuvate li stražu s puškom na ramenu? 

— S puškom baš i ne čuvamo, ono mi tamo nijesmo 
bili na ratnom brodu nego na jedrenjači. 

— Aha! Pa kako onda čuvate stražu? 

— Tako, malo hodamo po provi i gledamo, je li sve 
u redu: jesu li jedra dobro svezana, je li krmilar na 
svome mjestu — 

— Aha, da nije možebit zaspao . . . 

— Da, i onda sjednemo ili gdjegod stanemo pa gle- 
damo na more, je li mirno i ne dolazi li kakav tuđi brod 
ili gledamo na nebo, kako se razapelo uokolo, naokolo 
kao crna modra čoha, a po njoj zvijezde sjajuckaju, kao 
da su od srebra, čisto nekad čuješ, kako zveckaju . . . 

— Aula! čudi se Dragoš. 

— ... brojimo ih i pitamo, koliko može biti sati noću, 
najposlije mislimo, kamo ćemo stići i što sada rade naši 
u dalekoj domovini pa se molimo Bogu za sretan put i 
sretan dolazak . . . 

— Aa jeste li kad pali u more? — pita neumorni 
Dragoš. 

— Hvala Bogu, desilo se i to, čak i po nekoliko puta. 

— A — jeste li se utopili? — ne mogaše Dragoš da 
prešuti. 

- Juh, kako ludo pitaš, — rekne Anica. — Vidiš 
da je živ i zdrav. 

Dragoš vidi. Ali hoće još nešto da zna: 

— Ii jeste li se jako bojali, kad ste pali u more? 


— Šta bih se bojao? Ne bi ništa ni koristilo. U Bo- 
žjoj smo bili ruci. A znalo je biti i mnogo strašno, a onda 
nije bilo nikako lijepo. Kad je tišina s malim vjetarcem, 
krotko je more kao umiljato janje, ali kad se naljuti i 
razbjesni — onda Bože pomozi! Dižu se valovi kao gora 
visoki, voda se pjeni i bije lađu, diže je navrh vrha i 
baci je kao ljusku u crne dubine, veslačima i kormilaru pu- 
caju žile, puca srce od strave. I nema tu pomoći druge: upri 
ruke u vesla, a dušu preporuči Bogu, pa što bude. Nekad 
se sjetiš svojih kod kuće, kako će te uzalud čekati, ne do- 
čekati, kad te pokrije debela vodurina zauvijek. I bude ti 
žao ostaviti svijet, izmoliš Očenaš i čekaš posljednji čas. 
I dovalja se grdan talas, stijena vodena do neba, ispopri- 
ječi se pred lađom crna i teška kao napast, urliče straho- 
vito i — onda se obori na lađu, poklopi je, progutne je . . . 

— Jao! — vrisne Dragoš. — A šta je onda bilo? 

— I ne znaš više za sebe . . . 

— A kako ste onda? — prihvati Dragoš nit priče, 
da se ne bi prekinula. 

— Dobro, Bogu hvala, — nastavlja Đorđo. Pomogla 
Bogorodica i sveti Nikola. Digao me talas i ja zaplivam, 
borim se, voda me baca amo tamo, igra se mnome, kao 
slamkom. Nekako namjeri me sreća na izvrnut Čamac, 
a to na njemu zajahao jedan od drugova mornara. Pop- 
nem se do njega i tako vazda gotovi, da nas voda iznova 
ne pograbi i ponese, dočekasmo zoru. Onda nekako okre- 
nemo čamac, sjednemo unutra i rukama grabimo vodu 
iz njega. Našoj jedrenjači ni traga ni glasa. Život smo 
za čas spasli, ali šta smo mogli bez vesala, premda je 
oluja prestala i more se umirilo? 

— Pa da, i to je upravo tako bilo i s Robinzonom! 
— uspe Ćiro. — I kako ste se onda spasli? 

— Sjedili smo tako u čamcu i ljuljali se bez cilja po 
moru i nijesmo znali, na kojoj smo točki globusa. 

— Aula! Globus — to je ona velika zemljana kugla 
u školi, je li tata? — vikne Dragoš. — Tamo su napi- 
sane sve zemlje, a gdje je more, nema ništa. Ali sad pri- 
čajte dalje! Kako je još bilo? 

— Da, i sad se pomalo i razvedrilo i sunce priždilo. 
I ako smo prije trpjeli od zime i vode, sada nas je po- 
čela moriti glad i žeđa. Tri smo dana tako lutali po moru 
bez mrvice jela i kapi vode . . . 

— Pa zar more nije voda? — začudi se Dragoš. 

— Idi, zar ne znaš, da je slana i da se ne može piti? 
— učila seka Dragoša. 

— Pa kako ste onda ostali živi? 

— Eh, jedva. Počeli smo već gristi i haljine. Moj 
drug htio skočiti u more da umre. Sad sam ja tražio po 
svim džepovima, što bih mu mogao dati da grize. I na- 
đem na dnu postave od kaputa mrvicu kruha, komadić 
kore. Ja mu je dadnem i on ju je tako lakomo pograoio 
zajedno s mojom rukom, da me je ugrizao za prst i ja se 
odmah od bola srušio na dno barke, tako sam bio oslabio. 

— A onda, onda? — bez daha pitaše Dragoš. 

I Đorđo je nastavio, kako je u taj najstrašniji čas 
nadošla talijanska lađa i primila iznemogle brodolomce. 
Đorđo je zapao u tešku bolest i mnogo dana nije za sebe 
ništa znao. Kad je došao k sebi, našao se u bolnici, u 
gradu Genovi. Istom malo pomalo sjetio se svega i bio 
veseo, što je na kopnu i što će naskoro moći vidjeti svoju 
domovinu i zavičaj. I sjetio se, kako je pred petnaest go- 
dina ostavio oca i majku i jako ih ucvijelio, jer je otišao 
preko njihove volje. Bio je onda dječak od četrnaest go- 
dina, a sada se vraća kao zreo momak. Što je bio željan 
doma i roda! I hvala Bogu, ne dolazi ni on praznih ruku; 
što će se obradovati starci njegovi, kod pred njih istrese 


svoje prištednje! Bit će im, dok žive! Uto se sjeti, ta 
gdje su ti novci? Zar ih on nije uvijek pomno krio u nje- 
drima, u kožnoj vrećici o uzici oko vrata? A sada ni vre- 
ćice ni novca — ništa. Pita Đorđo bolničara i sve ostale, 
što su tamo bili, ali nitko ništa ne zna o kakovim nov- 
cima. 

Sad se Đorđo strašno rastužio. Dakle — došao, kako 
i pošao: pusta sirotinja, prosjak! Ili izgubio, ili ga okrali. 

Kad su ga otpustili iz bolnice, stao na ulicu, i nije 
znao, šta će, kuda će, kako li će. Srećom namjeri se u 
luci na svoga druga brodolomca. Bio je — Bepo se zvao, 
— začudo dobro obučen i pri novcu. On ga pozove u 
jednu krčmu i tamo ga pogosti ručkom. »Ti si meni jad- 
nom mrvicom kruha spasao život, zato sam ja tebi du- 
žan zahvalnost«, reče i pozove Đorđa, neka pođe s njim 
u tvornicu, tamo će biti posla i za nj. Ali Đorđa vuče 
srce kući više nego ikada. — »Pa šta ćeš i tamo?« pitaju 
ostali gosti, što su se tamo skupili, sve radnici i mornari, 
Talijani. »Bit će skoro rat s Austrijom, i treba da su svi 
Talijani kod svoje kuće«. Onda im Đorđo odgovori, da 
on nije Talijan, nego Hrvat iz Istre. Sad se oni nasmiju: 
»Pa Istra je talijanska zemlja, i mi ćemo je osloboditi, i 
nju i Dalmaciju i sve otoke!« Tu se Đorđo jako rasrdio 
i rekao, da oni ne misle osloboditi, nego oteti. »Pa to je 
isto!« smijali su se oni još više, »otimljemo svoje!« 

— Gle, kako su bezobrazni, — uplete se sada i Anica 
u pričanje. Sva je kipjela od gnjeva na te Talijane. 

— Da, ali ima i čestitih među njima, — uzme Đorđo 
braniti protivnike. — Tako je i moj drug Bepo bio meni 
dobar. Da nije bilo njega, bio bih već onda nastradao. 
Momci nijesu prestajali zadirkivati, grdili nas i našu 
mornaricu, da ne vrijedi ništa, bijedne ribarske barčice, 
i da će ih jedna jedina talijanska oklopnjača sve podušiti 

u more. Ja sam naravno planuo i došlo je do tučnjave, 
pa bi me sigurno izboli na mrtvo ime, da me nije Bepo 
branio i najposlije izbavio. Onda mi je kazao, da je za 
mene najbolje, da odem kući. Nađe jedrenjaču iz Trsta, 
najmim se tamo za mornara i tako stignemo za četrnaest 
dana u Trst. No čim sam stao na kraj, kadli me pograbe 
i ture u vojnike. Otpremili me u Pulu — to je naša ratna 
luka — i tu sam učio i vježbao se tri mjeseca. 

Naravno, sad je Dragoš htio da zna, kako se to 
Đorđo vježbao, da li puškom i bajunetom ili i topovima 
i kako još. 

No a Đorđo lijepo tumačio, kako uče rastavljati to- 
pove i opet sastavljati, čistiti, da se sjaju kao sunce i 
tako se pripravljali za rat. 

• — Rat! — Dragoš se malone uduši od te riječi, tako 
mu je napunila usta. S poštovanjem se zagleda u Đorđa 
i rekne: 

— A kako je onda bilo u ratu? Jeste li pucali u 
Talijane? 

— Ni jesmo baš ni odmah. Mornarica je još bespo- 
sleno ležala u luci. Čuli smo, da je počeo rat s Prusijom 
i da su nas tamo potukli. Ali kad smo pobijedili u Lom- 
bardiji kod Kustoce, onda je bilo veliko veselje. Jer tu 
je bila vojska gotovo od samih Hrvata, mojih zemljaka 
iz Istre i Dalmacije i tamo su se odlikovali naši generali 
Rodić i Marojčić, i svi su nam naši starješine govorili, da 
ćemo i na moru pobijediti zastalno i utvrdo, jer nas je 
bila većina Hrvata i u mornarici, a Hrvati su od starine 
junaci. 

— Ura! To je istina, — zavrišti Dragoš. — Ja znam 
još mnogo junaka! I Nikola Zrinski bio je velik junak i 
Jurišić i Jelačić ban! 

— Na kojem ste bili brodu? — prekine tata Drago- 
šev zanos. 


— Bio sam na »Kajzeru«, — odgovori Đorđo. — Nov 
i sjajan brod sa dvadeset i dva topa . . . 

— A joj! — čudi se Dragoš. 

— ... i na njemu nas oko hiljadu momaka, malone 
svi Istrani i Dalmatinci — stara junačka krv. Devetnae- 
stog srpnja dobijemo zapovijed, da se spremimo, da se 
vatre zapale pod makinom i da se dignu sidra. Onda za- 
vihore barjaci na lađi, muzika zasvira, svima srca igraju, 
momčad zapjevala. Znali smo, da je talijanska morna- 
rica pred Visom, da je otok u velikoj nevolji i da mu 
treba pomoć. Kad mi blizu, a to prvi put ugledasmo tali- 
janske lađe. Odmah su nas htjeli opkoliti. Ali nas nije 
strah. Bili smo željni da se pobijemo s dušmaninom, što 
nam hoće da otme našu lijepu Dalmaciju i kršnu Istru. 
Ne damo! vikali smo svi. 

— Svi smo samo gledali u »amiraljicu«, prvi naš 
brod, koji je zapovijedao čitavoj mornarici. I odavle 
dođe znak, treba da se navali: Trube zatrubiše, muzika 
zasvirala a zapovjednici zaviknuli: »Vatra!« U jedan hip 
zagruvalo iz hiljadu topova, vatra se prospe, dim za- 
kulja, lađa se potrese — misliš, sudnji je dan. I tako je 
sada išlo redom bez prestanka, bez oduška. Topovi se 
pune i pale, jedan drugome dodavaj tane za tanetom, 
samo gruva, trese, zviždi, čisto ne znaš više za sebe, niti 
znamo, kamo pogađaju naša tanad. Samo kad bi se na 
čas razišao dim, svi gledamo na admiralsku lađu, i tu 
stoji naš Tegethof na kapetanskom mostu i gleda, kako 
se razvija boj. Ne boji se, da bi ga moglo pogoditi tane 
neprijateljsko! A ne bojimo se ni mi, makar je bilo i u 
nas ranjenih i mrtvih. Krv se cijedila s prove, čuli se 
jauci i zapomaganja, zovu majku svoju u smrtnom 
času . . . 

— Ne mogu ja sve tako ni da pričam, kako je bilo, 
— nastavi Đorđo iza male stanke, za koje nitko, pa ni 

Dragoš, nije našao riječi od silna uzbuđenja. — Na nas 
redom navaljuju tuđe lađe, hoće da nam zarinu gvoz- 
dene kljunove u utrobu; već nam topovima potrgaše jar- 
bole i razni ješe dimnjak. Kugle kao dječja glava uda- 
raju i smrskaju dva naša topa i topničare, pogode kor- 
milara. To je bio svršetak svijeta! Svak se samo čudio, 
što je još živ! Sad, kad je naš zapovjednik vidio, da nam 
više nema spasa, da moramo propasti, naredi, da se svi 
pružimo potrbuške po provi, i topničari zapale sve to- 
pove najedamput. Nikada — ni za brodoloma — ni jesam 
doživio takvu tresku i lomljavu kao sada. Kao da se pro- 
lomilo nebo i more i sve ispremiješalo. Ostali smo gluhi i 
slijepi. I da se nijesmo prihvatili za bilo šta čvrsto, tre- 
šnja bi nas sve bila pobacala u more kao pljevu. A more 
se pjenilo, kuhalo, šibalo i gutalo, štogod je dohvatilo. 

— No, a šta je onda bilo? — plašljivo pozapita 
Dragoš. 

— No sad su naši topovi očistili put pred nama i mi 
smo mogli da se zaklonimo s našim brodom. Bio je do- 
duše ranjen jako, ali još živ . . . 

— Kako je mogao brod biti ranjen i još živ? — pre- 
kide Dragoš nit priče. 

— Ta šta se vazda pleteš? — prekori seka bracu. — 
— To se eto tako kaže. 

— Da, živ, — proslijedi Đorđo, — vesela mu majka! 
Zakitili smo ga najvećim zastavama, vikali »živio!« i upu- 
tili se u višku luku, da otpočinemo od teška posla. 

i — Ii jeste li bili ranjeni? — pipne Dragoš Đorđa 
po drvenoj nozi. 

— Bio sam, naravno, ali sam u početku jedva i osje- 
tio. Istom kad sam bio na miru, počela rana boljeti, mo- 
rao sam ležati u lazaretu. Tako ni jesam mogao gledati, 
kako se nastavljala bitka na moru, samo sam slušao od 
drugih, koji su čitav boj vidjeli s otoka. Još su se dugo 



bili topovima naši i talijanski brodovi, ali na posljetku 
naši su pobijedili. Naša je admiralska lađa posred sri- 
jede presjekla najveću talijansku oklopnjaču — »Re 
d’ Italia«, to će reći »Kralj Italije« — pa je odmah u nju 
provalila voda i za malo časova lađa potonula u more i 
s njom se udavilo sve živo, što je god na njoj bilo — 
okolo četiri stotine ljudi! 

— Jao! — zajaukne Anica i zaklopi rukama oči. — 
Siromašni ljudi, i svi se udavili? Strašno, grozno! — I 
zaplače Anica od smilovanja. 

— Htjeli su naši s drugih lađa da pomognu spaša- 
vati utopljenike, ali ni jesu im dali, jer su još uvijek le- 
tjela topovska zrna sa svih strana kao tuča, da se pravo 
nije ni znalo, jesu li bila naša ili neprijateljska. 

— I je li sada rat bio gotov? — zapita Dragoš, pošto 
se malo povratio od svog stravičnog zanosa. 

‘ — Nije još, ali nije više dugo ni potrajalo. Istom 
oko dva sata popodne zazvonila su zvona na svim crkva- 
ma u Visu za znak, da je bitka svršena i da smo s Božjom 
pomoći pobijedili. 

— Da, — javi se sada i tata sa sobnih vrata, — či- 
tali smo onda po novinama o divnom junaštvu naših 
Hrvata i kako je Nikola Krković čak strgao zastavu 
s jednog talijanskog broda i donio admiralu Tegethofu. 
Tako su doista dalmatinski ribari pobili gvozdene tali- 
janske gorostase. 

— Živjela Hrvatska! — zagraja Dragoš. — Da sam 
ja tamo mogao biti! 

— A ja bih htjela, da više nikada ne bude rata, kad 
toliki ljudi moraju zaglaviti, — ražali se Anica. 

— I sad nam još kažite, kako je bilo dalje? — po- 
grabi Dragoš drvosječu za rukav, kad se ovaj dizao, da 
će otići. 

— Mnogi su se tu odlikovali, čitalo se po novinama, 
— rekne tata. 

Đorđo duboko odahne, tako da su mu se prsa nadula 
kao mijeh. Onda turi ruku polako u njedra, izvuče kožnu 
vrećicu i uza silnu napetost izvadi okruglu sjajnu stvar, 
pruži je tati i rekne od uzbuđenosti promuklim glasom: 

— Ovo sam j a dobio, gospodine. 

Svi se zapanjili u tom svečanom času. Tata čita: »Za 
zasluge«. 

— No, to je vrlo lijepo, čestitam, lijepa i vrijedna 
uspomena. 

Medalja išla od ruke do ruke. Najposlije stigne i do 
Dragoša. On je primi s najvećim poštovanjem, okreće 
je okolo naokolo i onda otide Kristini: 

— Kristina, vidite samo, kako se sja — pravo zlato! 

Ali — Kristina ne gleda. Sakrila lice za ubrada- 
čem i svjetla cipele. Ponešto razočaran zbog ovog nehaja, 
Dragoš vrati medalju Đorđu. 

— I sada ste mogli ići kući mami i pokazati joj, što 
ste dobili, zar ne, dragi Đorđo? 

Na to pitanje Đorđo očito nije bio spreman, jer mu 
iznenada utekne jedna debela suza iz oka pa se spusti 
niz obraz na bradu. Obori glavu i rekne tiho: 

— Kad sam došao kući u svoje selo, nikoga od svoga 
roda nijesam više našao u životu. 

— A gdje su bili? — pita Dragoš čisto zaplašeno. 

— Pa pomrlo sve . . . 

■ — I vaša mama i vaš tata? — Dragoševe oči sve po- 
staju veće. 

— Da i braća i sestre, a u mojoj kući udomili se tuđi 
ljudi. I ja sam se sada istom morao s njima parničiti zbog 
svoga jadnoga imanja. Stvar se dugo otegla, kad mi jed- 
noga dana ponude, da se nagodimo i zašto bi se svađali? 

Neka se nastanim s njima pa ćemo živjeti zajedno i u 
prijateljstvu. Bila su tu dva momka i nije se pravo znalo, 
čime se bave. Povedu me jednom u krčmu, kao tobože 
da se pomirimo i tamo su mi dali da pijem. Ja ne znam, 
kakovo je to bilo vino, i kao da i nije bilo naše domaće, 
jer mi je odmah udarilo u glavu. A bio sam ja naučan 
piti, ali nikada se nijesam opijao. Bilo je tamo još mnogo 
ljudi i momaka, a skoro sve Talijani. Najednom stanu 
razgovarati o ratu i jedan je rekao, da mi i nijesmo po- 
tukli Talijane kod Visa, jer otkuda onda da je Austrija 
morala Italiji predati Mletke i Milan i čitavu Lombar- 
diju, ako je ona dobila bitku? Ja sam se na to jako raz- 
ljutio i kad su još stali grditi Hrvate, stanem oko sebe 
kao bijesan mlatiti i udarati, i došlo je do strašne tuč- 
nja\e i ja ne znam, kako se svršila, jer sam se poslije 
našao na cesti sav isprebijan i polumrtav. A bilo je i 
— mrtvih glava . . . Bog da prosti grijeh . . . Dugo sam bo- 
lovao u bolnici i kad sam izišao, ostao jadan, bez jed- 
noga oka i jedne noge — bogalj nevoljni. Odonda se 
odrekoh pića zauvijek! 

Srećom — ako je za mene uopće još i bilo sreće 
na svijetu — moja se parnica dobro svršila, no meni je 
dojadio život u rodnom selu, prodam ono svoje sirotinje 
i uputim se u Ljubljanu, lu sam ostao, dok sam imao 
novaca, a onda sam morao da se latim kakova posla, da 
preživim. Poznao sam se s jednim drvarom Slovencem, 
i on mi ponudi, neka s njim pođem u Slavoniju, tamo 
ima dobre zarade u šumskoj sječi. Tako ja pošao niz 
Dravu — splavom, — što je vozio jelova stabla, ali u 
šumi nijesam mogao dugo ostati, jer mi je posao bio pre- 
težak zbog moje bolesne noge. Uputim se tako ovamo u 
grad i odonda siječem po kućama drva. I to je, s vašim 
oprošten jem, moja povijest, — završi Đorđo i digne se, 
da pođe. Dragoš je još pokušavao da ga zadrži, ali se 

sada javi mama, da je već kasno. Đorđo je umoran od 
posla, a djeca treba da se kupaju pa onda da legnu. 

— I sada ćete ostati uvijek kod nas u gradu, dragi 
Đorđo, — vrisne Dragoš i prihvati drvosječu za ruku, i 
sjeći ćete uvijek naša drva i pričati nam još mnogo, 
mnogo. Zar ne, da hoćete? 

Đorđo ustane i ravno se uspravi pred tatom, kao da 
stoji pred svojim generalom, pa rekne smjerno: 

— Gospodine, hvala na velikoj dobroti, što ste mi 
udijelili u ovoj čestitoj kući. I neka im Bog stostruko 
naplati. Živi bili i gospoja i djeca Vaša! 

Počne opraštanje s drvosječom. Nitko za čitavo vri- 
jeme nije svrnuo pažnje na Kristinu. Nitko nije vidio, 
sluša li i kako sluša čudnu priču o stradanju i nevoljama, 
i kako je pričanje ulazilo u dvore njezine duše. Maramu 
je duboko navukla nad licem, jedva se vidjelo nešto pod- 
bratka. Ruke je sklopila u krilu, — reko bi čovjek, za- 
spala je, pošto je bila svršila onaj divni niz sjajno osvje- 
tlanih cipela. No ona nije spavala. Između bezbroj Oče- 
naša, što ih je u sebi nanizala, proverao se život jednoga 
čovjeka samotnika i stradalnika kao crvena žica kroz 
niz bisera, trnjem opleten. Nitko, pa val jada ni Dragoš 
sa svojom bujnom maštom, nije tako živo proživljavao 
i suosjećao patnje i bijedu čovjeka u borbi s čovjekom 
i s prirodom kao Kristina, priprosta služavka. Nekad se 
potresla kao u groznici, kad su morski valovi proždirali 
ljude i brodove, a jadni se brodolomci hvatali slamke, 
krhke daske, pod njima zijevale smrtne provalije i hi- 
ljadu smrti prijetilo; odlanulo joj je, kad su se sretno 
izbavili i stigli u domovinu. Ali onda iznova bijeda i naj- 
strašnije od svega zla: rat i ubijanje. Teče krv, topla i 
rumena i s njom istekli toliki životi, ucvijelile se tolike 
majke za sinovima, uzalud čekajući, da se vrate! I neka 
se napokon i svršilo, neka im i zvonjava i svirka — može 

li išta i ikakva slava oživjeti sinove majkama, braću se- 
strama, muževe ženama, pa bili tuđi ili naši? Zar bol i 
tuga za svojima ne tare i boli jednako i prijatelja i ne- 
prijatelja? 

Nitko nije vidio — i ne dao Bog, da vidi! — kako 
se Kristini ispod marame cijedila kap za kapljom i kao 
potočić salijevalo se u pršnjak. Ona stišće ruke i mrsi 
nečujno vruće i predano: 

Smiluj im se, Boze, i majka Božja, Oče naš koji 

jesi ... 

U pršnjak se salijevaju slapovi. Glava klonula sve 
dublje. 

Kristina je zaspala, — uzvikne Anica, 
pošto svi ustadoše . . . Ali Kristina nije spavala, ona je 
samo sanjala . . . 

Tata Đorđu pruži ruku: 

— Hvala vam, dragi Đorđo, na Vašemu pričanju. 
Nadam se, da su moja djeca nešto iz njega i naučila. 

A mama, rukujući se s drvosječom nadovrgne toplo 
i uv jerl jivo : 

— Mnogo ste prepatili, ali dat će Bog, pa će i Vama 
osvanuti bolji dani. 

Onda navale i djeca, da se oproste s Đorđom, a Dra- 
goš će ga ispratiti na vrata, makar je već bio debeli mrak 
napolju. Kristina nosi za njima svijeću i ključ. 

Za Đorđom se zaklope vrata. Dragoš za njim vikne: 
Dođite skoro opet, dragi Đorđo! 

Kroz široku vezu orio se tutanj drvene noge, ključ 
u bravi spokojno škripne i kao da je tiho ponovio ma- 
minu proročku riječ: ... »I vama će jednom osvanuti 
bolji dani« ... 


113 


Bogorodicine trešnje 8 


KRISTININA UDAJA 

Bilo je nekako na svršetku ljeta, kadli se nešto dogo- 
dilo, čemu se nitko živ ne bi nadao. 

Stane ti vam Kristina pred mamu pa odjednom bez 
priprave, bez okolišanja, onako kao iz neba pa u rebra — 
otkaže službu. Prosto otkaže službu. Kao da je to kakva 
svagdanja stvar. Mama se zapanjila. Kuća se zapanjila, 
zapanjilo se i suđe kuhinjsko, i ono drveno i zemljano, a 
gvozdeni lonci čisto zveknuli od čuda. Nitko ne može da 
vjeruje, da shvati, kako bi to moglo biti, da se rastanu 
s Kristinom, pošto je mirno i vjerno provela tolike godine 
u porodici, dijelila s njom i dobro i zlo, i radost i žalost. 
Ne, i mama i svi drugi mislili su stalno, da kuća uopće više 
ne može ni da stoji bez Kristine i da se nikada ne će rastati 
s njome. 

I sama se Kristina prepala, pošto je kao iz puške izba- 
cila one kobne riječi. Stoji oborene glave, među prstima 
gnječi krajeve svoje pregače i izgleda, sama se čudi, otkud 
joj ona nenadana hitrina, kojom je izgovorila svoj otkaz. 

— Kristina, duše ti, govori, zašto odlaziš? Šta ti nije 
pravo u nas? — pitala napokon mama. 

Kristina gnječi i mijesi pregaču, još dublje obori 
glavu i najposlije rekne tiho i stidno: 

— Promijenit ću se, ako bude volja božja. 

— Kako ti to misliš? — čudila se mama još više. 

Kristina se još jače smete. Uznemiri se, u licu poru- 
meni i jedva ispenta: 

— Udajem se. 

Kristina se udaje! Kao da je top zagruvao, tako dje- 
lovahu ove riječi. Na sve bi se prije došlo, samo ne na to, 
da bi se Kristina ikada udala. Ta zar nije bila svima 
»stara« Kristina. A zar se stari ljudi udavaju ili žene? 

— A za koga, ako Boga nađeš? — pita mama i zalomi 
rukama. 

— Za, za . . . Đorđa ... 

— Drvosječu? 

Stišalo se naokolo. Čula se para, kako siče pod po- 
klopcem i ciči kapajući na vruću ploču ognjišta. Kristina 
po staroj navadi brzo k ognjištu pa izmakne lonac na 
kraj a sebe iz prve neprilike. 

— Kristina, Bog s tobom, — mama će, pošto se malo 
povratila od toga drugoga čuda, — ta on je star, jednook, 
bez jedne noge, siromak drvosječa! 

Da ste sad vidjeli Kristinu! Iznenada kao da je na- 
rasla. Junači se, podlakti se pa stane — onako i o panj i o 
kam — da drobi riječi, sve jedna preskakuje drugu. Valjda 
što je živa nije toliko riječi najedamput izgovorila. 

— Šta će biti star? A zar sam ja mlada? Što je 
jednook i bez jedne noge? Zato su u mene i dva zdrava 
oka i dvije čitave noge. I ako je siromak drvosječa, i ja 
sam siromašna sluškinja. Ali u nas oboje po dvije su 
zdrave ruke, pa kad se slože u poslu, hranit ćemo se po- 
šteno i oda zla braniti. 

— A kada ste se to sporazumjeli? — pita mama, pošto 
se malo razabrala od prvoga iznenađenja. 

— Pa što će tu puno sporazumijevanja? — odvrati 
Kristina. 1 — On siroma, ja sirota, on sam kao prst na 
svijetu, ja bez ikoga svoga. Bit ćemo zajedno manje sami, 
imat ćemo jedno drugo, pa ćemo znati, čiji smo — svoji 
pa božji. 

* 

Ali mami nikako još ne ide u glavu, da se treba odreći 
Kristine, dobre vjerne sluškinje. Još pokuša jurišati na 
njeno srce, ne bi li je odvratila od lude — kako je mama 
u sebi nazvala — udaje. Zato reče potiše: 

— Kristina, ali on je ružan. Gdje su ti oči? 

Kristini lice preplane kao vatrom poljeveno. Ojunači 
se ona ponovo i oslobodi se danas po drugi put. Stane na- 
sred kuhinje, ruke sklopi, a oči joj zasjaše zanosom. U po 
plača, u po smijeha reče, zapadajući u jezik svoga dje- 
tin jstva : 

— Pani milost, prosim ih, na što će nam ljepota? Od 
nje čovjek ni sit ni pijan. Ljepota tijela vražja je zamka. 
Ali pani milost, — dovrgne tiše i čisto tajanstveno, — on 
i nije ružan, ne nije, on je lijep, jer mu je duša lijepa. On 
je dobar i čestit. Mala su frajlica odmah rekli, da je on 
dobar. A što je dobro, to je i lijepo. Ružan je samo iz 
vana, ali iznutra je sjajan i bijel. Jest, vjerujte mi. Djeca 
i psi znaju, koji je čovjek dobar. Zar mu naša djeca nijesu 
prilazila od prvoga dana? 

Tu Se sada više ništa nije dalo kazati do amen. Te će 
mama uzdahnuvši: 

— Pa neka je sretno i od Boga blagosloveno. Zaslu- 
žili ste oboje. 

— Hvala im za ovu lijepu i dobru besjedu, — zaplače 
sad Kristina u sav glas i priđe mami, pa joj poljubi ruku. 
— I hvala na svemu, pani milost, bilo mi je lijepo u nji- 
hovoj kući i mislila sam, da se više s njom ne ću za života 
rastati. Ali kad je suđeno . . . 

Eh, šta ćemo, kad je suđeno! pomisli i mama i sa 
zebnjom se zagleda u one dane, što će doći iza Kristinina 
odlaska. Gdje naći ovako pouzdano, čestito čeljade i po- 
moćnicu u mnogobrojnim beskonačnim kućnim poslo- 
vima? — 

Odmah naredne nedjelje osvanuo Đorđo u stajaćem 
odijelu i što je bolje znao dotjeran, da se prikaže tati i 
mami kao vjerenik. Dolazio je kroz šest tjedana ovako 
svake nedjeljice popodne po Kristinu. Ona se dakako 
puno žurila poslom, da on ne mora čekati. Ali više puta 
ipak je još bila zabavljena ili kuhinjom ili oblačenjem. 
Onda on sjedne na stolicu kraj prozora, i odmah mu se i 
nađe društvo. Skupe se oko njega djeca, ako su bila kod 
kuće, te čika amo, čika tamo, pričajte, te nema se kuda, 
već odgovaraj na stotine pitanja dječjih i dječinskih, koja 
se svaki put ponavljala, ali djeci nikada ne dosadila. 

Onda odu oboje zajedno u crkvu na blagoslov, a 
poslije malo se prošeću po gradu. Ali najčešće vrate se 
kući, sjednu kraj ognjišta pa se razgovaraju o svojem bu- 
dućem životu. Djeci se onda branilo ulaziti u kuhinju, da 
ih ne bune. 

Kad je došlo vrijeme, počelo pripremanje za pir. 
Najprije su tu po kuhinji vazda nekakve hrpe bijela 
platna i ruha, i kadgod Kristina dospije od kućnog posla, 
prihvati se igle pa šije. A i mamina mašina pokadšto po- 
maže, jer ide brže a i ljepše. U dvorištu se živad umno- 
žak za gusku, dvije patke i tri purana. Mama doduše veli, 
šta će tolikoga peciva za njih nekoliko svatova, ali Kri- 
stina primjećuje, da se samo jednom u životu udaje i onda 
neka nitko u svatovima ne gladuje. Ona ih s najvećom 
pomnjom hrani i nadzire, neka se što bolje ugoje i utove. 
Onda dođu na red kolači. Tuku se orasi, grožđici se trijebe, 
jaja se mute. Sva kuća miriše od slatkoga peciva kao na 
Božić. 

Tako u tom poslu dođe i dan vjenčanja, nedjelja pred 
samu svetu Katu. 

Uto se dogodi nešto sasvim nepredviđeno, nečuveno, 
strašno. Kristina onu noć nije spavala. To će svak razu- 
mjeti. Jer tu sada počinje za nju sasvim nov život i treba 

zato mnogo mnogo da se misli i premišlja i osim briga, kako 
će se sve udesiti, da svadba prođe kako treba i svadbenici 
da ne ostanu na sramoti. I jer je i onako htjela rano ura- 
niti, nije joj bilo puno stalo ni da zaspi. Već oko dva sata 
ustane, načini vatru, pristavi vodu i uputi se s fenjerom u 
mračno dvorište, da zakolje živad pa da je onda do jutra 
očisti, uredi i odnese kumovima, tamo pred gradskim vra- 
tima, gdje će se obdržavati svadbena gozba. 

Ništa zla ne sluteći, uđe u drvarnicu, gdje je stajao 
kokošinjac, kad al ima šta vidjeti ili zapravo ne vidjeti: 
Nema ni jednog živog perca, kamoli guske ili purana! Kri- 
stina misli, da je vara kakva zla sanja. S fenjerom traži 
po svim zakucima, za drvima, u drvima, razbacuje cjepa- 
nice — ništa. Praznina, tišina, pustoš! Ode na dvorište. 
Tumara s fenjerom po noćnoj pomrčini, pretražuje, ruje, 
zove, da zove u po glasa, jer se i u ovoj najvećoj nesreći 
sjetila, da je noć i da se ne smije vikom buditi čeljad. Ode 
i na vrata, ulaz zaključan. Ta Bogo moj, kuda se djela to- 
lika živad? Odletjela? Ukradena? Poklana? Istina, kad je 
počelo svitati — a Kristina je tražila sve do kasnoga zim- 
skoga jutra i sve u nadi, da će odjednom ipak čuti, gdje će 
zapijukati, zapućkati, zagakati iz kakova kuta, iz kakve 
rupe, makar i iz same zemljice, ali samo neka se javi, da 
je živo, da je tu — kad je mogla malo da razabere očima, 
ugleda na kapiji blato, kao da se netko penjao. Te sad 
otključa, pa napolje na ulicu, pa po čitavom praznom, 
mrtvom gradu: ništa, ni crva ni strva, kamoli svadbena pe- 
civa. Sad šta će? Kad je već blizu gradskih vrata, ona se 
prošulja pored zaspale straže pa u srećom otvorenu krčmu 
kod Bijele patke, probudi kumicu, pa joj se potuži, što se 
dogodilo i da je ostala na sramoti poradi svadbena peciva. 

Kuma ju je odmah razumjela, utješila i obećala, da 
će ona već providjeti. Srećom ima u njih dva odojčeta i 
nekoliko pilića, a naći će se negdje i purica ili patka. 


Kristina poleti natrag kući i tu samo Što joj nije pala 
kap od zaprepašćenja: kako je otišla, tako je ostavila svu 
kuću nezaključanu, nezabravljenu, mogli su je orobiti i 
opljačkati odozgo dodolje, i još je na ognjištu ključala 
vrela voda kao — Bože prosti — kao u lokomotivi. Na 
sreću nitko ništa nije primijetio, sve je još spavalo mirno 
ne sanjajući, što se svašta desilo toga za Kristinu tako 
važna dana. 

Naravno, i bilo je onda pitanja i razgovora i čuda i 
smijeha, jer kad koga stigne kakav kvar, ljudi nesmiljeni 
često se smiju. Glavno je, da je glava ostala čitava. A 
ovakve male neprilike o svadbenom danu čak slute na 
dobro i znače sretnu budućnost, — gatale neke mudre su- 
sjede Kristinine, kad su saznale za tu neobičnu otmicu 
živadi. 

Poslije toga razvijali su se događaji svojim prirodnim 
redom. Vjenčanje bit će odmah popodne iza večernjice. 
Obukla se Kristina u onu svoju svečarsku haljinu, koja 
doduše nije bila nova, ali je čista i čitava. Latak se još 
uvijek sjao kao sivo srebro, bio bez ijedne mrljice, samo 
što je bio malo izgužvan, a to je zato, što je haljina dugo 
ležala u sanduku. Jedino bi joj se moglo prigovoriti, što 
joj kroj nije bio po posljednjoj modi. No, a zar se Kri- 
stina ikada držala mode? Nesamo što joj se ne bi pristo- 
jalo po njenu skromnom sudu, nego čak bi joj se činilo 
grijehom gizdati se kao kakova gospoja. Pa i u toj srebrno- 
sivoj, ne sasvim novoj haljini, izišla je danas — kako da 
kažem? — nekako neobična, svečana, sasvim drugo jači ja 
nego je bila u ikoji dan pred tim, svakako pristala, kao na 
kakav blagdan. A zar i nije današnji danak najveći blagi 
dan Kristinina života? 

No — treba reći, Anici se ipak nešto nije svidjelo. 
Jer što je ikada gledala svatove, vazda su mlade bile obu- 

čene u novu bijelu svilu ili u drugu kakovu finu bijelu 
haljinu. 

I Anica ne može da prešuti tu svoju primjedbu, zašto 
i Kristina nema novu i bijelu haljinu kao druge nevjeste. 

Na ludo pitanje dobije mudar odgovor. 

— A zašto trošiti novce, kad se može i bez nove i 
bijele haljine? Vjenčat će me pop i u ovoj. Ne vjenča se 
haljina, nego čeljade. 

Ali da bi i Anica došla na svoj račun, osvane do- 
skora na Kristininoj glavi mjesto obične svilene marame, 
tanka prebijela koprenica, prozirna kao paučina, i po 
njoj mama namjestila navrh tjemena debeo vijenac od 
bijela cvijeta i zelena lišća. Eh, sad je Kristina već bila 
nalik na nevjestu, — pomisli Anica zadovoljno. I čisto joj 
je neobična izišla stara njihova sluškinja pod pahuljavim 
bijelim predivom. Pa skoro ona i nije stara, to se sada 
istom i vidjelo. Okruglo lice s obrazićima kao zrele dvije 
jabuke i s visokim sjajnim čelom zasjalo pod vijencem 
kao pun mjesec. Ne može Anica da se nagleda ljepote. Pa 
pošto mama Kristini još zatakne stručak ružmarina na 
prsa i Kristina stisla ruke u nove novcate bijele i sjajne 
rukavice, a među ruke molitvenik i prebijelu maramicu, 
u tri rogi ja složenu, eh onda ni Anica nije imala više šta 
da prigovori. Nego i ona brže bolje obuje i svoje ruke u 
bijele tjelovske rukavice i zakiti zapućak bijele haljinice 
grančicom ružmarina. Po tom svak već može vidjeti, da je 
i Anica bila pozvana u svatove, a bio je bome i Dragoš, 
jer se bez njega nikako ne bi moglo. Osim toga Anici kao 
djeveruši trebao je djever, s kojim će ona ići u crkvu. Te 
tako se sve lijepo složilo i bilo bi sve i mirno, da se Ćiro 
nije iz prikrajka nekako čudnovato nalukavao na svoju 
sestru i brata, a nije se pravo znalo, je li od zavisti ili, ili 
se čak podsmijava? 

Srećom uto došao Đorđo mladoženja, kojega je 
Dragoš već nestrpljivo čekao na kućnim vratima. Isprsi 
se pred njim, kao neka vidi, kako se opremio u svoje novo 
ljetno odijelo i zakitio ružmarinom. To je Đorđo i priznao 
nasmjehnuvši mu se i pruživši mu ruku kao odraslome. 
Ali i Đorđo na se udario, što je najljepše imao. Ponovio se 
od glave do pete. Ošišao se, lice obrijao, da se sve sjalo. 
Oko vrata svezao crvenu maramu, u zapućku kita ružma- 
rina. A1 sva ta ljepota zasja istom u potpunoj krasoti pod 
blijeskom sjajno osvjetlane medalje, što je zapremila 
časno mjesto na kaputu, taman povrh srca Đorđova. Dra- 
gošu se ona učini kao zvijezda prehodnica, što na vedrom 
nebu stoji sama i na daleko se svijetli. 

S Đorđom došao je i kum s vjenčanom kumom. Mama 
ih sve podvori dobrom kavom i gugelhupfom, u kojemu je 
bilo puno grožđica i onda se svatovi upute pješice u crkvu. 
Na čelu Anica i Dragoš, onda kuma s mladoženjom i naj- 
poslije mlada s kumom. Drugi kum čekat će ih kod crkve. 
U crkvi se skupilo dosta svijeta. Ta bila je nedjelja, svijet 
dokon, a i mnogi su znali Kristinu, čestitu sluškinju, vi- 
djeli svatove, gdje idu u crkvu, pa za njima. Jer toga 
nema, tko može, pa da ne bi išao gledati, kako se dvoje 
ljudi vjenčavaju za čitav život. Tako je Kristina imala 
dostojnu pratnju i gledalaca, da bi mogla o tome pripo- 
vijedati i u kasnije dane svoje. 

No Kristina putem nije ništa ni vidjela. Čitavo 
vrijeme držala oči skromno oborene i ni u šta ne gledala 
do u zemlju pred sobom. S tim više igrale Dragoševe oči 
na sve strane, da sve dobro vide, a da i njega svi vide. Nije 
to mala stvar. Anica je osim toga kao djeveruša imala i 
posebnu službu. Neka se pomisli! Kad su mladenci morali 
da odgovaraju na pitanje gospodina župnika, hoće li da se 
vjenčaju i oboje rekli, da hoće, onda je Anica morala naj- 
prije Đorđu, a onda Kristini, metnuti na glavu malen 

zelen vjenčić, što joj ga je dala kuma, i bez toga vjenčića 
ne bi dakako bilo ni vjenčanje valjano. Zato je i Dragošu 
bilo jako krivo, da i njemu nije zapala tako važna funk- 
cija. Ali to je posao samo za djeverušu i tu se onda ne 
može ništa. 

Kad su svatovi izlazili pred crkvu, kad al dočekalo 
ih novo iznenađenje. Ovaj put ugodno. Oni na vrata, a 
pred crkvom zalomoču kola. Ha, šta kola! Kočija, karuce, 
fijaker, jedini fijaker, što je onda 1 — čini mi se — bio u 
čitavoj donjoj varoši. Dragoš zinuo s obadva oka, ne može 
da se nagleda sjajne opreme i mekih sjedala i gospodskoga 
krova od ulaštene kože. I pošto se Kristina plačući opro- 
stila od mame i izljubila Anicu i Dragoša, sjedoše svatovi 
u kočiju i zbilja se odvezoše, odvezoše kao kraljevi i ba- 
novi. To je mladencima bio kao svatovski dar od fijake- 
rista Ilije, prijatelja Đorđova. Na veliku svoju žalost falio 
je na kolima samo Dragoš. I on nikako nije razumio, zašto 
je mama zahvalila debelomu kumu, ta on je pozvao sve 
svatove, zahvalila i onda ne pustila. No dok se Dragoš 
spremao, da prigovara, zvizne bič i konji potegnu, točkovi 
zalomoču i kola odjure niz ulicu. 

Tako se Kristina udala za Đorđa drvosječu, a da joj 
sudbina nimalo nije bila huda. Huda je bila samo za po- 
rodicu, od koje se odijelila, pa se sad morala hoćeš ne ćeš 
snaći bez Kristine, kolikogod se mislilo, da se više ne može 
bez nje. Kristina pak našla svoju srećicu i bila je to prava 
pravcata srećica puna mira i blagoslova božjega. Sastalo 
se dvoje siromaka, pa jedno drugome pomaže nositi siro- 
maštvo. Urede se po sirotinjski onim, što je Kristina kao 
štedna i čuvarna ženska glava privrijedila ruha i namje- 
štaja kućnoga, a da se kuća pomalo puni drugim potrebnim 
stvarima, za to će skrbiti i marljive ruke Kristinine i Đor- 
đova nova pila na stalku, koju mu je vjerenica nabavila 
za vjenčani dar. 

Najme kućicu s dvije sobice i s kuhinjom, ali kao pa- 
metni račundžije jednu sobu opet dalje iznajme. Ta za 
njih dvoje dosta je i jedna da se griju i oda zla kriju a 
marljive ruke valjane kućanice mogu i najmanji kutak 
učiniti prijatnim prebivalištem za ljude miroljubive i 
milokrvne. 

I nikada Đorđu nije ponestalo posla. Svega ljeta i 
jeseni dan na dan sjekao je i cijepao drva od zore do 
mraka, sad na jednom kraju grada, sad na drugome. Mu- 
šterije su se upravo otimale o Đorđa, jer je on jedini od 
gradskih cjepača svaku kvrgu raščinio, bila ona još kako 
čvornata. A to je vrlo godilo osobito domaćicama. Jer 
molim ja vas, kakva joj korist od čvorugava panja, kad ne 
pristaje ni u kakvo pećno zjalo? A ima drvosječa, koji one 
tvrde i opore panjiće lukavo sakriju pod druge cjepanice, 
poberu plaću pa zbogom. Ali Đorđo nije te vrste. On svoj 
posao radi tačno i savjesno. Zato ga svakamo i zovu, i 
nekad navali posao sa svih strana, da ne zna, kako da ga 
svrši. Onda se upne iz svih sila, pila gudi, drva ciče a Đorđo 
trajnaniče, ali ne više tužno kao nekada, nego prometljivo 
i veselo i pun pouzdanja i nade u budućnost. I osobito 
spram podneva postajao je sve veseliji i pjesma bi mu 
čisto okrilatila: 

— Trajna nina ni nena, visoka planinaaaa . . . 

I još nijesu zvona svršila svoju podnevnu pjesmu, kad 
ono osvane pred njim Kristina s ručkom. Eh to ti vam je 
bilo sada veselo odmaranje i ručanje. Iz lonca se pušilo 
mirisavo jelo, čisto golicalo u nosu, a tečno je bilo — ta 
ni sam gospodin sudac nema boljega objeda, što ga zna 
skuhati Kristina. A dok Đorđo slatko ruča, Kristini je žao 
dangubiti, prihvati se sjekire, da cijepa. Vidi ona, posla 
je mnogo, pa hoće da pomaže. Đorđo brani; to nije ženski 
posao, drva su tvrda i cjepanice debele. Kad već hoće, 
neka slaže kamare. 

Kristina se smije i kaže: 

~ ^ zar ti meni ni jesi pričao, da žene u tvome kraju, 
ne sijeku samo i cijepaju, nego još i teške tovare na le- 
đima nose, sto ih u nas ni muško ne bi ponijelo? 

Doduše, reko sam ti, i istina je, — odgovori Đorđo. 
— Ali šta ćeš,^ moraju. Muškarci su rasuti po svijetu, da 
teku svoj krušac, jer nam je zemlja kršna i nerodna, pa 
žene moraju da rade sav muški posao. Na sate daleko 
vuku na plećima vodu, prte drva i druge tovare i sve se do 
zemlje sagiblju pod teretom. I tako rano ostare i ginu 
prije reda. Ali bio sam ja u Americi i tamo sam vidio, 
kako ljudi štede žene i čuvaju ih i sve teže poslove im 
oduzimaju. 

Pogleda Kristina u Đorđa i drago joj bilo, što je go- 
vorio, te pomisli, to je on tamo u Americi zar naučio pa i 
nju hoće da štedi i ne da joj ni vodu grabiti ni drva uno- 
siti, nego svako jutro prije nego što odlazi, nagrabi sve su- 
dove i napuni kuhinju drvima govoreći: 

— Ti u kući, ja izvan kuće! 

Onda se on opet prihvati pile, a Kristina slaže ka- 
mare. Tako oni rade neko vrijeme i šute. Kadli će Kristina 
u neke: 

— A šta ne pjevaš, stari? 

— A što ću pjevati, kad si ti tu? 

— Pa baš zato . . . 

Te onda malo pomalo umiješa se u svirku pile i sje- 
kire Đorđova hrapava pjesma: Trajna nina ni nena, vi- 
soka planina. 

I onda Kristina dalje misli, kako joj je Bog dao dobro, 
i ona podvostruči svoju brigu oko Đorđova dobrostanja, 
kuha mu što tečni je zna, krpa i šiva mu ruho i kuću mu 
drži u redu i čini mu je svakim danom dražom i prijat- 
nijom. 


I neka im je sobica bila i uska i niska — čak i za ljude 
nevisoke, kao što su srećom bili i Đorđo i Kristina, pa su 
mogli ispruženom rukom dokučiti gredu nad glavom, i 
neka je bila samo zemljom nabijena, ipak se čeljad u njoj 
osjećala prijatno, ljeti hladovito, zimi toplo. Naročito 
zimi. Onda čovjek svoju kuću istom pravo uživa. Svaka 
mu je stvar u njoj onda bliža i rođenija. I sve mu progo- 
vara svojim jezikom. Pogotovu kad je čovjek malone 
svaku stvarcu svojom rukom zgotovio: klupu, stol, ormar, 
krevet. Jer Đorđo se razumio u svakakve zanate, pa malo 
pomalo stesao i skalupio sav kućni namještaj, dok se kuća 
ne napuni od vrha do tala svom potrebicom. 

— Pa ti se zar razumiješ i u stolariju! — čudila mu 
se Kristina. — Zašto onda ne tjeraš taj zanat ili makar i 
tesarski? 

— Eh, to ti je tako. Nijesam izučen majstor, već ono 
malo, što znam, naučio sam u naših stolara i tesara na bro- 
dovima. Kad sam ostao bez noge, nijesam se najprije ni 
sjetio, a poslije sam bio prestar, da stanem kao kalfa u 
radnju kojega majstora. I onda mi bogalju turiše u ruke 
konja i pilu, pa sam mislio, da i nijesam ni za što drugo. 

— A sada? 

— Sada je još kasnije. Tko bi me uzeo za pomoćnika? 
A onda i naučio sam se već. 

Išlo je dalje i bez stolarije. Jer sad je i Kristina obil- 
nije počela privređivati. Ona u svojoj baščici uzgaja i 
voće i povrće, a podstanarka njezina, piljarica po zanatu, 
nosi na trg i prodaje. Nije puno, ali zrno po zrno pogača, 
kamen po kamen palača. Tko kupus sadi i krmaču hrani, 
ne boji se gladi. I doista uskoro se u kocu našlo jedno 
prase pa i drugo, uhrani se, proda se, kupi se kravica. A 
kad jednom u kojoj kući zagrokće i zamuče, onda je to 
početak blagostanja. 


A tako je bilo u Đorđa i Kristine. Očito je bio bla- 
goslov Božji nad njima, jer se radilo, štedjelo i Bogu mo- 

!; 10 - kad su se ovako Prekodan svega ljeta naradili ne 
stedeci snagom, onda se zimi može misliti i na počivanje u 
svoja četiri zida. Osobito s večera, kad se još ne pali 
svijetlo. Kristina još pomalo šuška amo tamo, sprema, i 
najposlije se i ona smiri na stolcu, primakne kolovrat pa 
stane presti. Jer u ono doba još se mogla naći preslica i 
vreteno po onim zabačenim ulicama varoši, koje najdulje 
čuvaju časnu starinu. A šta še i moglo bolje u mraku, kad 
ne Piozeš šiti, ne vidiš čitati, a tako baš sasvim bez ikakva 
posla skrstiti ruke na krilu, ne toga Kristina nije mogla, 
nikako. Inesamo da je lak posao, nego se može njime ipak 
izbiti koja krajcara, a osim toga zujanje kolovrata kroz 
tišmu večernju tako se prijatno sluša kao mala muzika, 
le tako sjedeći ili pričaju i prepričavaju dnevne doga- 
đaje, ili opet i šute pa prisluškuju, kako pucketa u peći 
vatra. Ne smeta, što je peć bila malone prevelika za malu 
odajicu i zapremila dobar dio prostora. Ali je bila lijepa, 

Zel 1 ena kao 1 1 i 7 ada . usred zime > i grijala, da je bila prava 
milina. Kao ljudi iskusni, koji su po svijetu štošta vidjeli, 
okrenuli zjalo u sobu, i time sebi načinili malo prijatno 
uživanje. Kad se drva razgorjela i dobro se žeravica na- 
grnula, onda otvore vratašca i iz njih provrvi čitavo jato 
pustih nestašnika, crvenih i žutih svijetala. Rastrče se po 
sobi pkze po zidovima, ližu grede, popnu se na visoke, 
bijelim vezenim ponjavama pokrivene krevete, prebace 
se na stol preko klupe opletene slamom, odavle odskakuću 
k ormaru za vratima pa svi zajedno skoče na ormarić, 
gdje su stajali šareni fildžani i tanjurići i pod staklenim 
zvonom od voska djetešce u jaslama, sjajuckaju se 
obijesno i vrcaju iskrice. A kad ugledaju pozlaćene okvire 
oko svetačkih slika i ogledalo na zidu, kao pomamni stanu 
jurišati i iskrešu munje i svjetluca, da je sve kliktalo. I 

onda se zalete preko bijelih zavjesa, stružu uza zeleni bo- 
siljak na prozorima, kuckaju po staklima, a ova im se 
odazovu sijevanjem kao mala sunca, jer su vazda tako čista 
i bistra, umivena i osvjetlana, i prozirna, da bi se lako 
mogao prevariti, da ih i nema. 

Najposlije se vatrometna družbica kao u čudu nađe 
među prozorima na zlatnome okviru i staklenoj ploči, 
izmami iz nje čitavo snoplje iskara i preplanu zeleni 
vijenac pod staklom i bijelu pahuljavu koprenicu, koja se 
od radosti nadula kao bijela pjena. To je Kristinin najveći 
ponos, a u čitavoj kući najveća dragocjenost: njen vjen- 
čani vijenac i vjenčana koprena. Kad ovako s večera za- 
bljesne pod jezicima svjetlašaca iz peći, čini joj se zeleni 
vijenac kao čuvar njezina kućnoga mira i sreće. I tu se 
svijetla najdulje zadržavaju, radoznalo se nadviruju i 
palucaju, dok se pusto kolo pomalo ne razvrgne i jedno 
po jedno utekne natrag u zjalo. Onda soba utone u polu- 
mračak i samo ispred pećnih vrata razlilo se rumenilo že- 
ravice, koja je spokojno đotinjavala. 

Uto kucne zvono na crkvenom tornju Gospi na po- 
zdrav, raširi svoja krila povrh grada i pozove ljude na 
molitvu i počinak. I dospije poziv i pod krovak Đorđa i 
Kristine, oboje se prekriži i tiho stanu šaptati: 

— Anđeo gospodnji navijestio Mariji djevi . . . 

I njihov se šapat složio sa zvonom i slijevao s rume- 
nilom tihe žeravice u smirenu pjesmu krotka zadovoljstva 
i predanja u providnost božju. 

Pošto prestanu zvona, oboje se nanovo prekriži i Kri- 
stina počeka, da Đorđo pozdravi: 

— Hvaljen Isus i Marija! — i odzdravi uzdahnuvši 
slatko : 

— Amen navik! 

Onda ustane, nakreše lojanicu, postavi je na stol, 
namjesti kraj nje škare za svijetnjak i pozdravivši 

8 »dobar večer« izide u kuhinju po večeru. Kad se vrati 
s loncem, razgrne žeravicu u peći, vrgne lonac na prtinicu 
i zagrne ga naokolo žarom. Potom prostre stol, pa iznese 
tanjure i vilice, nože i čaše, kruh i vrč vode. Dotle zaku- 
hala i večera u peći i zamalo se po sobi prostre miris mrsa 
i zelja. 

v ^ dobra imamo večeras? — stane Đorđo 

njuškati. — Da nije kupus sa sarmom? 

— Pogodio! I to od prekjučer, — potvrdi Kristina i 
digne lonac pa ga postavi na stol. 

Ahaha! babo, ta ti valja, — pogladi Đorđo brk. 

Kupus sedam puta podgrijavan najslađi je. 

— Osobito kad svaki put kroza nj protrči prase, je 1, 
stari? 

Smiju se i počnu jesti. Pošto povečeraju i Kristina 
suđe ukloni, namjesti se za stol i stane krpati i rediti ruho 
i odijelo. Đorđo ili nešto sjecka, slaže kutijice, ili po- 
pravlja kućnu kakvu spravu. I sada počnu najljepši ča- 
sovi njihova dana. Stanu pričati i prepričavati, a na redu 
su sada davne zgode njihova života. I makar da se i po 
stoti put ponovilo isto, a osobito Kristinini doživljaji bili 
brzo ispripovijedani, ipak se vazda našlo štošta još i ne- 
pričano, naročito iz Đorđova života, i ona se nikada nije 
nasitila slušajući makar čitavu noć. I ona je sve te zgode 
tako upamtila i u svoju pamet urezala, da bi se počesto 
dogodilo, te se Đorđo nešto malo pomete u nizanju svojih 
zgoda, a ona mu onda odmah pomogne, ispravi i uspostavi 
niz, tako da je mogao opet bez smetnje dalje nizati i kititi. 

Tako im prođe zima. A kad svane proljeće, dođe i 
ljeto, a to nova posla i nove zabave donosi mali vrtić za 
kućom, Kristinin mali spahiluk, kako bi rekla. Koliko je 
bio mali, ali u njemu svega obilja, čime čovjek pored mesa 
i kruha može da se prehrani. Bilo zelja i sočiva, slatka 
voća i kisela smoka, da je bilo za svega ljeta čime da se 


osmočiš, i još bi se našlo suviška i da se čuva za zimu i 
da se proda za tvrde novce. 

— Ova je naša baščica baš podašna, — govorila Kri- 
stina, — ne umori se, ne izda, svako sjeme vraća stostruko. 

I doista, čisto se činilo, da je taj komadić zemlje 
s punom svijesti pregnuo, da što bolje pomaže svoje go- 
spodare u njihovu čestitom radu i živovanju i davao 
punim rukama dobra svoja. Zemlja rađala neumorno i 
kao da je htjela da kaže: 

— Evo, ovo dvoje siromaha ne štede snagu, našlo se 
prilično okasno, dosta se zla napatilo, pola života prošlo 
im u tuzi i samoći, pa neka im je druga polovica zbrinuta 
i vesela, vedra i smirena. 

Ali i nije baš ni bila sasvim tako vedra i smirena. 
Bilo je izvana, ali iznutra bio je mali nemir, jedna želja, 
što je rovala po srcu Kristine kao malen crvak, ali dakako 
želja, koja se ne bi nikome živome priznala. Prolazila 
godina za godinom i želja je rasla. Kad je gledala, kako 
žene u naramku nose čeda, kako se dječurlija susjedska 
viju po uličnoj prašini, Kristina se u svome srcu prvi put 
u životu bunila protiv gospodina Boga. Što joj već ne 
usliši molitvu i pokloni i njoj takovo malo djetence, sasvim 
malo. Ta njeno je srce tako puno ljubavi i nježnosti, hoće 
i da pukne a nema ga na kome iskaliti. Jer Đorđo je ipak 
prevelik, njega ne možeš na krilu ljuljati ni tepati 
mu ni . . . 

1 u samo što ne proplače, kad bi došla do ovoga mjesta 
u svojim grješnim mislima . . . 

No Bog je dobar. Ispuni joj želju, usliši molitvu i 
poda Kristini i Đorđu toliko žuđeno čedo. Ali malo trajala 
sreća! Jedva šest dana, kako je ugledalo svijetlo svijeta, 
Gospod ga opet uzme k sebi, vrati ga u svoj raj među 
anđele. 

Bogorodicine trešnje g 


šia se tu može? Bog dao, Bog uzeo, bilo hvaljeno nje- 
govo sveto ime. Kristina se i Đorđo pokorili; pokorili se, 
jer su morali, ali ipak im je ostala vidljiva uspomena na 
tu kratku sreću: malen humak na groblju s hrastovim 
križem i slatko ime tata i mama, kojim su se odsada 
s punim pravom mogli nazivati. I ako bi im ikada došla 
pusta misao, šta će onako sami na svijetu, sigurno im je 
podala odgovor druga misao, da im je odsada zadaća i 
ljubav njihova tamo na groblju, da po onome humku sade 
cvijeće, da ga njeguju i od vremena do vremena zalijevaju 
svojim suzama i griju svojim uzdasima. Zato je Đorđo i 
načinio lijepu malenu klupu taman za njih dvoje, da tu 
prosjede jedan dio svojih slobodnih časova. A to je bilo 
redovno nedjeljom i blagdanima, a ljeti i u radne dane za 
dugih večeri zastajali bi ih komšije pitajući u čudu, kuda 
to oni tako kasno. 

Šest se dana tako poslovalo, teško, bez tužbe. I kao 
što su ti dani u kalendaru zabilježeni crnom bojom, tako 
su i u njihovim dušama bili ocrtavani ozbiljno i mrko, 
dani ljudske tegobe. Ali zato je sedmi dan, da ga svet- 
kuješ i Bogu hvalu daješ, dan je gospodnji i u kalendaru 
zapisan veselim crvenim slovima. I zato su se čitave sed- 
mice radovali nedjeljama i blagdanima. U subotu se svi 
poslovi posvršavali, ručak skuhao, kuća pomela, jer ništa 
ne smije ostati nezgotovljeno, u nedjelju se ne radi, nego 
se ide u crkvu. Malo kad se desilo, da nije oboje zajedno 
pošlo na veliku misu. A kad stupiš u božju kuću, valja da 
se dostojno i opremiš. I sad se umivalo i čistilo. Onda se 
oblačile najbolje haljine. A kad su bili gotovi, jedno drugo 
pregledava od glave do pete, je li sve u redu i nije li 
gdjegod zaostalo zrnce prašine ili trun perca. Onda Kri- 
stina izvuče gornju škrabiju na ormaru, gdje su se ču- 
vale dragocjenosti, izvadi drvenu cigarsku kutiju, otvori 
je i metne na stol, pa stane prevrtati po njoj. Osvanu 


130 


redom kršteni listovi i vjenčanica, Kristinin zlatni križić 
na crnoj baršunskoj vrpci, zlatne naušnice, nekoliko sre- 
brnjaka i jedan zlatni dukat, bijele vjenčane rukavice, fin 
rupčić, vjenčani prsteni, koji su se samo nedjeljom nati- 
cali, da se kod rada ne bi oštetili i pokvarili. Još su tu 
bile slike pokojne gospođe Kristinine, ogrlica pseta Ne- 
bojše i nekoliko šarenih svilenih vrpca. Sasvim na dnu 
ležala plosnata kutija i u njoj na mekom pamuku zasja 
velika zlatna kolajna. S neizrecivo svečanim izražajem 
u licu i s velikim oprezom prikopči Kristina medalju 
Đorđu na prsa. Taj čas je bio svaki put vršak njihove 
nedjeljne slave. Bilo im je pri duši najmanje tako, kao 
recimo, kralju, kad ga krune vijencem njegove sile i moći. 
I pošto je to bilo učinjeno, sveže Kristina na glavu šal 
od crnih čipaka, u ruke uzme molitvenik i bijeli rupčić, 
onda zaključaju pomno vrata za sobom, pa se upute u 
crkvu. 

Nitko, tko ih je sreo, nije prošao, da se za njima ne 
ogleda. Nijesu samo znanci i susjedice sa zavišću primje- 
ćivale njihovu opravu, nego i stranci bi se okretali za 
Đorđom i Kristinom poradi njihova neizrecivo svečana 
držanja, ozbiljnosti i dostojanstva. Istina, tome ponešto 
ukočenome držanju mnogo je skrivila i tijesna odjeća. Jer 
otkako se nađoše u dobru, pomalo se i ugojiše oboje i tako 
haljine počnu sapinjati. Ali to, kako rekoh, samo im je 
bolje ličilo i dizalo ugled. A što se tiče velike bijele ma- 
rame, što je u tri roglja prebacila preko ramena, da su 
joj dugačke rese dosegle taman do ruba, i na njoj se 
moglo ustaviti mnogo žensko oko sa zavišću. Jer iako je 
bila malo tu i tamo odležana od starosti i malo već i po- 
žutjela, gdjegdje poistočkana nekim mrljama, ali zato je 
bila od svile, tkana za gospodsku nošnju i osim toga bila 
joj je draga uspomena od prve gospodarice, i zato je 
s njom postupala s najvećim oprezom i pomnjom. 

*i» 

S tom se svijetlom pojavom Kristininom vrlo dobro 
slagao dugački crni kaput Đorđov. Bio je tako dugačak, 
da se pod njim vrlo uspješno krile noge, i ona čitava i ona 
kusasta s drvenim trupcem. Sve je na njemu sjalo od 
čisto obrijana lica i pomno iskefana šešira, sve do me- 
dalje, koja je sjajem svojim preplanula i Đorđa i Kri- 
stinu. I po čitavoj toj napravi i svečanom držanju moglo 
se odmah vidjeti, kamo su se zaputili. 

U crkvi nađu odmah svoje mjesto na lijevoj strani u 
zadnjoj klupi. Prirođena njihova skromnost nije im do- 
pustila, da sjednu u prednje redove. Ali opet puno im je 
stalo bilo, da imaju svoje stalno mjesto. Stoga su uvijek 
davno pred početak službe već sjedjeli u crkvi. I nije im 
bilo dosadno ni u praznoj crkvi. Zabavljali su se proma- 
tranjem davno već poznatih slika i kipova, oltara i bar- 
jaka i potiho izmjenjivali primjedbe o ovom i onom. A 
kad se crkva počela puniti, nesamo da je trebalo braniti 
jednom osvojeno mjesto — a branilo se učtivo i uslužno, 
makar se i pet puta dizali i ispred sebe propuštali ljude u 
klupu gledali su svijet, kako ulazi i tko ulazi, pozdrav- 
ljali, odzdravljali i pri tome runili zrna patrica među 
prstima. 

Uto počne i služba. Orgulje zabruje, pjevači zapje- 
vaju i kod oltara svećenik stane vršiti obred. Onda Kri- 
stina i Đorđo udare se u prsa do tri puta, skruše se i za- 
vezu u molitvu, uzdišući i savijajući oči spram neba. A 
kad dođe vrijeme propovijedi, nitko u čitavoj crkvi nije 
pozornije slušao od ovo dvoje. Svaku riječ bi zapamtili. 

I vraćajući se kući, putem se razgovarali o riječima sve- 
ćenika. Ti se razgovori nastavili često još i za ručkom, pa 
i putem k večernjici. I tim se, kako valja, odužili potre- 
bama svoje duše i zakona. Jer poslije večernje podavali 
su se sasvim zabavi i razonodi svjetovnoj. Za lijepa su 
vremena izlazili u daleke šetnje to u drvorede po pod- 

građu, to u gradsku ili vojničku bašču, to u »paklo« na 
kraju donje varoši. Šetali se kao ljudi svoji, nenametljivo, 
skromno ali ipak svijesni svoje čestitosti i neporočnosti, 
prijazno pozdravljali znance a pokorno gospodu. 

Kad su se onda našetali, sjednu gdjegod na klupu u 
aleju ili velikim praznikom i u kakovu bašču-krčmicu, 
naruče čašu piva, griskaju perec i pijuckaju, pa gledaju 
svijet, kako dolazi i odlazi i raduje se životu i prazniku. 

Spusti se večer i Đorđo s Kristinom vrati se svojoj 
kući. I legnu oboje zadovoljni na počinak, zadovoljni i 
zahvalni Bogu, što im je i opet poklonio jedan dan ra- 
dosti i bezbrige. 

Tako im se nizali časovi života u radu i odmoru, da 
nikada nije oblak smutnje zastirao vedrinu njihovih duša. 
Za svih trideset i pet godinica, što su ih zajedno proživjeli 
i vjerno podijelili sve dobro i zlo, što je vrijeme donosilo, 
ni jedan jedini put Kristina i Đorđo ni jesu se posvadili. Šta> 
rekoh posvadili: ni porječkali se ni jesu, niti je ikad među 
njima pala ružna ili uvredljiva besjeda. A to je došlo eto 
otuda: Odmah prvi dan, kako su se uzeli, Kristina u svoj 
svojoj krotkosti predloži Đorđu, da se jedno drugome 
zavjere u tvrdo i u ime Božje, da ne će prvi zavrći svađu 
ni prepirku. Pri tome je mislila u svojoj priprostoj pa- 
meti, gdje nema prve svađe, tamo nema ni druge ni treće 
ni ikada ikakve. I oni su održali riječ. Tako su je održali i 
naučili se na miroljubivost i blago popuštanje, da su ka- 
snije baš i htjeli, ne bi više mogli da se inate. Štedjeli su 
se i poštovali jedno drugo, da je bila milina gledati ih i 
slušati. Bili su jedna duša, jedna pamet. 

U tome prolazilo i vrijeme. Dani se nizali u mjesece, 
mjeseci u godine pa sukali tkivo života ovo dvoje ljudi od 
dana muke i rada, od noći mira i odmora. I kroz to tkivo 
provlačila se pređa ravna i glatka bez čvorova, da je iz- 
lazila jedna lijepa jednovita i čista tkanina, što je svakim 

danom cvr sce pasa a čestitu čeljad. A da bude djelo ži- 
J Je , PSe 'u , ; lV Jale , 56 P ° red staIn °g zadovoljstva s ono 

t>7 uo r„ * 1 ; lada ldad “ 1 P°" h -ega dob/a zdravlja 
jos » po koja zelja, zeljica, što su kao crvene i modre žice 

prokrstanle kroz tkanje životno, da bude veselije gledati 
a možda i zbog one pjesnikove: 

— Ljudskom srcu uvijek nešto treba, 
Zadovoljno nikad posve nije: 

Čim željenog cilja se dovreba, 

Opet iz njeg sto mu želja klije. 

No ’ 1 ako m i e bila baš ni stotina, a to je bila jedna 
111 d ™.f ’ 1 kako ^e, tako ib je i nestalo, jer je vecT- 
nom bilo nešto, što se ne da dokučiti, jedna kula u oblaku 
u vedru zraku, dolazdo, prolazilo. Moglo se biti i bez toga, 

čestito '^T -- beZ SV ° Je L fice - Neka samo toliko, da se 
dne * ° d “ Z1& u . Za ° no krova nad glavom i ostalu svoju 
dnevnu potrebicu. Više tražiti bila bi grjehota. 

st i 6dna tak ° Va Žel i ica “ * to J° š sam0 s jedne 

samo e iedn r n đ “ V L a * Sam ° ] ?™ tini u P° žetku neznana - 
trnia i, d ' ZeIjlCa ugnijezdila se, uhvatila se kao čičak 
J o. . S1 1 ne os t ay lja više osvojeno mjesto. 

Sjedi tako njih dvoje za zimskih večeri, razgovaraju 
odmaraju se. I dok se ruke i sad još kreću - to iglom 
to nožem ili svrdlom, jer odmor je već i kad na jednom 
mjestu mirno sjediš, - pričao Đorđo o davnim vremenima 
i staium đozivljajimu, pričao kao svako zimsko veče. I 
d neko doba te priče postajale nekako malo drugo jači fe 
nego mace, iste su doduše, ali kako rekoh malo drugo! 
j čije. Nekako su življe, izrazitije, ko zbiljskije i bliže A 
na kraju svake priče šarolike, došlo se uporno do rodnoga 
kraja, do rodnog primorja i kršnoga doma. I sve je to iskr- 

tol r , n ° m Slaiu 1 zamam noj ljepoti, kao da osim 
toga dalekog doma i nema drugoga. 

— Šta je to? More, rođeni kraj, rodno primorje? — 
pitala se Kristina. 

Prvi se put u svome vijeku zamislila u to. Gdje je ta 
varoš, to selo, taj kraj, gdje se ona rodila? Gdje mati, 
otac? Za sve to ona nije znala nikada. Kao iz velike da- 
ljine, kroza san bijelila se negdje u magli, među oblacima 
prošlosti, velika kuća s mnogo djece u plavim haljinama, 
bijelo istočkanim. Tu su bile sestre pod velikim krilatim 
kapama. One su davale jelo, odijevale, lijegale na počinak, 
umivale i učile očenaš moliti. To je bilo sirotište, dom djece 
bez roditelja. Onda je došla velika lađa, i lađa se spuštala 
niz veliku vodu i odjednom se Kristina našla u ovome 
gradu, našla se, odrasla kao preko noći i živjela i radila 
u svojih gospodara, kako Bog zapovijeda. I nije joj bilo 
zlo. Sve dok ne umriješe. Onda je počela Kristinina kal- 
varija po tuđim kućama. Svuda tuđa i plaćena. Sve dok se 
nije našla s Đorđom. I odonda bilo je dobro. 

A zar sada ima još nešto bolje? I što to hoće sad 
odjednom Đorđo? 

Tu je sada nešto bilo, što nije pripadalo obome, njoj 
kao i njemu. Šta on to misli? Zar ona ne osjeća, da on nešto 
snuje, nešto želi, za što ona ne zna? 

Kad al jednoga dana saznade. Iza kako je Đorđo opet 
jednom pjevao himnu svome moru i kraju, izbaci na po- 
sli jetku debeo, dubok uzdah: 

— Samo jednom da mi je još vidjeti rođeni kraj, 
samo jednom da se nađem doma pa onda ne marim i 
umrijeti . . . 

Zgranula se Kristina. Ali ne rekne ništa. Ni riječi 
ne probijeli. Samo pogleda u Đorđa. Piljio je više sebe u 
daljinu, a u onom jednome oku sjala je duboka, teška 
čežnja. I Kristina je sada razumjela, da se tu sprema u 
njihovu životu neka velika stvar, golem događaj, što će 

po tres ti mirnom jednoličnom kolotečinom njihovih dana i 
noći. 

I kad se tišina malo staložila, rekne tiho i s neizre- 
civom nježnošću: 

TT 1 1 1 i 51 zar k tlQ da putuješ doma, u Istru, na more, 
je li Đorđo? 

Šuti Đorđo. Samo s oka otkine se debelo zrno i otko- 
trlja se preko rutava obraza. 

— Đorđo, stari, što misliš, kaži mi, da i ja znam. 

°rđo J e samo pogleda, al i opet ne rekne ništa. A 
ona je sada znala. Sve je znala. Skočila iskra iz Đorđove 
duše u Knstmmui tu se rastinjala i svijetli i grije. Zakva- 
cda se misao, Želja duše Đorđove, jer joj je bila rođena, 
Jvristimne, jer je njena bila druga polovica njegove. I 
misao sazrijevala u šutnji i radu. 

„ Kristina počela nadničariti. Zašto da svoje slobodne 
časove ne uloži u posao? Zašto da ne iskoristi svoju vje- 
štinu u kuhanju i finom čišćenju rublja? 

Svijet se čudio. Što im treba toliko, njima dvoma? 
Zar i bez nadnice nije zarada bila dobra? I zar se ne zna, 
da joj sama bašča nosi više, nego što pojedu? A jaja? A 
pilići? Sve se to samo prodaje. A sada još one pune košare 
moga rublja, što se peru kroz čitavu noć, glačaju pa nose 
mladim oficirskim gospođama u grad, a za dobre pare 
to se zna. 

— Nijesu to čisti posli, — ogovarale dobre susjede 
s večera kad se sastajale pred kućama na klupi pa uzi- 
male na rešeto čeljad uz ulicu, niz ulicu. Kristina nije 
dolazila na ta sijela. Nije imala kada. Trebalo svaki časak 
iskoristiti. 

~7~ lijepo ti je, kad se štedi, ali što je previše, ni 
s kruhom nije dobro. 

Hoće valjda da grade kuću kao ono nedavno luda 
Vika, — smije se netko. 

— Šta će im i kuća? Kome da je ostave? 

— Nose u štedionicu. Polakomio se svijet za parama. 

Tako je naklapala dokona čeljad. Kristina i ne zna 
i ne mari. I u napredak bez nje nema nigdje pira ni kr- 
štenja ni Božića ni Uskrsa u gospodskim kućama, ni bez 
nje ni bez njenih kolača ni bez rada njenih ruku . . . 

Slagao se groš na groš. Kroz niz godina kad i tad 
došla je izvjesna željica i težnja do riječi. Došla, i kako je 
došla, opet i prošla, ispraćena šutnjom i uzdahom re- 
zignacije. 

Dok jednoga dana Kristina stane pred svoga druga, 
metne preda nj knjižicu sa mnogo brojaka na svim listo- 
vima i stranicama, metne krotko i rekne mudro: 

— Hoće 1 to biti dosta za put do tvoga mora? 

Suvišno bi bilo, da se tu dalje priča o iznenađenju 
Đorđovu, o plemenitom inatu, što se razvio između dvoje 
najmiroljubivijih. To je bio i prvi i posljednji inat njihov. 
Kako on nju kara, što se mučila i sebi otkidala od ustiju, 
da bi njemu omogućila pustu želju za gospodskim puto- 
vanjem. 

Ali ona ne popušta. On mora još jednom u životu da 
ugleda svoj rođeni kraj, a ona će s božjom pomoći s njim, 
da i ona vidi more. Za koga da se čuvaju ti novci? Za onaj 
križić na groblju više Drave? Ne, ovaj put Kristina ne 
popušta, i najposlije se Đorđo pokori i put na more bila 
je uglavljena stvar. 

Kad je svijet saznao za tu novu preuzetnost Kristine 
i Đorđa, bilo još gore. Zinuli od čuda naprosto! Spremaju 
se Đorđo i Kristina na putovanje, na daleko putovanje, 
čak tamo do mora! Sad tko je takovo šta već čuo? Zar se 
u nas putuje onako bez sile i potrebe, a za šalu i zabavu? 
Gdje je to more i ta Istra? Je 1 tkogod već čuo, da ondje 
ima našega svijeta? Da su rekli: Amerika, manje bi bilo 
čudo. Ali Istra. Šta to njima treba, onako ostarjeli i oro- 

nuli? Hoće da vide more! A zar nije dobro i na zemlji, 
na sigurnoj čvrstoj zemlji? Ide se na put po poslu, ajđede, 
u Pečuh, u Peštu pa i u Beč, a i to, razumije se, samo bo- 
gataši. A prosti svijet otisne se jednom, dvaš u životu 
na proštenje u Bistricu, a u Aljmaš makar i svake druge, 
treće godine. To eto zbog posla, zbog blagoslova i zdravlja. 
Ali od puke želje za rodnim krajem, još kad je taj na moru, 
to se nije čulo. Odveć im je dobro, nemaju djece, pa se 
starci uzobi jestili . . . 

Međutim se Đorđo i Kristina spremali na put. Što se 
vise blizao cas odlaska, spopadao ih veći nemir. Jer to je 
istina, put je taj nešto nečuveno, čisto kao da se ide na 
drugi svijet, s kojega nema povratka. A njemu još i kako 
tako. On je znao, kamo će, imao je u duši sliku kraja i 
mjesta. Ali Kristina uza sav napor nije mogla da zamisli, 
kako će to biti. 

Zar je ona ikada odlazila iz grada dalje od Aljmaša 
i Čepina? I tamo je išla pješice, ako se putem ni jesu 
kojom srećom našla kakva prazna paurska kola, pa je ko- 
čijaš dobra srca poveze. 

A ovo će se sada oni voziti čak na željeznici. Nikada 
ona još nije sjedala u ona golema crna kola, što su kao 
kavezi, pa jure, jure, Bože prosti, kao da ih sam nečastivi 
vuče. A i jest ona strahovita para i vatra, pa dim i žvi- 
ždanje i lomotanje, urnebes paklenski. Zemlja se trese, 
kad zatutnji voz. Kristinu jeza hvata, kad pomisli, da bi se 
mogla naći na onim strašnim vatrenim kolima. Doduše, 
mnogo se sada svijet vozi željeznicom, i nije ih nimalo 
strah. Čisto im je kao obično. To Kristina ne razumije. 
Ona se zacijelo nikad ne će naučiti, niti će joj ikada biti 
obična vožnja na željeznom putu. 

A dani su letjeli i svaki donosio veću brigu i strah. 

. Što su sve one priče o dalekim zemljama, Ameriki i Bog 
te pita kako se sve zovu, što su sva mora i brodolomi i 

zmije i tigrovi i druge grdosije i nemani, što je to sve 
spram jedine misli o najmanjoj zbilji! Sve je to onako 
kao u magli, i jest i nije, a mirno se spava. Ali tu sada 
treba za zbilja da se uputiš rođenim nogama u bijeli svijet, 
u daleku zemlju. A koji to vodi put onamo? Od puste 
brige noću ne dolazi san na oči. 

— A znaš li ti, tata, kuda se to ide? — jednom se 
izmaklo plaho pitanje Kristininoj zastrašenoj duši. 

— Kako da ne znam? A zar ni jesam odonud i došao 
ovamo? No dakle, tako ćemo i odovud onamo. Željeznica? 
Ne boj se ti ništa. Vidjet ćeš ti, kako se to brzo vozi. Letiš 
kao strijela. Jedva sjedneš, već si i tamo na mjestu. 

Čim je bila odluka pala, čvrsto i tvrdo pala, odmah 
on razvio silnu energiju oko posljednjih pripremanja za 
put. Treba naravno da se točno i podrobno raspitaš za 
svašta: i za način, i za vrijeme i za sve. Najbolje uputit će 
te učitelji. Oni imaju velika platna sa svim zemljama, što 
su na svijetu. Tamo će ti pokazati i putove i gradove, ko- 
jima se prolazi i znat će ti kazati, kada treba uraniti, gdje 
ćeš i u koji čas omrknuti. A kako ćeš se inače opremiti za 
put, to i sam znaš. U sandučak ruha, u korpu jela i kruha 
za onoliko vremena, što misliš baviti se na strani. 

Đorđo se vraća svaki dan s posla s novom novošću, 
kako se još bolje može sve udesiti. Dobro je slušati sva- 
koga. Jedan rekne ovo, drugi ono, a ti, pamet u glavu, pa 
samo biraj, što je bolje. Čisto se i pomladio u tome. Radost 
ga osvojila, što će vidjeti svoju staru domovinu. Nije šala. 
Lice mu je i veselo i gotov je na šalu, makar klonule ruke, 
klonule noge, i zdrava i ona drvena. 

— Ne boj se ti, stara, lijepo će nam biti, — sokolio 
on Kristinu, kad bi se odviše nešto snuždila. — Ne boj se. 
Vidjet ćeš, kako je to, voziti se preko ravna polja i kroz 
šume, pa brdom i dolom, pa planinom i dolinom. I da samo 

znaš, kuko su tamo krasni krajevi. Planine do neba vi- 
soke . . . 

T. Znai f J a v f c: Frajnanina ninena, visoka planina, 
smije se kroz plač Kristina. 

. ~ Nls . to n| j e ’ — ne da s « Đorđo omesti, — ne znaš 
ti jos, sto je planina. Lijevo, desno, sprijeda, straga: sama 
gora i planina, brdo više brda. I po njima zelena šuma, 

sn“e g r 0r ’ 3 Da Vrhu 1 USred ljeia bi J eli snijeg. Da, 

Zinula Kristina, onijemjela. Je 1 to itko već čuo- 
smjeg usred ljeta! 

A Đorđo priča pun zanosa, priča o plavetnim jeze- 
runa nasred gorskoga vijenca, priča o moru, kad ga prvi 
put ugledaš iz visine, daleko, široko, duboko more... a 
modro, modro — kao da se nebo spustilo na zemlju! 

~ "> vidjeti ga još jednom, a onda ne marim . 

I kad bi tako svršio s dubokim uzdahom, onda Kri- 
stina s ponovljenom gorljivošću prionula uz pripreme, bro- 
jala grose i novčiće, slagala i pripravljala, kao da se ide 
na kraj svijeta. 

I sve je mislila, kako je to dobro, što će Đorđo poći 
>>doma«, da vidi svoj kraj i svoje more i sve. Nesamo, što 
je toliko željan, nego i zato, jer je i zaslužio. Čovjek niti 
pije, niti pusi niti se karta — ama nema nikakove muške 

radost? G ’ ^ ^ ^ ^ ° d SrCa ^ bi priuštila ta jedina 

Napokon dođe i dan, da se putuje. To jest, još je bilo 
donle osam dana, ravno osam dana. Ali to ti vam je taman. 

ao da je već sjutra za ljude tačne i temeljite. Još je bilo 
toliko da se posvršava. Istina putni sandučak — neka- 
danji vojnički sandučak Đorđov — bio već pun ruha i 
odijela, i pokraj njega stajala korpa i čekala, da je na- 
trpaju putnom hranom. Ali tu je još u koritu rublje go- 
spođe sudmje, a u župnom dvoru stoje hvatovi drva ne- 

isječenih. Gospodin župnik uvijek se tako žuri sa zim- 
skim drvima, da se preko ljeta dobro osuše, posječena i 
iscijepana. Jer onda zimi i bolje gore i bolje griju. 

Dakle tako Kristina još brže bolje pere, žulja i glača, 
a Đorđo siječe, cijepa, slaže kamare. I znoji se i nevjero- 
jatno se žuri, žuri, jer dani tako strašno brzo prolaze, 
makar su dugački od zore do mraka. Jedva prekodan 
stigne, da se najede, kako treba. Napokon u subotu za 
debela mraka vrati se kući, na leđima prti tešku mašinu, 
onu veliku spravu za sječu, što mu ju je Kristina kupila 
za vjenčani dar i na kojoj se tako mnogo lakše pile drva 
nego na drvenom konju. 

— A joj, stari, a što nijesi uzeo, da ti tko pomogne 
nositi, to je preteško za tebe, — srdi se Kristina i pomaže 
skidati skelu. 

— Nijesam nikoga našao, — jedva progovori Đorđo, 
kako se bio zaduhao od napora. 

Bio je sav mokar. Jedno od znoja, a drugo od kiše, 
što se iznenada bila spustila s vjetrom i burom. Početkom 
lipnja — tko bi se nadao takvoj promjeni vremena! Ali 
oni, što stvaraju vrijeme, rade, kako je njihova volja . . . 

U noći Đorđo iznenada zastenjao. Bio je u velikoj 
vrućini. Boljela ga glava. Kristina skoči, vari trave, meće 
meleme i hladne krpe. Ali ne koriste trave, ni melemi ni 
marame. Oganj raste, Đorđu sve gore. To jest i ne tuži se 
mnogo, ali — 1 sve ga boli, čitavi život, i ne može da se 
makne. Samo hoće da spava i u snu ječi. Kad ga Kristina 
budi, da mu poda jesti, piti, jedva otvara oko, ali niti mu 
se jede, niti pije. A vrućina raste, raste. 

To je bolest. Teška bolest. Tri dana Kristina se brine 
svakojako, četvrti dan pozove liječnika. Doktor pregle- 
dava, prekucava, preslušava, trese glavom, propisuje lije- 
kove, napitke, praške. Ništa. Bolest ide svojim putem. Li- 
ječnik svjetuje, neka pozovu svećenika. I sada je Kri- 

■strnu znala da je to svršetak. I taman u ponedjeljak, kad 
Ml mislili, da se upute u stari zavičaj na moru, Đorđo po- 
dao Bogu dušu i otputio se u pravu domovinu, u domovinu 
svili ljudi, odakle nema povratka. 

, . ° cl onog časa Kristina ne prestaje spremati se, kako 
ee 1 ona za svojnn drugom u tu veliku domovinu, veliku i 
vječnu, sto su joj tamo vrata pod skromnim križem u 
grobiju vise Drave. I čekajući čas odlaska živi dalje 
moli se Bogu i radi ... J ’ 

ROBINZONADA 


Onogodišnji Božić donio je djeci među ostalim bo- 
žićnicama i jednu knjigu, koja je proizvela silno odu- 
ševljenje među malim čitačima. Ta je knjiga pričala 
čudnovate zgode Robinzona, divnoga putnika stradaoca. 
Knjižica se čitala lakomo, na dušak, i tko ju je jednom 
prihvatio, nije ju bez očajne borbe ostavio, dok je nije 
svu pročitao s kraja na kraj. I vazda se čitala ponovo, 
čisto su je gutali, pa ipak se njom ne nasitili. Šta se više 
čitala, više se za njom žeđalo. Išla je od ruke do ruke, 
od kuće do kuće, gdje je slučajno nijesu sami imali, i 
opet se vraćala, otrcana, masna, izlizana, reko bi čisto 
oglodana od masnih prsta i lakomih očiju. Ali i takva 
bila je mila i draga. 

I ni o čemu te zime među djecom nije bilo toliko 
razgovora kao o zgodama mladoga Robinzona. Po danu 
se prepričavalo uzduž i poprijeko, po noći se sanjalo o 
njima, u ostalo doba o njima mislilo i premišljavalo. 

No od svih najviše se zanio Robinzonom Dragoš. Dra- 
goš inače baš nije puno mario za knjige, on je volio žive 
ljude i žive zgode nego izmišljene, u knjigama ispisane i 
naštampane. Ali Robinzona čitao je kao i svi drugi: bi- 
jesno, zavidno, nezasitno. Dan i noć on snuje o zgodama 
i nezgodama toga brodolomca. Knjigu je pročitao naj- 
manje deset puta, dok je najposlije nije znao malone 
napamet i dok se zgode Rnbinzonove nijesu tako ispre- 
plele s njegovim životom, da kadšto, kad bi ih kome pri- 

vao, čak nije više ni sam znao, nije li on to sve sam do- 
živio, jer bi se više puta prevario i mjesto da kaže »Ro- 
binzon je to i to učinio«, rekao bi »ja sam to i to učinio.« 

Lažeš, doviknuo bi mu tada Ćiro. — Kuma, ne- 
mojte mu vjerovati. To je on sve čitao u jednoj knjizi. 

A kuma samo raskolačila oči slušajući, kako to sad 
njoj priča Dragoš, pa pokadšto kliknula: 

Auha, viš ti njega! Loza ti mu njegova! 

I štogod je Dragoš u to doba radio ili spremao ili 
želio ili hotio, vazda bi mislio, kako je on sada Robinzon 
i kako bi to ili ono učinio pravi Robinzon. Kušalo se i da 
se igraju Robinzona, ali dok je trajala zima i napolju još 
ležao snijeg i blato i padala zimska oštra kiša, nije se dalo 
ništa početi. Jedino što se moglo učiniti, bilo je da su se 
djeca zanimala za kišobrane. Jedno ga drugome otimalo, 
kad su izlazili napolje, i nosali ga i kad treba i kad ne 
treba. Najposlije se umiješala mama i odlučno se pro- 
tivila pustolovinama Dragoševim, na kojima su se redovito 
poizgubili ili pozaboravljali kišobrani, te jednog po jednog 
ponestajalo iz kuće. 

Tako osvanulo i proljeće i sada se moglo misliti o 
tome, kako će se izvesti Robinzonada. Odmah kod prvih 
dogovora napravila se dva tabora. U jednome su bili sta- 
riji đaci s Čirom na čelu, i ovi nijesu nikako htjeli da se 
zajedno igraju s »malom dječurlijom«, pa ih od sebe go- 
nili, čim su se gdjegod sastali, da zboruju. To je dakako 
bilo krivo »malima«, te sad oni što će, kako li će, sastanu 
se u poseban zbor, kojim će ravnati Dragoš. U toj družbi 
nije baš bilo puno djece. Osim vođe Dragoša — Robin- 
zona i njegova vjernoga druga Petka — Stipice bio je 
samo još jedan ili dvojica iz drugog razreda, kojima je 
silno polaskalo, što je Dragoš, đak trećega razreda, njih 
dvojicu udostojio, da ih uzme u svoju četu. Jer treba 
znati, da đaci iz onih stražnjih klupa nikako nijesu marili 

da se bez nevolje miješaju s dječurlijom iz prednjih 
klupa. 

Zborovanje počelo je u školskom dvorištu, jer je tu 
bilo čisto i suho. Ostala igrališta i sastajališta gradske 
djece bila su još podosta vlažna i blatna. Obje se družbe 
skupile i svaka se povukla u svoj kutak. I sad se najprije 
čitalo. Knjiga je bila u Ćire, koji se na vrijeme pobrinuo, 
da mu je tkogod drugi ne preotme. Ćiro je iz nje čitao, a 
drugovi oko njega čučnuli, podvili noge poda se pa slušali. 

U drugome uglu smjestio se Dragoš sa svojom četom. 
On nije imao knjige, i uzaludni su bili ponovni pokušaji, 
da je izmami od brata. Zato će on svome društvu pričati. 
To je svima bilo pravo i još milije, jer je Dragoš svoje 
pričanje popratio živopisnim kretnjama, poradi kojih su 
zgode i čini Robinzonovi izišli kud i kamo jasniji i 
stvarniji. 

U trećem kutu bile su djevojčice, Anica, Melanka i 
njena bratučeda Ljubica, mala seoska gospođica, koju je 
njena majka poslala tetki u grad, da tamo nauči svakakve 
korisne i za žensku potrebite znanosti i vještine. To je 
učenje išlo dosta polako, jer ga je po shvaćanju Ljubičinu 
bilo ponešto preobilno. S Anicom i Melankom učila je u 
gospođice francuski i njemački čitati i pisati, hrvatske 
pjesme napamet kazivati i svakojake pripovijetke o sta- 
rim narodima i dalekim zemljama. Onda je morala da uči 
svirati na glasoviru, i to nije nimalo lako, kako je pisala 
kući roditeljima, jer svaki prst ima svoj broj i treba 
dobro znati, kada ćeš kojim udariti po bijeloj tipki i kada 
po crnoj i upravo nju jedinu potrefiti. Jer opet i tipke 
— ima ih strašno dugačak niz — svaka ima i svoje ime 
i na papiru su joj nekada sve jednake, imaju glavu i nogu, 
nekad crnu nekad bijelu, i još više puta ostrugu ili i dvije. 
I još k tome je trebalo da uči i svakojake ručne radove, 
mora da plete čarapu, da veze slova i zupčiće, da šije ko- 

šulju. Svega toga kod kuće na selu nije bilo, pa se Ljubica 
brzo umorila u gradu i jedva čekala, da se opet vrati kući. 

Dakle tako djevojčice tražile zabavu svoju blizu 
Aničine braće, jer su ovi imali ponajbolja mjesta, makar 
da baš i nijesu puno marili za društvo žensko. Stoga 
odmak zagrajaše na njih, čim su se pokazale na igralištu, 
neka odlaze k svojim lutkama, ovdje ih ne treba. Valjda 
su došle da špijuniraju. 

Djevojčice se uvrijeđeno povuku u treći kut i stanu 
snovati igru za sebe. Lutke baš ne će, jer su ih braća zbog 
njih toliko peckala. Pa ni Ljubici nijesu mnogo baš drage; 
ona kod kuće ima druge zabave. Tu je na primjer veliki 
dvor oko kuće, sav pun živine, tu je polje i livada, tu ima 
svega i nikada joj nije dosadno. 

— Da nam je barem ljuljačka kao moja u Bobovcu 
šta je, — reče Ljubica snuždeno. — Napravio naš kočijaš 
pod šupom, pa da vidiš, kako se visoko mogu ljuljati! A 
zar se ne bi mogla ovdje načiniti na ovoj grani? Nije 
visoka. Da se popnemo i privežemo konopac? A valjda 
se smije na dud? 

— Ha, zašto ne? — poviče Anica i kao strijela u kuću, 
nađe komad debela užeta, pa natrag, pa na drvo — šta je 
našoj djeci bilo popeti se na drvo, pa bilo kako mu drago 
visoko? — pa poteži, poveži, pričvrsti. Ljubica u šupi nađe 
daščicu za sjedalo, i ni pet ni šest, stvorila se najljepša lju- 
ljačka. I sad udru u veselo ljuljanje. Jedna sjedi, druge 
dvije guraju i pomažu, dok i na njih ne dođe red. 

Dječaci još ništa ne primjećuju. Tako su se zadubli 
u zgode divnoga brodolomca, da oko sebe niti šta vide niti 
što čuju. Kad al — ne zna se, koji je prvi osjetio kretanje 
u djevojačkom taboru — počne zanimanje za Robinzona 
jenjavati i oči se dječačke sve češće krale u pravcu duda 
i sve slabije slušale čitanje i pričanje. Prvi se od svoje 
družbe odvoji Dragoš. Kradom se stao primicati djevoj- 

kama, pa stao da kruži i da oko njih sastavlja sve manja 
i manja kola, dok na poslijetku ne uhvati mjesto kraj 
dudova debla i tobože gleda, kako se to djevojke ljuljaju. 
I lijepo ljuljačka hoda amo tamo i nosi sad Anicu, sad 
njene drugarice. Dragoša i ne gledaju. A Dragoš proždire 
igračku zavidnim očima i već ne može da odoli, prikuči 
se bliže i taman hoće da rukom zahvati uže. 

— K sebi ruke, — zavikne Anica i odbije Dragoša. 

Dragoš sad ne smije dalje, čučne i opet gleda divnu 
ljuljačku a sve mu zazubice rastu, svrbe ga ruke, sav se 
od želje nakostriješio. Do bijesa, zašto njemu još nije 
palo napamet da načini ljuljačku? 

Uto se stali primicati i drugi dječaci. 

— Viš’ ti njih, otkuda djevojkama ljuljačka? 

Dragoš se uplašio tolikih natjecatelja, pa će brže 
bolje: 

— Treba da se ide po redu i da se pravedno broji, 
koliko se puta koji amo tamo ljulja. 

I pri tome mu se glas kolebao između zapovijedi i 
molbe. 

— Ako ti ne treba, — odgovori mu sestra. — To je 
naša ljuljačka i na njoj se od vas nijedan ne će ljuljati. 

— Oholio, da vidimo! — zavikaše ostali dječaci. — Da 
učinimo juriš. Čujete li dečki. Jedan, dva tri . . . 

I sad bi sigurno došlo do žestoke borbe oko tankih 
vješala, jer djevojke nimalo nijesu bile raspoložene, da 
napuste svoje pravo. 

— Ha, dođite samo! — zavrisne Melanka i zasuče ru- 
kave. — Od svakuda nas gonite, pa sad hoćete da nam 
otmete i našu igračku. 

Srećom u taj čas osvane na dvoru tata — učitelj i 
smjesta se graja utiša. Otac ih samo prekosi žarkim 
okom kao britvom: 

— Ala junaci! Desetorica na tri slabe djevojke! 

Kao poliveni stanu se otale kidati jedan po jedan, 
pa se opet sastanu na drugome mjestu, gdje će biti manje 
napasti za nejednaku i nejunačku borbu. 

— Ajdemo »za crkvom«, — predloži jedan u Ćirinoj 
družbi. Ali Ćiri se ne će više. On je nešto »novo« izumio, 
pa voli gledati, šta će od toga biti. 

I drugi hoće da vide. Ćirini su »izumi« bili redovno 
vrlo zanimljivi, jer se uvijek nešto desilo, čim je trebalo 
»izum« da se stavi u pogon. Onda ili je štogod puklo kao 
puška, ili sijevnulo ili se napravila druga kakva galama, 
ali začudo, uvijek je izišlo nešto sasvim drugo nego što 
bi trebalo da iziđe. Ali baš u tome neočekivanome bio je 
naročiti čar izuma, pa zato im je bilo sada vrlo pravo, da 
za jedan čas odgode Robinzona, jer tu se već unaprijed 
znalo, šta će se dogoditi, a kod Ćirinih izuma, kako rekoh, 
uvijek je bilo novih iznenađenja. 

Međutim »mali«, čim su čuli riječ »za crkvom«, na 
znak Dragošev upute se što su brže znali na to najugled- 
nije dječje igralište, da ga s pravom prvih došljaka osvoje 
i zaokupe. Kad stignu u hlad crkve, sjednu u kut i stanu 
snovati. Dragoš stane razlagati svoj plan na tanko i na 
široko, i odmah su svi shvatili, o čemu se radi. Dan izvedbe 
utvrdio se na drugi četvrtak, školski praznik, a donle 
treba da se čine pripreme, pa je svaki od družbe dobio 
svoju zadaću, o čemu ima da se pobrine. I sve je išlo kako 
treba, da nitko izvan njih nije ništa slutio ni saznao. A to 
su oni htjeli. Još nekoliko se puta u to vrijeme vijećalo i 
zborovalo, činili se izvidi okolo grada po bedemima i šan- 
čevima, jer se lanjska nezgoda na kordonu, gdje je jedan 
njihov drug trbuhom zapeo o gvozdenu kuku, već pomalo 
pozaboravljala pa je i straža popuštala svojom pažnjom. 
Ali ipak valjalo je još uvijek biti na oprezu. 

Kad je osvanuo drugi četvrtak, sve je bilo sazrelo i 
gotovo. Odmah iza ručka održe njih trojica još jedan 

kratak dogovor »za crkvom«, a onda se šuteći raziđu 
ozbiljno i sabrano kao tri čovjeka, koja su se uputila na 
važno djelo. Džepovi su im bili puni kao mjehovi svako- 
jakih potrebitih stvari. Pošli su različitim stranama, da ih 
ne bi vidjeli zajedno i domislili se, da štogod snuju. Na taj 
su način obišli čitavu tvrđavu, dok se ne nađoše na ure- 
čenome mjestu. Pošto se sretno prokradu na jedan od 
vanjskih bedemova, stanu šuteći krstariti po gradskim 
zidinama, niz šančeve, pa opet na zidine, nekad uspravno, 
nekad potrbuške, kako se već radi, kad nije uputno, da bi 
te tkogod mogao vidjeti. Mogli su oni i kraćim putem stići 
svoju metu, a možda i zgodnijim. Ali onda to ne bi bilo, 
što je trebalo da bude: važan i velik pothvat, pun zapreka 
i opasnosti, koje je trebalo prebrođivati i junački svladati. 
Krivudajući i na sve strane zvjerajući prevaljivali tako 
svoj put. Dragoš kao vođa, časom stao da prisluškuje, pa 
na najmanje šuštanje baci se na travu, a drugovi njegovi 
za njim rade, štogod vide, da on čini. Kad je valjalo niza 
zid ili uza zid, tu se našle cigle izglodane od nevremena i 
ljudske ruke, pa u rupe, što su tako nastale, noga po noga, 
pa kao po Ijestvama. 

Napokon se pred njima ustremila prva zapreka. To je 
bila visoka dvokatnica, koja se prislonila uza sami bedem, 
te sad ne možeš dalje. Sam je bedem ovdje bio vrlo visok, 
gladak, i nigdje ni rupice ni puta ni staze. Da skočiš 
s njega, gotova propast, i ako je tu bio kordon. 

Ali zar su se oni jedamput našli pred ovakvim zapre- 
kama? Koješta. Tamo na uglu zgrade s krova do zemlje 
pružila se cijev za kišnicu. Cijev prilično debela i kako 
valja pričvršćena velikim kukama za zid, a sam zid uzduž 
i poprijeko ispresijecan zarezotinama u mazu, kako se to 
vidi na mnogim velikim kućama uresa radi. 

Sad bi bila igra spuštati se niz oluk. Rukama zagrli 
cijev, nogama se upri o zarezotine, što se kao ljestve nani- 

žale jedna pod drugu, pa kao žabe, kojima se prohtjelo, 
da se malo prohodaju po zračnim visinama, pužući i 
oprezno noge isturujući lijepo se spuštaj kao ništa. Zar su 
oni jedamput ovako gore dolje šetali, njih po šestero se 
nanizali odozgor do dolje jedan ispod drugoga? Mnogoj 
bi majci od strave zamrlo srce, da je među njima ugledala 
svoga sinka, kako visi među nebom i zemljom. Ali srećom 
ili nesrećom majke se nikada ne nađu tamo, gdje bi tre- 
bale da se nađu. 

Nego danas taj je put bio iznenada zakrčen. Taman 
Dragoš zapovjednički digao ruku, da pokaže, kako će se pri- 
hvatiti oluka, kadli zastade zatečen i zabezeknut. Tome 
se ne bi bio nadao. Zarezotine su oko oluka bile mazom 
zatrpane i sa zidom potpuno izravnane. Još se vidio maz 
sasvim svjež i odudarao od žutoga zida svojom bjelinom. 

Tko je to načinio? No to se zna, zidari. Ali zašto, kako, 
kada? Ta još pred nekoliko dana penjao se Dragoš sa 
svojim drugovima po ovim doduše nimalo običnim lazi- 
lima. Da ih nije tkogod vidio? Da ih ne bi tkogod i danas 
uvrebao ? 

Dragoš ponovno pruži ruku i legne potrbuške u travu. 
Za njim isto učine druga dvojica. Pošto se Dragoš oprezno 
ogledavao i uvjerio, da nema opasnosti, sjedne, podvi je 
noge poda se, pa sad stanu vijećati i razmišljati. Zar nije 
tako isto činio Robinzon, kad bi se namjerio na kakovu 
zapreku ili opasnost? 

Joso predloži, da se vrate gornjogradskim vratima i 
da zaobiđu grad s vodene strane i tamo je lako kroz otvor 
u zidu i dalje, kamo su namjerili. 

Ne, ovaj se prijedlog Dragošu nije sviđao. Vraćati se 
nije njegov posao, doklegod se moglo naprijed. Da skoče 
u šanac? 

Dragoš spuzne do kraja bedema i nadvije se nad zid. 
Dolje je sve puno vode, samo s kraja ima nešto suhe 

zemlje. A tako su blizu cilja. Ondje iza zaokreta zijevaju 
vrata, gdje su sklonili neke nužne sprave, pa da ne bi 
odovud mogli do njih ravno bez okolišanja? 

Dragoš pužne po travi i prebaci se na drugi kraj zida. 
A1 ima šta da vidi. Zaboravi na oprez pa poviče: 

— Dečki, dečki, amo vas, glete, kolika je Drava. Kao 
more. 

Dotrčaše druga dvojica. 

— More, more! — zavikaše zadivljeni. 

Pod njihovim nogama prostrla se Drava u dulj i u 
šir, golema, jaka, strašna. Izišla iz svoga korita, razlila 
se na sve strane, gutala grmlje i drveće, davila kuće i na- 
selja ljudska. S onu stranu rijeke izvirivali povrh vode 
crni krovovi i vrhovi starih vrba, sredinom matice va- 
ljali se talasi i nosili debele panjeve i čitava stabla. 
Dragoš se potrbuške nadvije nad zid i vikne: 

— Gle, došla Drava sasvim do zida. Onaj čitav niz 
topola uz Dravu stoji u vodi. Sada da i hoćemo ovuda 
naokolo, ne bismo mogli. Sada šta ćemo? 

Sjednu sva trojica i zagledaju se u veliku vodu pa 
samo što nijesu zaboravili, pošto su ovamo došli. 

Drava je mimo njih proticala silna i strašna. Nadula 
se i pjenila kao zmaj. Ne bi mislio, da je to ona ista 
rijeka, što inače tako pitomo teče među svoja dva brijega, 
nosi lađe i brodiće, tjera vodenice i mlinove i hrani 
gladno i jadno kruhom i ribom. Kao ljepota djevojka 
promiče se između zelenih vrbika u haljinici modroj kao 
nebo, opasana pašom od srebra. 

Podravci tamo u donjoj varoši baš su voljeli svoju 
Dravu i što je hranila lađare i mlinare i ribare i ostale 
ljude i što je bilo lijepo gledati, kad joj se lice zasijalo 
od hiljadu iskrica na suncu. Kako je samo umiljato libala 
svoju vodicu o bijeli pijesak, čisto ga je milovala s hiljadu 
svojih ruku i tiho šaputala zemljici i šušketala i kao u 

pustoj igri zapljuskivala o čamce i lađe, što ih je na 
svojim plećima nosila. 

A jeste 1 je sad vidjeli? Kako se rašepirila i razbuk- 
tala. Eh, Drava je varava, ona i kad se licem bezazleno 
smije, potajice snuje i ruje. Ali kad se u dalekim plani- 
nama stane topiti snijeg pa se rijeka napije vode sa svih 
strana, onda je spopane bijes i ona iz početka sve onako 
još potiho šapćući i milujući razlijeva se na jednu stranu 
pa na drugu, grabi i hvata rukama, raste u širinu i visinu, 
liže s tisućama jezika, guta i dere zemlju. Sad zaobiđe 
ovdje vodenicu i polako je stane dizati, ondje zaokruži 
čamac, što je privezan o stup i hoće da ga ponese, a kad 
ne može, progutat će stup. I sve se dalje šulja i valja, pri- 
bližuje se ljudskim domovima ližući slatko i mazno, i 
podmuklo grgoljeći. 

Svijet kad to vidi, hvata ga strava i briga, skrbne 
poglede šalje kroz vrata i prozore svojih kuća. Pa kad 
vidi, kako Drava dolazi dan na dan bliže stanovima, tad 
počne uzdišući prtiti svoju sirotinju na tavan, ruho i po- 
steljinu veže u ponjave i čeka od sata do sata, dok ga 
Drava ne istjera iz rođena doma. 

Još malo i prvi val zatalasat će se pred pragom. Naj- 
prije tiho zašaputa i kanda milujući zapljuskuje o vrata, 
kao da slatko moli, da je puste u kuću. Onda ispod za- 
bravljenih vrata nečujno promili jedan od tisuću svojih 
prsta i razlije se po kući prvi mlaz. Za njim doći će drugi, 
pa treći i ostali nebrojeni, pa se svi razgmižu po daskama, 
po utabanatoj zemlji kao tanke zmije. Načine se vodeni 
kolutići, isprepliću se mrežice, naprave se potočići i saliju 
se u barice. Onda rastu i rastežu se pa se zavuku pod kre- 
vete i ormare, zabuše se u sve kutove dok se najposlije 
sve vode ne sastave u jedno jezero pa prekrije svu sobu 
kao živim, mokrim ćilimom punim strave i prijetnje. I 
sad stane da raste u visinu, nadimlje se kao gladna 

neman, i tu ti je već dosegla klupu, digne je kao perce, 
obrameni stol, pa ga ponese po svoj sobi, i još se penje 
na više, na više . . . 

A ljudi stanu s klupe na stol, dižu kolijevku sa stola 
na ormar, gacaju po vodi do koljena, do pasa, nose stvari 
na tavan, ta voda valjda ne će čak i pod krov! Ali Drava 
je nekad nezasitna, ona se popne i do kućnoga sljemena. 
Tko je zakasnio, pa joj se na vrijeme nije uklonio s puta, 
njemu će se ona kao ljuta zmija oko koljena saviti, da ga 
obori. Sva sreća njegova, ako mu se gdjegod nađe čamac 
ili daska, da se uzdrži na vodenome bijesu, da vozeći se 
nad rođenim svojim dvorom spase, što treba da se spase, 
dok se pod njim davi muka njegova, bašča i ono nešto 
potrebita rašća. 

Nitko sada više ne smeta Dravi. Raširila se, nadula 
se, napunila kuće i prepunila ih i eno gdje se iz kuća kroz 
prozore toči napolje, pa zametnula oko vrata i prozora 
pravo vrzino kolo. I sad više ne miluje i ne šapuće, nego 
nemilice trese, drma, kida, bijesno zapljuskuje i grmi, a 
zidovi se krše i lome, krov se digne i vodeni bijes na 
svojim zatomim plećima ponese ljudske stanove i neza- 
sitnim ždrijelom guta njegovu mnogogodišnju muku . . . 

— Bog zna, hoće li se Drava popeti do svetoga Ivana? 
pitao Dragoš vas zadivljen neobičnim prizorom. 

— Zar tamo pred crkvom u gradu? — zine Stipica 
od čuda. — Kako bi ona mogla tako daleko? 

— Ih, pa zar ti ne znaš, da je Drava koji put tako 
silno narasla, da je poplavila malone pola grada, — isprsi 
se Dragoš svojim znanjem, Pričala kuma, da je svuda 
tamo, gdje su kipovi svetoga Ivana, u stara vremena se- 
zala voda za velikih poplava. Pa su zato ljudi i podigli te 
kamene svece, da ne daju vodi dalje. I od onda zbilja 
nikada više nije tako visoko narasla. 

— Juh, morala je biti silna, kad je tako daleko 
stigla, — čudio se Stipica. — Svi su ti kipovi dosta visoko, 
i tamo u donjem gradu kod Rokove crkvice i pred gradom 
više ćuprije i onaj naš sv. Ivan u gradu. Da smo to mogli 
vidjeti i da smo se mogli čamcem voziti po gradu. To bi 
nešto bilo! 

— Pa šta, sad sigurno u Podravini već hodaju čam- 
cima po dvorištima i baščama i oko kuća. I ja bi to baš 
htio da vidim. 

— A naša igra? — podsjeti Stipica. 

Dragoš odjednom vrisne i pokaže rukom na vodu 
amo blizu bedema. 

— Zar ono nije pravi pravcati otok? Ta to je naše 
brdo, gdje smo lane kopali lagume i baš kad smo htjeli 
da zapalimo barut, došla straža . . . 

— Pa nas otjerala! — završi Joso smijući se. Dragoš 
ne voli, da se o takvim stvarima govori, naime o tom, da 
je njega tkogod tjerao ili sprečavao u kakovome poslu. 

— Moramo sada dalje u kazamatu, < — vikne i skoči 
na noge, pa se stane ogledavati, kako bi se spustili u šanac. 
Sjećanje na onaj lanjski neuspjeh s lagumom podstreknuo 
ga je na nečuveno djelo. I to bi istom bio pravi Robin- 
zonski pothvat. 

— Ha, — vikne i opet rukom pokaže spram onog ko- 
madićka zemlje, što se kao zelen kolač okrugao isturio iz 
vode. — Ha, onamo ćemo, na onaj otok. To je pravi Ro- 
binzonski otok. Bit će naš otok, tamo ćemo se iskrcati, 
napraviti vatru, ispeći krumpir. Divno će biti. 

— Ja kako ćemo po vodi? — zapitkuju Joso i Stipica 
sa sumnjom i s lakomim očima. 

— Baš si budala, — zaintači Dragoš. — A šta smo ono 
rekli, kako ćemo u šancu po vodi? 

— Ih, brate, — zaljulja se Joso po zemlji obuhvativši 
rukama koljeno, — mi odavle ni u šanac ni na vodu, ni- 
kuda osim otkuda smo i došli. 

Dragoš očima strijelja na sve strane. On mora dolje, 
pošto poto. 

Najednom zaklikće i poleti k bedemskome uglu. Tu 
blizu izlaza k Dravskoj obali rasla u šancu granata jasika 
od prilike hvat i po daleko od zida. Vrhom je visoko nad- 
visila bedem, a jednu granu pružila taman do zidnog ruba. 

Odu Stipica i Joso za Dragošem, da vide, što je 
naumio. Dragoš se zaskoči, ne bi li rukom dohvatio granu. 
Ali grana previsoka, a šanac pun vode. 

— Duž zida je suho, — vikne Dragoš ljut i skoči po 
drugi put. Uzalud, grana se ne da. 

Dječaci odmah shvate Dragoša. Ali šta se tu može, 
kad nema motke, nema ni kuke ni konopca. 

Pošto se Dragoš još nekoliko puta zaskakivao i 
pružio se koliko je bolje mogao, a sve badava, pograbi 
odjednoć oba svoja druga, sastavi ih licem k licu i zapo- 
vjedi im, da se čvrsto zagrle. 

— Ja ću se popeti na vaša ramena i dohvatiti granu. 
Ali da se nijeste makli. 

Stipica i Joso naučeni, da slušaju Dragoša, učine, 
kako im je rekao. Stegli jedan drugoga, što su bolje znali, 
gotovo odrvenili od nepomičnosti. Dragoš im se popne na 
ramena. To nije bilo baš tako lako, jer koliko su se upela 
oba dječaka, ipak se pod Dragošem pokolebale te žive 
ljestve. Pošto se nekako našao koljenima na svojim orta- 
cima, nikako ne može da se digne na noge, makar da su 
se ona dvojica pod njim ukočili kao panjevi i ustavili 
čak i disanje. Polako i oprezno digne jednu nogu i pri tom 
se morao za nešto uhvatiti. Te što će, a on s pet prsta u 
Josinu čekinjastu kosu. 

— Au, šta me čupaš? — vrisne ovaj i makne se, a 
Dragoš ljosne na zemlju. 

— Šta ste budalasti, — grdio Dragoš dižući se. 
— Jesam li rekao, da mirno stojite. 

— Stoj ti, kad te tkogod za kosu vuče, — zacvili Joso. 

— Ib baš si mi junak, cmizdri se kao beba, kad ga se 
malo dotakneš. Ajte, stante opet, pa da se već jednom 
popnem. 

Ovaj put bilo je više sreće. Dragoš se osovi na noge, 
dohvati granu i s njom u ruci skoči na zemlju. 

1 — Sad pazite, — reče brzo dišući, — ja ću sad duž 
granu sve do stabla, pa ću se spustiti niz deblo dolje, a 
vas dvojica jedan po jedan za mnom. Samo dobro prihva- 
tite granu s kraja, da vam ne utekne gore. 

Grana se strahovito zaljulja pod teretom, stenjala i 
škripala, lišće šuštjelo i trepetalo, jaukalo kao od strave 
rad vratolomne vožnje lude djece, koja su među nebom i 
zemljom visjela kao tri slijepa miša i šuteći i teško dišući 
grabili slabašnim rukama granu, koja je svaki čas bila 
gotova, da ih sa sebe strese i baci poda se u bezdanicu. 
Hoće ruke već da izdadu. Bile su sve izgrebene od šiblja 
i kvrgaste kore. Napokon Dragoš osjeti pod nogom pot- 
poru. Napipao nogom granu ispod sebe. Cikne od radosti. 

— Brzo za mnom, reče, evo tu na donju granu. 

Sad je bilo lako od grane do grane niza stablo. Tre- 
balo je doduše još sa najdonje skočiti hvat duboko od 
prilike. Ali to je bila šala. I noge ostaše čitave. Nije puno 
ni smetalo, što su mjesto na ono komad suhe zemlje 
smjerili u vodu, koja je zahvatila jasiku okolo debla. Sad 
brzo zaobiđu šanac po onome suhome traku zemlje i stignu 
do vrata kazamate. Crnožuto isprutane vratnice bile su 
razvaljene te su jedva visjele u šarkama. Jedno se krilo 
držalo samo za gornju šarku, koja je bila napola izišla 
iz zida. 

U kazamati bio je debeo mrak i najprije se nije ništa 
vidjelo. Ne usude se odmah da uđu, jer na njihovu po- 
molu nastade glasan šuštanj i sitna piska. 

— Do bijesa, ti parcovi! — viknuše dječaci i stanu 
skakati s noge na nogu. 

Pošto im oči obikoše tmini, uđoše unutra i pretraže 
sve uglove. 

— A sad na posao, — pozove Dragoš i uzme podu- 
gačku motku. — Najprije da izvadimo vrata. 

— Šta će nam vrata? — pitaju drugovi. 

— Ne pitajte nego uprite, — zapovjedi Dragoš. 

Isturiše motku, pa onda upri, poreni, poždeni, te amo, 
te tamo, dok se teška vrata ne ganu i šarka se pomalo 
dizala. Vrata se zaljuljaju i sruše se s velikim tutnjem 
napolje i polovicom u vodu, da je na sve strane štrcalo. 

— Ha, sad najprije da se pokušamo voziti. Stanite 
vi tamo, a ja ću na splav da probam, — rekne Dragoš, 
uzme motku i otisne se njom od kopna. U početku išlo je 
traljavo, valjalo je motkom otiskavati se, gdje je bila 
voda plitka, ali kad zađe na dublju, vrata bome plivaju 
kao pravi pravcati splav. Doduše voda se prelijevala 
preko dasaka i nemilice Dragošu kvasila noge. Ali zar je 
prvi put, da je Dragoš donio kući skvašenu obuću ? 1 što 
je i to naspram zadovoljstva, da se voziš kao na lađi i sam 
njom upravljaš kao pravi pravcati lađar! Bez straha obiđe 
sav šanac i lijepo se vrati svojim zadivljenim drugovima. 

— Sad mi podajte konopac, da ga privežem i raspnem 
preko šajke. Moramo da imamo nešto, o što ćemo se pri- 
hvatiti, kad se splav zaljulja, — oprezno tumačio Dragoš. 
— A treba i da užetom pristanemo uz obale, kad se sta- 
nemo iskrcavati. 

Onda stanu sva trojica sa svojim motkama na splav. 

— Vas dvojica sad ne trebate da veslate. Sjednite, a 
ja ću sam goniti, — reče Dragoš s neiskazanim zadovolj- 

stvoin. Otkad je živ, takova šta još nije doživio, kamo 
ii izveo! 

— Uf, noge su mi već sasvim mokre, — potuži se Joso 
i pokuša da ih digne na sandučić i savije poda se. 

Stigoše do izlaza šanca prema Dravi. Pred njima puče 
silna voda kao more. U prvi mah spopade i Dragoša 
tajna zebnja. Ali to je trajalo samo časak. Osjete od- 
jednom, kako ih voda digla ko na dlanu. Čisto ih je po- 
vukla kroz ona vrata. Trebalo je samo motkom uprav- 
ljati i podavati smjer. 

Sada ćemo tamo k našem otoku, — vikne Dragoš i 
upre motkom. 

Kako je vožnja bila sasvim mirna, voda je lijepo na 
sebi nosila šajku, nužno klizala oko njih i tiho grgoljila 
pod njima. 

Kad stignu k otoku, dogodila se mala nezgoda, te sva 
trojica umalo ne padoše u vodu. Kako je splav naglo na- 
letio na kraj, stražnja polovica potone u vodi. Ali imali 
su uže, te se brzo snađu, skoče na suho, i nalože vatru. 
Ali drva nikako da se zapale. Potrošili čitavu kutiju sum- 
porača, no sve uzalud. 

Pošto su se malo nasjedjeli i najedili, skoči Dragoš 
i rekne : 

A šta ćemo tu i sjedjeti? Bolje, da se vozimo. 

Po je drugoj dvojici bilo pravo i oni se opet ukrcaju 
pa stanu polako ploviti vodom, gdje su se inače igrali na 
suhu. I splav se divno držao i voda nije prepljuskivala 
nego ih je mirno ponijela pličinom ama sve bliže i bliže 
spram prave Drave. Motke su još dosizale dno i mogli su 
se po volji i ustaviti, pa zato im je i raslo veselje. 

Kad al odjednom izmakne se dno pod motkom i u 
isti čas zahvati ih struja s takovom silom, da se splav za 
tren oka našao na matici ponesen niz vodu kao daščica. 
To se dogodilo tako brzo, da su djecaci ostali zabezeknuti 

više od čuda nego od straha. Ali kad ih sve jače zahvati 
struja, problijedi Dragoš i njegovi drugovi, i sva trojica 
pogledaše razrogačenim očima preda se na golemu vodenu 
pučinu. Voda sada od puste igre prepljuskivala preko da- 
saka, kvasila nemilice djeci nesamo cipele i čizmice, nego 
i hlače do koljena. 

— Ajdemo natrag, utopit ćemo se, — vikne Joso 
zgurivši se na sandučku i držeći se grčevito za uže. 

Stipica je klečao na daskama i hvatao se konopca. 
Od straha poplavile mu usnice i nos, onijemio. Samo je 
buljio u Dragoša, kao da se od njega nada spasu, a Dragoš 
stajao raskrečiv noge i motkom bockao po vodi, kao da 
će je od sebe odgurati i odbiti. 

— Ne možemo, — odgovori, a glas mu drhtao, zubi 
cvokotali. — Nemamo vesla, motkom se ne može ništa. 

Sad stanu i Joso i Stipo iza glasa vikati: 

— U pomoć, u pomoć! 

Nasta plač i jauk, zazivanje majke i Boga u pomoć. 
Samo Dragoš stoji, stišće usne i širom otvorenih očiju sa 
zebnjom u srcu gleda i čeka, što će biti. 

A splav leti sve brže i brže, vrti se, ljulja, nagibi je 
se, te je i Dragoš najposlije morao čučnuti i prihvatiti se 
konopca, jer bi ga inače voda splavila. Tko ih je ovako 
vidio, ne bi ni šuplja boba dao za njihov život. Ako se 
prije ne utope, mogu ovako da plove Bog te pita dokle, niz 
čitavu Dravu, pa u Dunav, pa u Crno more . . . Ah, šta je 
njima sada do vožnje u bajno Crno more. Sjeti se Dragoš 
svoje majčice i njena topla krila i njenih mekih ruku, 
koje još i onda miluju, kad moraju da dijele kaznu. I 
sjeti se, koliko je puta bio zločest pa ljutio tu dobru, je- 
dinu svoju dragu mamicu. I odjednom baci se na koljena 
i briznuvši u plač zavapi očajno kao dijete, što je i bio, 
kojemu ništa i nitko ne može da pomogne, da ga utješi i 
zaštiti: 

— Mama moja, mama slatka, gdje si? 

I onda se prekriži i stane na glas moliti očenaše i 
zdrave Marije, i svaki put kad jednu molitvu svrši, vapio 
bi majčino ime najnježnijim i najskrusenijim glasovima: 

— Ne ću više nikada, slatka mama, više nikada 
ne ću . . . 

Na klupi pred mostarevom kućicom sjedi drvosječa 
Đorđo. Svršio je svoj današnji posao, ubrao pošteno ste- 
čenu zaradu pa sio kod prijatelja i vjenčanoga kuma, da 
se malko odmori, da s njim popije čašicu dvije i da zabri- 
nuto motri Dravu, koliko je narasla. Đorđu nikad bolje, 
otkad se okućio sa čestitom Kristinom. Ima svoj uredni 
stan, svoju dobru branu, svoju kućnu čistoću i skrpano 
odijelo, pa kad svrši svoj posao, on je kao i svaki gazda, 
slobodan i rado se brine i o tuđe dobro. Pola godine radio 
je od zore do mraka dan na dan, sjekao drva, cijepao i 
pjevucao kroz nos onu svoju jedinu pjesmu, »Trajna nina, 
nena, visoka planina«. Drugu polovicu godine radio od 
zgode do zgode, jer ljeti se ne lože peći pa drvosječe mogu 
malo i da proplanduju. 

Te tako Đorđu nimalo nije krivo, što mu se na nje- 
govu putu do kuće našao kum mostar, da kod njega malo 
smiri onu svoju sakatu nogu, prije nego što je odnese svojoj 
Kristini na brigu i njegu. 

Pošto se obadva prijatelja ponapiše pjenušava piva, 
što ga dobaviše isprijeka iz krčme »Kod Lađe«, pošto se 
nabrigali i o šteti, što će poplava navaliti na zemlju i o 
ljudima, koji će stradati to imućem to životom, i pošto 
je Đorđo svojim jednim okom izmjerio i ocijenio drva, 
što ih valjaše Drava niz vodu i sračunao, koliko bi hva- 
tova bilo, da se lijepo posijeku, iscijepaju i slože — kad 
odjednom trgne se kao uboden sa svoje klupe pred kućom, 
pogleda uz vodu, ispruži ruku i vikne: 

— Isuse Marijo, šta to tamo dere niz vodu? 

Niz vodu leti splav, ljulja se, vrti se. Bijesna je struja 
vitlala slabom daskom kao tri ješkom i juri drvo, juri bez- 
ustavno u sigurnu propast. Na njoj se stisla djeca jedno 
uz drugo, zagrlila se u klupko i drže se za uže. Jauci nji- 
hovi miješali se sa šumom talasa i voda ih lakomo gutala 
čekajući, dok se ne zadobavi mladoga ljudskoga mesa. 
A nije li joj sigurno? Kako da joj izmakne gotov plijen? 
Zar ne prođoše mimo njih zidine gradske, da nijesu ni po- 
kušale, da joj ga otmu? Ne lete li obale i uzmiču i zaostaju 
i ne pitaju, čija je ono mlada krvca, što je voda ugrabila 
pa je nosi sebi u svoje strašne dvore i palače? Ta eno tamo 
se već u zraku visoko rasplele grede drvena mosta i kao 
sablast odudaraju od siva neba spajajući kraj s krajem. 
Oj vi anđeli čuvari, amote se, uprite, štitite, pomozite, da 
ne zakukaju tri majke, da se u crno ne zaviju tri kuće. 

— Mama, mama, — vape pomodrjele usnice lude 
djece. — Ne ćemo nikada više. Dragi Bože, izbavi nas. 

Pa onda zajauču u sav glas: 

— U pomoć, u pomoć! 

— Djeca na splavu! — zaprepasti se Đorđo i onako 
hramljući u prvome strahu odšamuca niz nasip i vikne 
vojnicima, koji su dolje na obali imali stražu: 

— Ljudi, amote vas, u čamac, tope se djeca. Žurite se. 

Vojnici razumješe. Potrče k vodi, odriješe čamac pa 
za tren oka niz vodu. Zaveslaše, što su brže mogli, da za- 
obiđu splav s djecom i da ih odozdo dočekaju. 

Djeca ugledala pred sobom čamac i ljude, zavikaše 
još jednom, a onda onijeme. Samo oči hoće da iskoče 
iz jama i zubi cvokotali. Dragoš počeo mucati besvijesno, 
gorljivo i skrušeno očenaš prekidajući ga uzdasima i je- 
cajima: 

— Mama, slatka mama, nikad više. Joj meni, moja 
slatka mamica. 

Bogorodicine trešnje n 


Ostalo se utopi u slatkim dječjim suzama. Ta nije li 
spas blizu? 

Splav udari o čamac i ovaj malo ne nastrada od sile, 
kojom je splav nasrnuo. Čvrste ruke pograbe djecu i jedno 
po jedno kao mokru paščad bace u čamac. Onda prihvate 
konopac, povezu i vrata za sobom pa se otisnu k obali. 

Sad bismo ovdje mogli da završimo priču o Robinzo- 
nadi. Ali svako će dijete htjeti da zna, šta se dogodilo dalje 
i kako su naša tri krivca prošla. Pa hajde de, pođimo 
s njima do kraja. 

Kad su se upravo pod mostom iskrcali, dočekaše ih 
ovdje Đorđo i mostar. Đorđo zagraja: 

— A joj, zar si to ti, Dragoš? A kako si se ti ovdje 
našao? Šta će reći gospoja mama i tata? I kako ste svi 
pokisli kao miševi. 

— Dragi Đorđo, — moljaše Dragoš i prihvati rutavu, 
kvrgastu ruku drvosječe. — Nemojte ništa mami kazati, 
ni mami ni tati. Tata bi se ljutio, mama bi se žalostila. Je 1 
te, dragi čikica, ni vi ne ćete nikome ništa kazati, ni go- 
spoda soldati ne će. Molim lijepo. Ja ću vam sjutra do- 
nijeti cigare, kupit ću za svoje novce. Dobio sam cvan- 
ciku k rođendanu od tate. 

Mostar se držao najprije vrlo ozbiljno i čak govorio, 
da treba djecu prijaviti, odvesti na poglavarstvo, da im 
sude. Nato zaurliču naša tri junaka od straha i bace se 
na koljena pred strogim čuvarom mosta i vode. Ali pošto 
mu Đorđo namigne svojini jedinim žarkim okom i u rebra 
ga prijateljski gurne, nekako se udobrovolji i obeća, da 
ih ne će odati. Samo ih ozbiljno i strogo opomene dig- 
nuvši prst: 

— Ali da se nikada više nijeste usudili na Dravu ni 
sa splavom ni bez splava. 

— Ne ćemo nikada više! — svečano obećaše djeca. 


— A kamo naša nagrada? — nato će vojnici. — Ako 
ih ne prijavimo, nema ni nagrade. 

— Pa ja sam vam kazao, da ću vam donijeti cigare, — 
zagrea se Dragoš i samo što nije iznova udrio u plač. 
— Ja ću vam za sve svoje novce, što ih budem pođobivao 
k imendanu i tako, kupiti duhana i cigare. Samo nam ka- 
žite, u kojoj ste kasarni. 

I Stipica i Joco dadoše isto obećanje i nato vojnici 
pristanu, da djeca svoje darove donesu ovamo mostaru, 
a Đorđo se za njih zajamči. 

— Znam ja njih. Dragoš kad štogod obeća, on će iz- 
vršiti, pa stojalo ga šta mu drago. A sad hajdete sa mnom 
mojoj kući, Kristina će vam osušiti haljine. Ovako ne 
smijete doma. 

Djeca jedva dočekaše, jer su im mokre haljine bile 
vrlo neprilične a bilo im je i zima. Išli su sve uz vodu, da 
ih ne vidi svijet, i brzo, da se ugriju, jer i Đorđo, i ako je 
imao drvenu nogu, za čudo mogao je brzo hođiti. Čitavim 
putem čitao im je bukvicu, ocrtavao im sve posljedice 
njihova čina, kad bi se za nj saznalo. Njegovo živo pri- 
čanje o kaznama, koje bi ih snašle, tako je djelovalo, da 
su ih sva trojica na sebi osjetila. I ukori i kazne, zatvor i 
šibe, — dabome šibe! — sve su oni putem pretrpjeli. I 
duše im se skrušile i za svake stanke, što ih načini Đorđo 
u svome govoru, obećavali su, da se ne će nikada više 
voziti po Dravi. 

Kristina ih dočeka s velikom brigom, svuče im ha- 
ljinice, i turi svu trojicu u krevet. Srećom upravo je na- 
ložila vatru da spremi večeru, jer Đorđo je volio rano ve- 
čerati, pa im stane sušiti haljine. Cipele napuni Đorđo 
slamom, da se ne skupe, i onako ne će biti lako da ih 
obuju, onako prokisle i promočene. Onda Kristina skuha 
lipova čaja i poda djeci da piju, da se ne bi razboljela od 
nahlade. 

I tako radeći hodala amo tamo, glavurdala, krstila se 
i naizmjence zazivala ime Isusa i Marije. 

— Bože, šta će samo kazati moja dobra gospoja. 
Umrla bi od straha, da zna. 

— Pa mi ne ćemo mami ništa kazati, — Dragoš će 
slatko, umiljato. 

Kristina i Đorđo nešto se dogovarali. Šapću, doka- 
zuju, odriču. 

— Ja ipak mislim, da bi trebalo kazati gospodinu, — 
reče Kristina. — Pomisli, zar je to mala stvar, što su ta 
djeca učinila? Trebalo bi, da otrpe kaznu. 

— Idi, Boga ti, zar im nije bilo dosta kazne onaj 
strah, što su prepatili? — Đorđo će na to. — Budimo za- 
dovoljni, da su živi. 

■ — Da, ali pravda je tu po srijedi. Pa onda i primjer, 
da se druga djeca odvrate od zla puta, — zaintači Kristina. 

— Ajde, ne luduj. Ti bi prva bila, koja bi zajaukala, 
kad bi Dragoša prebacili preko klupe da ga šibom poglade. 

— A joj! — zavapi Kristina i digne obje ruke i od j 
mah poleti u sobu k djeci pa pogladi Dragoša i zapita ga, 
ne boli li ga gdje. 

Đorđo se samo nasmije i pošto se haljine osuše i 
djeca opet obuku, otprati ih Kristina sve do kalvarije i 
naloži im da ravno pođu kući, jer će sada pasti noć. 

Čitava tri mjeseca živa duša nije saznala o nesretnoj 
robinzonadi trojice dječaka. A ovi, vjerni svome obećanju, 
nosili su svu svoju imovinu u novcu duhandžiji, a duhan 
i cigare za njih dobivene, mostaru za gospodu vojnike. 
Dragoš je za to vrijeme bio strašno dobar i naročito uslu- 
žan, i mami i baki i tati nuđao se na pomoć u svakakvim 
poslovima, donosio iz dućana, s trga od svakuda, što je 
trebalo, i ne trebalo, ali odmah i tražio nagradu, pa makar 
samo i po krajcarak. 

— Treba mi, — odgovorio bi na pitanje, što će mu 
novci. 

Tako je skucavao novčić po novčić i štedio. Dok 
jednoga dana mostar smijući se ne reče, da je sada dosta, 
jer su se napušili nesamo vojnici, njihovi spasitelji, nego 
i druga čeljad, i osim toga vojnici sjede u zatvoru, jer 
su se ogriješili o in-sub-or-di-na-ci-ju. Dragoš je pitao, 
kakva je to stvar, a mostar se samo smijao i slegao ra- 
menima. 

U to isto doba pukao glas po gradu — ne zna se kako 
— o vodenoj vožnji naše trojice junaka. I sad bi bilo za- 
ista svašta, da srećom po njih nijesu škole zatvorile svoja 
vrata i djecu pustile na dva mjeseca na slobodu. Tako 
izmaknu naši Robinzoni zasluženoj kazni. 

Još ćete pitati, a šta bi s Dravom, prvom i najvećom 
zlotvorkom u toj nezgodi. Eh, ona se povrati i smiri, kad 
se izdovoljila bijesa i gospodstva. Ljudi će se vratiti za 
koji dan svome domu, naći će ga razorena, nekad razva- 
ljena, muku svoju razgrabljenu od vodene sile. Kome su 
ostala četiri zida i krov nad njima, hvalit će Boga, da 
mu nije druge štete osim što mu se kuća napunila m uljem, 
dvor blatom i pijeskom a usjevi u polju i u bašči ugušeni. 
Zamalo povratit će se život, kako je i prije bio. Drava 
poteći će pitomo i skromno u svojem koritu i pokazat će 
nedužno lice, na suncu nasmijano, iskričavo, sjajno, kao 
da ništa drugo ne zna, nego da melje vodeničarima žito, 
da nosi lađarima lađe i podaje ribarima svoje ribe. 

I čovjek se iznova s njome miri, pjeva joj i tepa joj, 
voli svoju hraniteljicu i zaboravlja, kako ga je nedavno 
bila i kako će ga opet biti i iz kuće njegove goniti, godinu 
za godinom. Ali doći će vrijeme i djeca će njezina postati 
ljudi i ne će više dati, da ih bije i goni iz doma njihova 
ta podmukla stara i mila Drava. Ti će mladi ljudi podići 
silu protiv sile. Naučit će u školama i u svijetu, kako se 

sila kroti silom. Gradit će nasipe od zemlje pred kućama, 
odvratit će Dravu od domova svojih i prisilit će je, da teče 
onako, kako oni hoće. Postat će nesamo hranjenici njezini 
nego i gospodari joj. I bit će dobro njima, a da ne će zlo 
biti vodama Dravinim. Ta njihova je rođena, vole je svi, 
koji su prvi put progledali u bijeli svijet na obalama nje- 
zinim i ručicama posizali za njezinim blistavim talasi- 
ćima i topili se za ljetne omare u njenom hladu i veselo 
se vozili po njoj zimi, kad je pokrije led. 

